প্ৰথম চিনেমাৰে ৯জন পৰিচালকে সলাইছে অসমীয়া চিনেমাৰ ৰেহ-ৰূপ - Jeevan Magazine\nস্মৃতি বা স্বীকাৰোক্তি\nপৰামৰ্শ আৰু প্ৰেৰণা\nপ্ৰথম চিনেমাৰে ৯জন পৰিচালকে সলাইছে অসমীয়া চিনেমাৰ ৰেহ-ৰূপ\nজীৱন বিশেষ October 30, 2016\nনগৰাকী নতুন পৰিচালক৷ নখন চিনেমা৷ ব্যতিক্ৰমী আৰু মনোগ্ৰাহী চিন্তন৷ প্ৰতিকূলতাৰ মাজতো যি অসমৰ চিনেমা জগতলৈ আনিছে উজ্জ্বল সম্ভাৱনাৰ বতৰা৷ পৰিচালকৰ প্ৰথম খোজ হিচাপে চিনেমাকেইখন কেৱল সংবাদ মাধ্যমৰ বাতৰিয়ে হোৱা নাই, ব্যতিক্ৰমী চিনেমা চাবলৈ উদ্বুদ্ধ কৰিছে নতুনচাম দৰ্শকক৷ অসমীয়া চিনেমাত নতুন বাটৰ স্ৰষ্টা এই নগৰাকী পৰিচালকৰ সৈতে ‘জীৱন’ৰ আছুতীয়া সাক্ষাৎকাৰ৷\nঝুলন কৃষ্ণ মহন্ত : নদী মাথোঁ বয়\nভাস্কৰ হাজৰিকা : কথানদী\nৰীমা বৰা : বকুল\nধ্ৰুৱ জে বৰদলৈ : দূৰণিৰ নিৰলা পঁজা\nজয়ছেং জয় দহোতীয়া : হান্দুক\nমঞ্জুল বৰুৱা : অন্তৰীণ\nৰতন শীল শৰ্মা : মাৰ্কশ্বীট\nৰীমা দাস : অন্তৰ্দৃষ্টি\nসূৰজ দুৱৰা : অৰং\n‘অন্তৰীণ’-ইণ্ডিয়ান চিনে ফিল্ম ফেষ্টিভেলত শ্ৰেষ্ঠ চিনেমাৰ সন্মানপ্ৰাপ্ত এইখন পৰিচালক মঞ্জুল বৰুৱাৰ প্ৰথম পূৰ্ণদৈৰ্ঘ্যৰ চিনেমা৷ ‘ফাউণ্টেইন পেন’ নামৰ চুটি চিনেমাখনেৰে পৰিচালক হিচাপে কেৰিয়াৰ আৰম্ভ কৰা ৰাষ্ট্ৰীয় ফটোগ্ৰাফী প্ৰতিষ্ঠানৰ প্ৰশিক্ষণপ্ৰাপ্ত মঞ্জুল বৰুৱাৰ ‘অন্তৰীণ’ ড: ৰীতা চৌধুৰীৰ গল্প ‘তৰালি’ আধাৰিত৷ চিনেমাখনত পাৰিবাৰিক সংঘাতৰ বলি হৈ মানসিক ৰোগীত পৰিণত হোৱা লোকৰ কাহিনী চিত্ৰায়ণ কৰা হৈছে৷ যিয়ে বিভিন্ন প্ৰদৰ্শনীত সমালোচকৰ পৰা বহুল প্ৰশংসা পাবলৈ সক্ষম হৈছে৷\nআপুনি কিয় আৰু কেনেকৈ চিনেমা নিৰ্মাণৰ ক্ষেত্ৰলৈ আহিল? এয়াই আপোনাৰ কেৰিয়াৰনে?\nমই জন্মৰ পৰাই ঘৰত চিনেমাৰ পৰিৱেশ এটা পাইছোঁ৷ জাহ্নু বৰুৱা মোৰ খুৰা৷ সেই সূত্ৰেই সৰুৰে পৰাই মই দেখিছোঁ চিনেমা নিৰ্মাণৰ বিভিন্ন কাৰ্যকলাপ৷ খুৰাৰ ‘হালধীয়া চৰায়ে বাওধান খায়’ আৰু ‘অপৰূপা’ৰ চিত্ৰগ্ৰহণৰ সময়ত সমগ্ৰ ইউনিটটো আমাৰ ঘৰতেই আছিল৷ এনেদৰেই সৰুৰে পৰাই চিনেমাৰ চিত্ৰগ্ৰহণ দেখি মাধ্যমটোৰ প্ৰতি আকৃষ্ট হৈছিলোঁ আৰু নিজেও চিনেমা নিৰ্মাণত জড়িত হ’লোঁ৷\nআপুনি এই বিষয়টোক লৈ কিয় আৰু কেনেকৈ চিনেমাখন নিৰ্মাণ কৰিলে?\n‘অন্তৰীণ’ৰ কাহিনী প্ৰযোজকে নিজে বাচি লৈছিল৷ তাৰ পাছতহে মোক চিনেমাখন নিৰ্মাণ কৰিব দিলে৷ মই সেই মৰ্মে চিত্ৰনাট্য নিৰ্মাণ কৰি চিনেমাখনৰ কাম আৰম্ভ কৰিলোঁ৷ চিনেমাখনৰ চিত্ৰগ্ৰহণ বিভিন্ন ঠাইত হৈছে৷ তাৰ ভিতৰত ডিব্ৰুগড়, তেজপুৰ, গুৱাহাটী অন্যতম৷\nপুঁজি কেনেকৈ গোটালে? কিমান টকাৰ বাজেট আছিল?\nচিনেমাখনৰ বাবে সম্পূৰ্ণ টকা প্ৰযোজকে ব্যয় কৰিছে৷ প্ৰায় ৪৫ লাখ টকা ব্যয় হৈছে৷\nখৰচ হোৱা ধন কেনেকৈ ওভোতাই আনিব?\nখৰচ হোৱা ধন ওভোতাই অনাৰ বাবে চিনেমাখন চিত্ৰগৃহত মুক্তি দিয়া হ’ব৷ লগতে বিভিন্ন ঠাইত (অসমৰ) প্ৰদৰ্শন কৰাৰো ব্যৱস্থা কৰিছোঁ৷\nআপোনাৰ পৰৱৰ্তী চিনেমাখনৰ বিষয়ে ক’ব নেকি? এইখনৰ বাবে পুঁজি কেনেকৈ গোটাব?\nপৰৱৰ্তী চিনেমাখনৰ বাবে চিত্ৰনাট্যৰ কাম কৰি আছোঁ৷ এইখনো প্ৰযোজকৰ সহযোগতে নিৰ্মাণ কৰিম৷\nএই কামবোৰ অকলে কৰি আছে নে গোট হিচাপে কৰি আছে?\nকামবোৰ একক আৰু দলীয় দুয়ো ধৰণেই কৰি আছোঁ৷\nচিনেমাখন বিতৰণ কেনেকৈ কৰিব?\nচিত্ৰগৃহত মুক্তি তথা নিজা প্ৰচেষ্টাত প্ৰদৰ্শনী পতা যাব৷\nআপোনাৰ অন্যান্য পেছা?\nচিনেমা নিৰ্মাণেই মোৰ পেছা৷\nআপুনি শেষবাৰৰ বাবে কোনখন অসমীয়া চিনেমা চিত্ৰগৃহত গৈ চাইছিল?\nশেহতীয়াকৈ ‘কেকটাছ’ নামৰ অসমীয়া চিনেমাখন চালোঁ৷\nঅসমীয়া চিনেমা চিত্ৰগৃহত নচলাৰ কাৰণ আপোনাৰ মতে কি?\nঅসমীয়া চিনেমা নচলাৰ আঁৰত বহুতো কাৰক আছে৷ তাৰ ভিতৰত আমি চিনেমা এখন নিৰ্মাণৰ পাছত সেইখনৰ যথাযোগ্য প্ৰচাৰৰ দিহা নকৰাটোও অন্যতম কাৰণ৷ যথাযোগ্য প্ৰচাৰেহে এখন চিনেমা দৰ্শকৰ ওচৰ চপাই নিব পাৰে৷ আমি সেই দিশত সঠিক মনোযোগ দিয়া নাই৷\nলাহে লাহে তেওঁৰ প্ৰতি মোৰ আকৰ্ষণ বাঢ়ি আহিছিল\nউচ্চতৰ মাধ্যমিকত নামভৰ্তি হোৱাৰ পাছত মই নজনাকৈয়ে পঢ়াৰ ধাউতি বাঢ়ি গৈছিল।…\nআমাৰ নিঠৰ দেহ বিচাৰি নাপালেহেঁতেন\nআন দহজনে নকৰা কিছু কাম কৰাৰ মন সৰুৰে পৰা আছিল যদিও সময়, সুবিধা…\nসেই দিনটোৰ পৰা বিহু সন্মিলনলৈ যোৱা নাই\n১৯৬৬ চনৰ কথা ৷ সেই সময়ত ড: ভূপেন হাজৰিকাৰ নাম চাৰিওফালে ৰজনজনাই আছিল…\nজীৱনকালত কি কি কৰাৰ হেঁপাহ\nজীৱনকালত কি কি…\nসপোনৰ পিছে পিছে কিমান যে সপোন৷ পঢ়ক বিভিন্ন পটভূমিৰ বিভিন্নজনৰ সপোনৰ ৰাজহুৱা প্ৰকাশ৷ সপোনৰ চৰ্চা হওক, সপোনক সহায় কৰক৷…\nমনালিছা শইকীয়াৰ ‘শংখনিনাদ’\nজীৱনশৈলী সমীক্ষাৰ তথ্যই ভবাই তুলিব…\nনলবাৰীৰ বিষয়ে এই ১২টা কথা…\nপাণবজাৰৰ ‘ৰেৱতী’ৰ কাহিনী\nমুহূৰ্ততে পাহৰি যায় যদি..\nনিদ্ৰাহীন ৰাতিৰ পৰা হাত সাৰিবলৈ..\nসাক্ষাৎকাৰলৈ গৈ বিবুধিত পৰে নেকি\nজীৱনকালত কি কি কৰিব বিচাৰোঁ\nলাহে লাহে তেওঁৰ প্ৰতি মোৰ…\nঅসমৰ বিষয়ে ১০টা যোগাত্মক কথা\nঅসমৰ বাবে ৬০টা শুভ সংবাদ\nআপোনাৰ জীৱনৰ অন্যতম ব্যাধি খঙক…\nসকলো সামৰি দুবাৰকৈ ঘৰলৈ উভতি…\nহোমেন বৰগোহাঞিৰ এই ৯টা কথা…\nমহিলাগৰাকী নদী হ’ব বিচাৰিছিল, এই…\nএজনৰ কণ্ঠত গীত এটি বিখ্যাত…\nসুন্দৰ সবল সম্পৰ্কৰ চৰ্তাৱলী\nপ্ৰথম চিনেমাৰে ৯জন পৰিচালকে সলাইছে…\nচৰকাৰী বাহিনীয়ে হাতুৰিৰে কোবাই মোৰ…\nহৃদয়স্পৰ্শী অসমীয়া গান\nচানমাৰিলৈ গৈছে যদি, জানি লওক…\nযিসকলে ‘অসীমত যাৰ হেৰাল সীমা’…\nবাৰেচহৰীয়া ভাওনালৈ যায় যদি…\nকুইজৰ ছলেৰে জ্ঞানৰ পৰিমাপ (প্ৰশ্ন…\nছদ্মনামধাৰী একুৰি অসমীয়া সাহিত্যিকক চিনি…\n১২ বছৰ কিতাপ পঢ়া নাছিলোঁ,…\n১২১ টকাৰে আৰম্ভ হোৱা অসমৰ…\nমহাদেৱ ডেকা মিষ্টাৰ ইউনিভাৰ্ছ হোৱাৰ…\nনলবাৰীৰ বিষয়ে এই ১২টা…\nAug 1, 2017 12432\nAug 1, 2017 9349\nযিসকলে ‘অসীমত যাৰ হেৰাল…\nOct 30, 2016 8782\nপ্ৰথম চিনেমাৰে ৯জন পৰিচালকে…\nOct 30, 2016 7966\n১২১ টকাৰে আৰম্ভ হোৱা…\nOct 30, 2016 7951\nস্বেচ্ছাসেৱক হ’বলৈ আগ্ৰহী যদি\n‘জীৱন ইনিচিয়েটিৱ’ হৈছে স্বেচ্ছাসেৱকৰ সংঘ৷ আমি দুৰ্গন্ধক সমালোচনা কৰাৰ সমান্তৰালভাৱে কিছু সুগন্ধিৰো সৃষ্টি কৰিব খোজোঁ৷‘জীৱন’ আলোচনীৰ উপৰি ‘ব্ৰহ্মপুত্ৰ কেম্পেইন’ আমাৰ প্রধান কাৰ্যসূচী য’ত আছে বছৰেকীয়া ‘জীৱন চিলা নৈ উৎসৱ’ৰ উপৰি বানবিধ্বস্ত গাঁও তুলি লোৱা আদি৷ আমাৰ নতুন পদক্ষেপ হৈছে সৃষ্টিশীলতাক দক্ষতালৈ ৰূপান্তৰৰ বাবে বিকল্প বিদ্যালয় School of Creativity & Skill৷ খোৱা পানীৰ পৰীক্ষা, ফল–মূলৰ ৰসৰ উৎসৱ, জীৱন মেল, সামাজিক সমীক্ষা আদি আমাৰ আন কিছু কৰ্মসূচী৷\n‘জীৱন' আলোচনীৰ বিষয়বস্তুৰ লগত খাপ খোৱা ধৰণৰ লেখা ইউনিকোডত লিখি মে’ল কৰক : jeevan.magazine@gmail.com-লৈ\nCopyright © Jeevan Initiative.\nPowered by Rongjeng Technologies Pvt Ltd\nJeevan Village - জীৱন গাঁও\nOn the bank of Jinari river flowing towards the Brahmaputra, devastated by floods, reduced to ashes in Garo-Rabha clashes, this is an Assam-Meghalaya border village, adopted by Jeevan. Recently 1285 Assam Lemon saplings were planted in the unutilized land of the villagers. Hope we catalyzeachange in their standard of living. May their food be more nutritious, mother’s treatment or child’s education cost be met,acouple of new bicycles oratelevision set arrives in the village. This is part ofadream nurtured for last five-years by volunteers’ association Jeevan Initiative. Fruitfulness of this experiment will result in more Jeevan Gaao.


প্ৰধানমন্ত্ৰীৰ দাবী-পশ্চিমবংগৰ নিবনুৱাক চাকৰি দিয়া হ'ব! সাংবাদিকৰ প্ৰশ্ন-বাকী ৰাজ্যত চাকৰি দিলে নেকি?\nLast updated Feb 23, 2021 1,070\nদ্য ষ্টেটমেন্ট : পশ্চিমবংগ আৰু অসমত মাত্ৰ এমাহৰ পিছতে বিধানসভাৰ নিৰ্বাচন অনুষ্ঠিত হ’ব। নিৰ্বাচনৰ প্ৰাকমুহূৰ্তত প্ৰধানমন্ত্ৰী নৰেন্দ্ৰ মোদীয়ে অসম আৰু পশ্চিমবংগলৈ কেইবাবাৰো আহি বিজেপিৰ পক্ষত ভোটদান কৰিবলৈ দুয়োখন ৰাজ্যৰ ভোটাৰক আহ্বান জনাইছে।\nঅসমত যিহেতুকে বিজেপিৰে চৰকাৰ আছে গতিকে প্ৰধানমন্ত্ৰীয়ে অসমৰ নিবনুৱাক চাকৰি দিয়াৰ উল্লেখ নকৰি সোমবাৰে পশ্চিমবংগৰ ভোটাৰক প্ৰতিশ্ৰুতি প্ৰদান কৰিলে যে ৰাজ্যখনত বিজেপিৰ চৰকাৰ গঠন হ’লে কেতিয়াও চাকৰিৰ সংখ্যা হ্ৰাস নাপায়। বিজেপি চৰকাৰে ইমানেই চাকৰি সৃষ্টি কৰিব যে পশ্চিমবংগৰ কোনো নিবনুৱাই ৰাজ্যৰ বাহিৰলৈ চাকৰি বিচাৰি আৰু যাব লগাৰ পৰিস্থিতিৰ সৃষ্টি নহ’ব।\nपीएम मोदी अब बंगाल को रोजगार देने का वादा कर रहे हैं .\nबाकी देश को दे दिया न ?\nफिर #रोजगार_दो के नारे कौन बुलंद कर रहा है ?#मोदी_जी_रोजगार_दो कौन कह रहा है ? pic.twitter.com/i66Ff1zfRO\n— Ajit Anjum (@ajitanjum) February 23, 2021\nপ্ৰধানমন্ত্ৰী নৰেন্দ্ৰ মোদীয়ে পশ্চিমবংগৰ নিবনুৱাক চাকৰিৰ প্ৰতিশ্ৰুতি দিয়াৰ পিছতেই টুইটাৰত ২ লাখতকৈ অধিক লোকে হেছটেগ ব্যৱহাৰ কৰি প্ৰধানমন্ত্ৰীক দেশৰ নিবনুৱাক চাকৰি দিবলৈ আহ্বান জনাইছে। আনহাতে দেশৰ এজন জ্যেষ্ঠ সাংবাদিক অজিত অঞ্জুমে টুইট কৰি লিখে “প্ৰধানমন্ত্ৰী মোদীয়ে এতিয়া পশ্চিমবংগত চাকৰি দিয়াৰ প্ৰতিশ্ৰুতি প্ৰদান কৰিছে। কিন্তু কথাটো হ’ল, দেশৰ বাকী ৰাজ্যত চাকৰি দিলে নেকি? তেতিয়াহলে ৰোজগাৰ দো শ্লোগান কোনে দিছে? মোদীজী ৰোজগাৰ দো কোনে কৈছে?”\nAjit AnjumElectionNarendra Modithe statementWest Bengal\nগ্ৰেটা থুনবাৰ্গৰ টুলকিট ঘটনাত গ্ৰেপ্তাৰ হোৱা ২২ বছৰীয়া দিশা ৰবিয়ে লাভ কৰিলে জামিন


'If marriage is the end of life,\nhow can it also be the goal of life?'\nকাপোৰ-কানি, ব্যৱহাৰ-পাতি আদি বিভিন্ন ক্ষেত্রত সমাজে ‘প্রাকৃতিক’ বুলি নির্ধাৰণ কৰি দিয়া সীমাৰেখাডাল উলংঘন কৰিলে সমাজে সহ্য নকৰে। কেইবছৰমান পূর্বে পশ্চিম বংগৰ গাঁও এখনত মণি নামৰ কম বয়সীয়া যুবতী এগৰাকীক মাৰ-পিট কৰি নগ্ন কৰি পেলোৱা হ’ল। ছোৱালীজনীৰ অপৰাধ আছিল “তাই হেনো ল’ৰাৰ দৰে আচৰণ কৰে আৰু ল’ৰাৰ দৰে কাপোৰ-কানি পিন্ধে”। অর্থাৎ সামাজিক ব্যৱস্থাটো ৰক্ষা কৰাৰ ক্ষেত্রত সমাজ কিমান দূৰৈলৈকে যাব পাৰে, এই আপাত সংস্কৃতি ৰক্ষাৰ আঁৰত কিমান বীভৎস ৰূপৰ হিংসা লুকাই থাকে, মণিৰ ঘটনাটোৱে আমাক তাৰ কথাই সোঁৱৰাই দিয়ে। মণিক অত্যাচাৰ কৰা গাঁওবাসীসকলক পিশাচ, অপৰাধী, গোঁৱাৰ, অশিক্ষিত আদি নানান বিভূষণেৰে গালি দিয়াটো সহজ; পিছে তাৰ আগেয়ে আপুনি নিজৰ কথাই কল্পনা কৰক। ধৰক, চহৰৰ কোনো নামী দামী কর্প’ৰেট কোম্পানি এটাত আপুনি কাম কৰে। আপোনাৰে সহকর্মী পুৰুষ এজনে এদিন ঘোষণা কৰিলে যে তেওঁ কাইলৈৰপৰা শাৰী পিন্ধি, ফোঁট লৈ কামলৈ আহিব; শাৰী পিন্ধিয়েই তেওঁ ভাল পায়; তেওঁ তেনেকৈয়ে সহজবোধ কৰে। আপোনাৰ প্রতিক্রিয়া কেনেধৰণৰ হ’ব? মণিক মাৰপিট কৰা গাঁওবাসীসকলতকৈ আপোনাৰ ব্যৱহাৰ ঠিক কিমানখিনিলৈকে পৃথক হ’ব? আপুনি সহকর্মীজনক সহজভাৱে গ্রহণ কৰিবনে? তেওঁ নিজৰ জীৱন সম্পর্কে লোৱা সিদ্ধান্তখিনিক আপুনি যথোচিত সন্মান জনাব পাৰিবনে?\nঅর্থাৎ সমাজে ‘প্রাকৃতিক’ বুলি নির্ধাৰণ কৰি দিয়া নিয়মবোৰ উলংঘন কৰিলে ব্যক্তি একোজনক কিমানখিনি শাস্তি দিয়া হ’ব - তাৰ পৰিমাণ সম্পর্কে কিছু মতবিৰোধ থাকিব পাৰে। সমাজৰ অসহিষ্ণুতাৰ মাত্রা কম-বেছি পৰিমাণৰ হ’ব পাৰে; কিন্তু অসহিষ্ণুতা যে সকলোতে আছে – সেয়া স্পষ্ট। অসহিষ্ণুতাৰ এই নিয়ম-বিধিসমূহ চলাই নিয়াৰ ক্ষেত্রত, কম-বেছি পৰিমাণে সিবিলাকৰ বাহক হোৱাৰ অভিযোগত আমি সকলোৱেই দোষী। আমি সকলোৱেই এই নিয়ম-বিধিসমূহ নমনা হ’লে, আমি অসহিষ্ণুতাৰ পৰিচয় নিদিওঁ বুলি সকলোৱেই ভাবি লোৱা হ’লে, সমাজে নির্ধাৰণ কৰি দিয়া অসহিষ্ণু ভূমিকাখিনি আমি পালন নকৰা হ’লে, এনে নিয়ম-বিধিসমূহ অস্তিত্বমানেই নহ’লহেঁতেন। অর্থাৎ অন্যায়পূর্ণ এই ব্যৱস্থাটো চলাই নিয়াৰ ক্ষেত্রত আমাৰ নিজৰো যে কিছু ভূমিকা আছে, সেই কথা আমি প্রায়েই পাহৰি যাওঁ। আমি নিজৰ ল’ৰা-ছোৱালীক সামাজিকভাৱে নির্ধাৰিত নিয়ম তথা সংজ্ঞা অনুসৰিয়েই “উপযুক্তভাৱে” ডাঙৰ-দীঘল কৰোঁ, সিহঁতৰ “অবাঞ্ছনীয়” ব্যৱহাৰ-পাতিৰ বাবে মৰমেৰে শিকোৱাৰ বা উপযুক্ত শাস্তিৰ ব্যৱস্থা কৰোঁ, নিজে কেতিয়াও সামাজিক বিধিসমূহ উলংঘা নকৰিবলৈ সাৱধানতা অৱলম্বন কৰোঁ, আমাৰ দৃষ্টিত পৃথক যেন প্রতীয়মান হোৱা ব্যক্তিজনৰ প্রতি তিৰস্কাৰপূর্ণ দৃষ্টি নিক্ষেপ কৰোঁ, বলপূর্বক মনোবৈজ্ঞানিক তথা মেডিকেল হস্তক্ষেপৰ যোগেদি ‘প্রাকৃতিক হোৱাৰ’, ‘প্রাকৃতিক কৰাৰ’ ব্যৱস্থা কৰোঁ, মানসিক ব্লেকমেইলিং, শাৰীৰিক হিংসা . . . ইবিলাকৰো প্রয়োগ কৰোঁ। অর্থাৎ এনে সহস্র উদাহৰণ দিব পৰা যায় - যিবিলাকৰ যোগেদি আমি নিজেও বর্তমানৰ তথাকথিত ‘প্রাকৃতিক’ ব্যৱস্থাটো অহৰহভাৱে পুনঃউৎপাদিত কৰি থকাৰ ক্ষেত্রত গুৰুত্বপূর্ণ ভূমিকা পালন কৰোঁ।\nপিছে মণিয়ে ভোগ কৰা শাস্তিৰ কাৰণ কেৱল তাইৰ সাজপাৰ বা ব্যৱহাৰ-পাতি নাছিল। তাৰ আন এটাও কাৰণ আছিল : তাই বিবাহ নামৰ অনুষ্ঠানটোৰ নিৰাপত্তাৰ ক্ষেত্রত ভাবুকিৰ সৃষ্টি কৰিছিল। গাঁওখনৰ নব্য বিবাহিতা ছোৱালী এজনীৰ স’তে থকা সম্পর্কটো তাই এৰি দিবলৈ মান্তি হোৱা নাছিল।\nঅর্থাৎ সামাজিকভাৱে নির্ধাৰিত ব্যৱহাৰ-পাতি তথা সামাজিকভাৱে স্বীকৃত সন্তান-জন্মৰ প্রতি উৎসর্গিত যৌনতা – এই দুয়োটাৰে মাজত কিছু ওচৰ সম্পর্ক আছে। বিভিন্ন ধৰণৰ সামাজিক পৰিচয়সমূহ – যেনে জাতি, নৃগোষ্ঠী, ধর্ম – আদিৰ বিশুদ্ধতা তথা পুনঃউৎপাদন চলাই নিবলৈ হ’লে যৌনতাৰ ওপৰত পুলিচগিৰি কৰিবই লাগিব। সমকামী বাসনাই এই পৰিচিতিসমূহৰ অস্তিত্বৰ প্রতি ভাবুকি সৃষ্টি কৰিব পাৰে কিয়নো ইয়াত সন্তান জন্ম দিয়াৰ প্রসংগ নাহে। ইয়াত ছেক্সৰ সৈতে সন্তান জন্ম দিয়াৰ কোনো সম্পর্ক নাই। সমকামী মানুহবোৰে অন্য উপায়েৰে সন্তান লাভ কৰিব পাৰে – যেনে প্রযুক্তিগত হস্তক্ষেপৰদ্বাৰা বা কোনো শিশুক তুলি লোৱাৰদ্বাৰা। পিছে এনে সন্তানৰ জাত-সম্প্রদায় কি হ’ব? এয়া হৈছে এক কঠিন প্রশ্ন! এটা ভাবুকি সৃষ্টি কৰিব পৰা প্রশ্ন। আনকি অসমকামী লোকসকলেও – যি একে ধৰণেৰে ভাবুকি সৃষ্টি কৰিব পাৰে – যেনে ধৰক, বেলেগ বেলেগ জাতৰ বা ধর্মৰ ল’ৰা-ছোৱালীৰ প্রেম সম্পর্ক – সিবিলাককো হিংসাৰ প্রত্যক্ষ বা পৰোক্ষ প্রয়োগৰদ্বাৰা নিয়ন্ত্রণ কৰিবলৈ চেষ্টা কৰা হয়।\nযিটো অনুষ্ঠানৰ হাতত পুলিচগিৰিৰ এই সমস্ত দায়িত্বভাৰ থাকে, সেই অনুষ্ঠানটো হৈছে পিতৃতান্ত্রিক অসমকামী পৰিয়াল। দা ইনষ্টিটিউচন অব ফেমিলি। বর্তমানৰ অন্যায়পূর্ণ ব্যৱস্থাটো চলাই নিয়াৰ ক্ষেত্রত পৰিয়ালৰ অনুষ্ঠানটোৰ এটা কেন্দ্রীয় ভূমিকা আছে।\nসামাজিক ব্যৱস্থাটোৱে ঠিকেই অনুধাৱন কৰে যে সমকামী আকাংক্ষা তথা জেণ্ডাৰ নির্ধাৰিত সাজপাৰ/ব্যৱহাৰ-পাতিৰ উলংঘনে সমাজখনৰ পুনঃউৎপাদনৰ ক্ষেত্রত সমস্যা সৃষ্টি কৰিব পাৰে। ই বিভিন্ন পৰিচিতিসমূহক সলনি কৰি পেলাব পাৰে; সিবিলাকক নতুন ৰূপ দিব পাৰে। মণিৰ বয়স আছিল মাত্র ১৬ বছৰ; পিছে তাই হেনো ইমানেই ক্ষীণ আছিল যে তাইক ১২বছৰীয়া ছোৱালী যেনহে দেখা গৈছিল। এই কণমানি ছোৱালীজনীয়ে ইমান সহজতে কেনেকৈ সমাজ নির্ধাৰিত বিধিসমূহ উলংঘন কৰিব পাৰিলে? আচলতে এই সামাজিক বিধিসমূহ আমি যিমান মজবুত তথা স্থায়ী বুলি ভাবোঁ, সিবিলাক সিমান শক্তিশালী বা স্থায়ী নহয়। সিবিলাক প্রাকৃতিক, প্রশ্নাতীত বা চিৰন্তনো নহয়। এই সামাজিক বিধিসমূহ তলি ফুটা পাত্রৰ দৰে; য’তে-ত’তে ফুটা থকা, মামৰে খোৱা এক পাত্র; সিবিলাকৰ পৰিধি অস্পষ্ট আৰু দুর্বল। সেয়েহে এই বিধিসমূহক ৰক্ষা কৰিবলৈ ভীষণ বলপ্রয়োগৰ প্রয়োজন হয়। মণিৰ ক্ষেত্রতো সেয়াই দেখা গ’ল।\nপ্রেম আৰু পৰিয়াল\nএই পৰিয়াল বস্তুটো আচলতে কি? জীৱনৰ খলা-বমা, ভাল-বেয়া সকলো সময়তে ইজনে সিজনক সহায়, সমর্থন আৰু ভালপোৱা আগ বঢ়োৱা মানুহৰ একোটাহঁত সমষ্টি? পিছে এয়া পৰিয়ালৰ সংজ্ঞা হয় জানো? এই মানৱীয় চর্তসমূহ পূৰণ কৰিলেও সকলো মানৱ সমষ্টিকে পৰিয়াল বুলি অভিহিত কৰা নহয়। যেনে ধৰক বন্ধুৰ একোটা সমষ্টি, পোষ্য সন্তানসহ এহাল সমকামী দম্পত্তি, অবিবাহিত মাতৃ আৰু সন্তান, ভাতৃ-ভগ্নীৰ স’তে বসবাস কৰা নাৰী - ইত্যাদিসকলক পৰিয়াল বুলি কোৱা নহয়। বৰং পৰিয়াল হৈছে এনে এটি অনুষ্ঠান যাৰ এক আইনী পৰিচয় থাকে, যাক ৰাষ্ট্র তথা সমাজে স্বীকৃতি দিয়ে; পৰিয়াল নির্মাণ কৰিবলৈ হ’লে কেতবোৰ বিশিষ্ট মানুহ কেতবোৰ বিশিষ্ট ৰূপত সম্পর্কযুক্ত হ’ব লাগিব। এইক্ষেত্রত আইন-বহির্ভূত কেতবোৰ কাৰকেও ক্রিয়া কৰা দেখা যায়। যেনে ধৰক - বহুতো মধ্যবিত্তীয় কলনিত কেৱল বিবাহিত অসমকামী পৰিয়ালকহে থাকিবলৈ অনুমতি দিয়া হয়। এইক্ষেত্রত প্রায়েই কোনো ঘোষিত আনুষ্ঠানিক নিয়ম নাথাকে। বৰং অনানুষ্ঠানিকভাৱে বিভিন্ন উপায়েৰে এই কামফেৰা সুনিশ্চিত কৰা হয়। অর্থাৎ পৰিয়াল বুলিলেই সকলো মানৱীয় সমষ্টিক বুজা নাযায়। বৰং পৰিয়ালৰ নাম পাবলৈ হ’লে ই অসমকামী, পিতৃতান্ত্রিক এক সমষ্টি হ’বই লাগিব : এজন পুৰুষ, তেওঁৰ পত্নী তথা তেওঁৰ সন্তান – এইকেইটা উপাদান থাকিলেহে পৰিয়ালৰ পৰিচয় পোৱাটো সম্ভৱপৰ হ’ব।\n১৯৮৪ চনত কোনো এটা গোচৰ সংক্রান্তত দিল্লী উচ্চ ন্যায়ালয়ে ঘোষণা কৰিলে যে সংবিধানপ্রদত্ত মৌলিক অধিকাৰসমূহ পৰিয়ালৰ ক্ষেত্রত প্রযোজ্য নহয়। ঘৰৰ দেওনাৰ বাহিৰতে এই অধিকাৰসমূহ ক্ষান্ত হ’ব লাগিব। সিবিলাকক ঘৰৰ ভিতৰলৈ সোমাই আহিবলৈ দিব নোৱাৰি। অন্যথাই কথাটো “চীনা মাটিৰ বাচন-বর্তনৰ দোকানত ষাঁড় গৰু এটাক সোমাবলৈ দিয়াৰ দৰে কথা হ’ব”। আমি ভাবো যে ন্যায়াধীশজন এইক্ষেত্রত সম্পূর্ণভাৱে শুদ্ধ আছিল। পৰিয়ালৰ ভিতৰত যদি মৌলিক অধিকাৰৰ প্রবেশ ঘটিবলৈ হয়, যদি পৰিয়ালৰ সকলো সদস্যকে সমান তথা স্বাধীন নাগৰিক হিচাপে গণ্য কৰা আৰম্ভ হয়, তেতিয়া পৰিয়াল নামৰ এই অনুষ্ঠানটোৰেই মৃত্যু ঘটিব। কিয়নো পৰিয়াল নামৰ এই অনুষ্ঠানটো বিভিন্ন অসমতাৰ ভিত্তিতহে জীয়াই থাকে। বিভিন্নধৰণৰ অসমতা তথা বৈষম্য এইক্ষেত্রত দেখিবলৈ পোৱা যায় : যেনে বয়সভিত্তিক অসমতা, লিংগভিত্তিক অসমতা আদি। এইক্ষেত্রত সাধাৰণতেই লিংগভিত্তিক অসমতাবোৰে বয়সতকৈ প্রাধান্য লাভ কৰে : তেওঁতকৈ বয়স্ক মহিলা এগৰাকী পৰিয়ালটোত থাকিলেও পৰিয়ালৰ প্রাপ্তবয়স্ক পুৰুষ একোজনেই মুৰব্বী পদ লাভ কৰে। সমবয়সৰ মহিলা এগৰাকীৰ তুলনাত পৰিয়ালৰ পুৰুষ একোজনৰ বেছি ক্ষমতা থাকে।\nঅর্থাৎ পৰিয়াল হৈছে এনে এবিধ অনুষ্ঠান যাৰ আধাৰ হৈছে অসমতা। পৰিয়ালৰ জৰিয়তে বিশেষ ৰূপৰ ব্যক্তিগত সম্পত্তিৰ মালিকানা তথা বিশেষ ৰূপৰ বংশনাম কঢ়িয়াই লৈ যোৱা হয়। এনে মালিকানা তথা বংশনামৰ ৰূপ হৈছে পিতৃমূলক (patrilineal);অর্থাৎ পিতৃৰপৰা পুত্রলৈ সিবিলাকৰ হস্তান্তৰণ কৰা হয়।\n‘মৃত্যুদণ্ড’ নামৰ হিন্দী চিনেমাখনত এটা আমোদজনক দৃশ্য আছে : দুজন ককায়েক-ভায়েকৰ সৈতে শ্বাবানা আজমী আৰু মাধুৰী দীক্ষিতৰ বিয়া হৈছে। শ্বাবানাৰ স্বামীৰ সন্তান জন্ম দিব পৰা ক্ষমতা নাই আৰু গাঁৱৰ সকলোৱেই এই বিষয়ে জানে। কিছুদিনৰ বাবে শ্বাবানা বাহিৰলৈ যায় আৰু কাৰোবাৰ সৈতে তেওঁ এটা সম্পর্ক গঢ়ি তোলে। কিছুদিনৰ পাছত শ্বাবানা ঘৰলৈ ঘূৰি আহোঁতে দেখা যায় যে তেওঁ গর্ভৱতী হৈ পৰিছে। আতংকিত হৈ মাধুৰীয়ে শ্বাবানাক সোধে : “বাইদেউ, এয়া কাৰ সন্তান?”\nচাবলৈ গ’লে এইটো এটা অদ্ভুত প্রশ্ন, কিয়নো স্পষ্টভাৱে সন্তানটো হৈছে শ্বাবানাৰ। তেওঁৰ গর্ভতেই সন্তানটো আছে, পালিত হৈছে, গতিকেই সন্তানটো তেওঁৰ নহৈ আন কাৰ হ’ব? পিছে পিতৃতান্ত্রিক সমাজ একোখনত এনে অদ্ভুত প্রশ্নও সম্পূর্ণভাৱে অর্থপূর্ণ হৈ পৰে; সকলোৱেই এই প্রশ্নটোৰ অর্থ বুজি পায়। শ্বাবানাক সোধা প্রশ্নটোৰ অর্থ হৈছে : “সন্তানটোৰ পিতৃ কোন?” এই সন্তানটোৱে কাৰ জাতি বহন কৰিছে, কাৰ সম্পত্তিৰ ওপৰত তাৰ অধিকাৰ আছে?\nশ্বাবানাই সহজভাৱে উত্তৰ দিয়ে : “মোৰ সন্তান”। মোৰ মনত আছে, শ্বাবানাৰ এই উত্তৰটোৱে চিনেমাহলত এক চেপা উত্তেজনা তথা আলোড়ন সৃষ্টি কৰিছিল। কোনোবাই চেপা মাতেৰে আলোচনা কৰিছিল, কোনোবাই খিলখিলাই হাঁহিছিল। শ্বাবানাৰ উত্তৰটোৱে কি পিতৃতন্ত্রৰ সমুখত কিছু অসহজ প্রশ্ন উত্থাপন কৰিছিল?\nসঁচা কথা ক’বলৈ গ’লে, কোনো পুৰুষেই সন্তানটো তেওঁৰ নিজৰ হয় বুলি নিশ্চিতকৈ ক’ব নোৱাৰে। মহিলাগৰাকীয়ে সদায়েই জানে যে সন্তানটো অন্ততঃ তেওঁৰ; তেওঁৰ গর্ভৰপৰাই সন্তানটো জন্ম হৈছে। কিন্তু পুৰুষে DNA পৰীক্ষা কৰিও নিশ্চিতভাৱে পিতৃত্বৰ কথা জানিব নোৱাৰে। DNA পৰীক্ষাৰদ্বাৰা খুউব বেছি আপুনি গম ল’ব পাৰে যে সন্তানটো আপোনাৰ নহয়। কিন্তু আপোনাৰ আৰু সন্তানৰ DNA যদি মিলিও যায়, তাৰ অর্থ এইটো নহয় যে সন্তানটো নিশ্চিতভাৱে আপোনাৰ! বৰং ডাক্টৰে এইবুলিহে ক’ব যে “সংখ্যাগতভাৱে (statistically) উচ্চ সম্ভাৱনা আছে যে সন্তানটো হয়তো আপোনাৰ!” এইবোৰ দিশৰ প্রতি মন কৰিয়েই বহুতেই কয় : 'Motherhood isabiological fact, fatherhood isasociological fiction.' পিতৃতন্ত্রই এই কথা ভালকৈয়ে জানে। পিতৃতন্ত্রৰ মানসত ই বিভিন্ন ধৰণৰ উদ্বেগ-আশংকা সৃষ্টি কৰে। সেয়েহে নাৰীৰ যৌনতাৰ ওপৰত পুলিচগিৰি কৰাটো জৰুৰী হৈ পৰে।\nভেলেণ্টাইন ডে’’ বিষয়ক বিতর্কসমূহে স্বতঃস্ফূর্ত প্রেমৰ প্রতি পিতৃতন্ত্রৰ উদ্বেগ ভালকৈয়ে উদঙাই দিয়ে। নব্বৈৰ দশকৰপৰাই ডেলেণ্টাইন ডে’ ভাৰতত জনপ্রিয় হ’বলৈ ধৰিছিল। নাৰীবাদী হিচাপে সেই সময়ত ভেলেণ্টাইন ডে’’ সম্পর্কে আমি বিশেষ উৎসাহিত নাছিলোঁ। বৰং তাৰ বহুতো দিশ সম্পর্কে আশংকাহে প্রকাশ কৰিছিলোঁ। ৰোমান্স বিষয়ক ভেলেণ্টাইন ডে’’ৰ যিবোৰ ধাৰণা – সিবিলাকক বৈষম্যমূলক বুলিয়েই ক’ব পাৰি। মন কৰক যে কেতবোৰ বিশেষ প্রেম কাহিনীকহে প্রকৃত/আদর্শ প্রেম কাহিনী বুলি ধৰা হয়। এই প্রেম কাহিনীৰ পাত্র সদায়েই এজন পুৰুষ তথা এগৰাকী নাৰী হ’ব লাগিব (সমকামীসকলৰ প্রেম কাহিনী আদর্শ বুলি ধৰা নহয়)। তদুপৰি আপুনি “প্রেমত পৰা”ৰ সময়তো কিন্তু প্রেমাস্পদজনৰ জাত-পাত-শ্রেণী-অৱস্থান-বয়স আদি দিশসমূহৰ প্রতি ভালকৈয়ে মন কৰে। পুৰুষজন অন্ততঃ কেইমাহমান হ’লেও নাৰীগৰাকীতকৈ ডাঙৰ হ’ব লাগিব, অন্ততঃ দুই ইঞ্চিমান বেছি ওখ হ’ব লাগিব, ছোৱালীজনীতকৈ অন্ততঃ কিছু পৰিমাণে হ’লেও বেছি উপার্জন কৰিব লাগিব। আন কথাত, এনে ৰোমান্সৰ অর্থ হৈছে নাৰীগৰাকী কিবাপ্রকাৰে হ’লেও পুৰুষজনতকৈ সদায়েই নিম্ন পর্যায়ৰ হ’ব লাগিব, তাক cute বুলিও অভিহিত কৰা হ’ব, সম্পর্কটোত পুৰুষজনেই সদায়ে প্রাপ্তবয়স্কৰ ভূমিকা গ্রহণ কৰিব।\nস্বতঃস্কূৰ্ত প্রেমৰ নাম লৈও প্রকৃতপক্ষে নিয়ন্ত্রিত প্রেমৰ ৰূপ লোৱা ভেলেণ্টাইন ডে’’ৰ বিৰুদ্ধে সেয়েহে আমি নাৰীবাদীসকলে এক সমালোচনা বিকশিত কৰিছিলোঁ।\nআমি ভেলেণ্টাইন ডে’’ৰ সমালোচনা কৰাৰ আঁৰত অন্যান্য কেতবোৰ কাৰণো আছিল। ভেলেন্টাইন ডে’ৰ বাবে প্রেম যিমান গুৰুত্বপূর্ণ, তাতোকৈ বহু বেছি গুৰুত্বপূর্ণ হৈছে বজাৰ – উপহাৰৰ ক্রয়-বিক্রয় তথা বিনিময়। ভেলেণ্টাইন ডে’’ৰ দিনা আপুনি কাৰোবাক ভাল পাওঁ বুলি ক’লেই যথেষ্ট নহয়, বৰং সেই ভালপোৱা প্রমাণিত কৰিবলৈ আপুনি উপযুক্ত উপহাৰো ক্রয় কৰিব লাগিব। সেয়া লাগে কার্ডেই হওক, ফুলেই হওক বা টেডি বিয়েৰেই হওক। ৯০ৰ দশকৰ উদাৰীকৰণৰ ধুমুহাৰ সময়ত আমি নাৰীবাদীসকলে ভেলেণ্টাইন ডে’’ক ‘নতুন ভোগবাদ’ৰ এক উদাহৰণ বুলি অভিহিত কৰিছিলোঁ।\nকিন্তু অতি সোনকালেই হিন্দুত্ববাদী সোঁপন্থীসকলেও “ভাৰতীয় সংস্কৃতি”ৰ নামত ভেলেণ্টাইন ডে’’ৰ বিৰোধিতা কৰিবলৈ আৰম্ভ কৰিলে। এইক্ষেত্রত সমালোচনাই নহয়, বৰং জবৰদস্তি বলপ্রয়োগো কৰা দেখা গ’ল। পার্ক, উদ্যান আদি ৰাজহুৱা স্থলত ভেলেণ্টাইন ডে’ৰ দিনা বজৰং দল আদিয়ে প্রেমিক-প্রেমিকাসকলক শাৰীৰিকভাৱে অপমান কৰিবলৈও আৰম্ভ কৰিলে। মোৰ মনত আছে যে ইয়াৰ সমসাময়িকভাৱেই ভাৰতৰ বিভিন্ন অঞ্চলৰপৰা আত্মীয়জনৰ হাতত প্রেমিক-প্রেমিকাৰ হত্যাৰ খবৰো আহিবলৈ আৰম্ভ কৰিছিল। এই প্রেমিক-প্রেমিকাসকলে পৰিয়াল, আত্মীয়-স্বজনৰ ইচ্ছাৰ বিৰুদ্ধে আন সম্প্রদায়, জাতি তথা ধর্মৰ ব্যক্তিৰ সৈতে প্রেম কৰাৰ ধৃষ্টতা প্রদর্শন কৰিছিল। এনে হত্যাসমূহক ইংৰাজী মিডিয়াই প্রায়ে “honour killing” নামেৰে অভিহিত কৰে। কিন্তু প্রতীক্ষা বক্সিয়ে এইক্ষেত্রত আন এটা, অধিক ভয়াৱহ নাম প্রস্তাৱ কৰিছে : “custodial death”। পুলিচৰ অধীন বা জেইলখানাত থকা ব্যক্তিৰ মৃত্যু হ’লে তাক custodial death বুলি কোৱা হয়। যিহেতু পৰিয়ালো হৈছে এক প্রকাৰৰ জেইলখানা, সেয়েহে পৰিয়ালৰ অধীনত হোৱা মৃত্যুকো custodial death বুলি কোৱা উচিত আৰু সেই অনুসৰি শাস্তিবিধান কৰা উচিত।\nযি কি নহওক, এইখিনি সময়তে ভাৰতৰ নানান ঠাইৰপৰা বহুতো “লেছবিয়ান আত্মহত্যা”ৰ খবৰো আহিবলৈ আৰম্ভ কৰিছিল। বহুতো লেছবিয়ান মহিলাই আত্মহত্যাৰ আগেয়ে চিঠি লিখি থৈ গৈছিল যে তেওঁৰ প্রেমাস্পদজনৰপৰা পৰিয়ালৰ মানুহে বলপূর্বক তেওঁক আঁতৰাই ৰাখিছে আৰু সেয়েহে এই প্রেমহীন জীৱন জীয়াই থাকিবলৈ তেওঁৰ আৰু ইচ্ছা নাই। এনে সমস্ত ঘটনাই আচলতে আমাৰ সমাজখন কিমান বৈষম্যপূর্ণ তাকেই প্রমাণিত কৰে। আমাৰ যৌন আচৰণসমূহ কিমান দূৰৈলৈ জাত-পাত, লিংগ তথা সম্প্রদায়ভিত্তিক মূল্যবোধে নিয়ন্ত্রণ কৰে, তাৰ নির্মম উদাহৰণ এই ঘটনাসমূহৰ মাজতেই পোৱা যায়। লগতেই আচলতে এনে মূল্যবোধসমূহ কিমান ঠুনুকা, কিমান সহজতে সিবিলাক প্রত্যাহ্বানৰ সমুখীন হয়, তাৰো পৰিচয় পোৱা যায়।\nআম্বেদকাৰে জাতি নির্মূলকৰণৰ ক্ষেত্রত আন্তঃজাতীয় বিবাহৰ বিশেষ গুৰুত্ব তথা সম্ভাৱনা আছে বুলি ভাবিছিল। ১৯৩৬ চনত প্রকাশিত এখন ৰচনাত তেওঁ এনেদৰে লিখি থৈ গৈছে : “Where society is already well-knit by other ties, marriage is an ordinary incident of life. But where society is cut asunder, marriage asabinding force becomesamatter of urgent necessity. The real remedy for breaking caste is inter-marriage. Nothing else will serve as the solvent of caste”.\nআজি বহু দশকৰ পাছতো আম্বেদকাৰৰ এই উক্তিৰ ন্যায্যতা খাপ-পঞ্চায়ত তথা আন্তঃজাতীয় বিবাহৰ বিৰুদ্ধে সিবিলাকৰ অৱস্থানৰ মাজত দেখিবলৈ পোৱা যায়। খাপ-পঞ্চায়তসমূহে ভয় কৰে যে আন্তঃজাতীয় বিবাহ হ’বলৈ হ’লে জাতিৰ ধাৰণাটো প্রত্যাহ্বানৰ মুখামুখি হ’ব। বিশেষকৈ হাৰিয়ানা প্রদেশৰ জাট সম্প্রদায়ৰ মাজত খাপ-পঞ্চায়তৰ বিশেষ উপস্থিতি তথা আন্তঃজাতীয় বিবাহৰ বিৰোধিতা দেখিবলৈ পোৱা যায়। এইক্ষেত্রত প্রায়েই সম্প্রদায়ৰ সন্মানৰ নামত খাপসমূহে প্রেমিক-প্রেমিকাৰ মৃত্যুদণ্ড ঘোষণা কৰে। মন কৰা ভাল যে এই খাপসমূহ চৰকাৰী পঞ্চায়তৰ দৰে নির্বাচিত প্রতিনিধিৰদ্বাৰা নির্মিত পঞ্চায়ত নহয়। সিবিলাকত কোনো গণতান্ত্রিক প্রক্রিয়াও দেখিবলৈ পোৱা নাযায়।\nআজি দীর্ঘদিন ধৰি খাপ-পঞ্চায়তসমূহে হিন্দু বিবাহ আইনৰ সংশোধন দাবী কৰি আহিছে যাতে “সগোত্র” তথা “ভাইচাৰা” (ওচৰ-চুবুৰীয়া; সন্দর্ভ বিশেষে কেইবাখনো ওচৰ-চুবুৰীয়া গাঁৱৰ সমষ্টি)ৰ মাজত হোৱা বিবাহসমূহক বেআইনী ঘোষণা কৰিব পাৰি। তেওঁলোকৰ এই দাবী পূর্ণ হ’বলৈ হ’লে ডেকা ল’ৰা-ছোৱালীয়ে ওচৰ-পাঁজৰৰ প্রায় সকলো ব্যক্তিকে ভাই-ভনী হিচাপে গণ্য কৰিব লাগিব। অর্থাৎ এনেস্থলত প্রেম সম্পর্ক গঢ় লৈ উঠাটো, প্রেমাস্পদ বিচাৰি পোৱাটো দুৰুহ, প্রায় অসম্ভৱ হৈ পৰিব। আন কথাত প্রেমৰ বিপৰীতে পৰিয়ালেই ব্যক্তিৰ যৌন আচৰণ, বিবাহ আদি নিয়ন্ত্রণ কৰি যৌনতাক বাঞ্ছনীয় দিশেৰে ধাৱমান কৰিব পাৰিব।\nচহৰীয়া মধ্যবিত্তৰ মনত প্রায়েই খাপ-পঞ্চায়ত তথা গাঁওবাসীৰ বিৰুদ্ধে প্রচণ্ড ঘৃণা দেখা পোৱা যায়; এনে এক ছবি প্রক্ষেপ কৰা হয় – যেন খাপসমূহেই সমস্ত সম্প্রদায়ৰ জীৱন নিয়ন্ত্রণ কৰে আৰু ব্যক্তিসকলেও সিবিলাকক নির্বিবাদে মানি লয়। কিন্তু মন কৰা ভাল যে খাপ-পঞ্চায়তসমূহক কিন্তু মূলতঃ গাঁৱৰ তথা জাট সম্প্রদায়ৰ যুবক-যুবতীসকলেই প্রত্যাহ্বান জনাইছে। তেওঁলোকে বিৰোধিতা নকৰা হ’লে চহৰীয়া মধ্যবিত্তই এই বিষয়ে বিশেষ ভু-কে নাপালেহেঁতেন। সামাজিক এঘৰীয়াকৰণ তথা মৃত্যুভয়কো নেওচি বহুতো প্রেমিক-প্রেমিকা, যুৱক-যুৱতীয়ে খাপসমূহৰ বিৰুদ্ধে সংগ্রাম কৰিছে।\nচমূ ভাষাত কবলৈ গ’লে – আজিৰ দিনত নাৰীবাদীসকলে বুজি পাইছে যে প্রতিক্রিয়াশীল শক্তিসমূহে ভেলেণ্টাইন ডে’আদিৰ কিয় বিৰোধিতা কৰে। তেওঁলোকে সিবিলাকৰ মাজত অনিয়ন্ত্রিত প্রেমৰ সম্ভাৱনা দেখিবলৈ পায়। এনে প্রেম - যি জাতি, সম্প্রদায় আৰু অসমকামিতাৰ বান্ধোন মানি চলিবলৈ সাজু নহয়।\nঅনাগত সংখ্যাত পঢ়িবলৈ পাব : The Sexual Division of Labour\nমূল: নিবেদিতা মেনন\nবিষয় নাৰীবাদ পৰিয়াল যৌনতা


xukhdukh.com July 14, 2013 goodnews,\n১. স্বাস্থ্য সেৱা খণ্ডৰ সুখবৰঃ এই বৰ্ষত চৰকাৰী চিকিৎসালয়ত যোগদান কৰিব ২৯০জন স্নাতকোত্তৰ চিকিৎসকেঃ কমেও এবছৰ চৰকাৰী চিকিৎসালয়ত সেৱা কৰা নিয়মক দিয়া হব কাৰ্যকৰী ৰূপ৷ অন্যথা আদায় দিব লাগিব দহ লাখ টকাৰ জৰিমনা ৷\nমালালা বঁটা বিজয়ী ৰাজিয়া\n২. ৪৮জনকৈ শিশু শ্ৰমিক উদ্ধাৰ কৰি বিদ্যালয়ত নাম ভৰ্তি কৰোৱা উত্তৰ প্ৰদেশৰ মীৰাটৰ ৰাজিয়া ছুলতানালৈ ৰাষ্ট্ৰসংঘই প্ৰথমবাৰলৈ প্ৰদান কৰিব লগা মালালা বঁটাঃ ৰাষ্ট্ৰসংঘই শিক্ষাৰ বাবে দিয়া গ্ল’বেল এডুকেচনছ উইথ কাৰেজ এৱাৰ্ড লাভ কৰাৰ উপৰি ৰাজিয়াই লাভ পৰিব ৰাষ্ট্ৰসংঘৰ বিশেষ দূতৰ সন্মানো ৷\n৩. প্ৰতিটো শ্ৰেণীতে দুজনকৈ দৰিদ্ৰ ছাত্ৰ-ছাত্ৰীৰ অভিভাৱকৰ সমস্ত দ্বায়িত্ব গ্ৰহণ কৰিবলৈ আগবাঢ়ি আহিল পাঠশালাৰ আনন্দৰাম বৰুৱা একাডেমীৰ কৰ্তৃপক্ষঃ জাতীয় শৈক্ষিক তথা সাংস্কৃতিক দ্বায়িত্ব পালনৰ ক্ষেত্ৰত আদৰ্শ দেখুৱালে ব্যক্তিগত খণ্ডৰ এই নামজ্বলা শৈক্ষিক প্ৰতিষ্ঠানখনে ৷\n৪. অহা ২০আগষ্টৰ পৰা অসমত প্ৰযোজ্য হব খাদ্য সুৰক্ষা আঁচনিঃ কংগ্ৰেছ শাসিত মুখ্যমন্ত্ৰী সকলৰ বৈঠকত মুখ্যমন্ত্ৰী তৰুণ গগৈয়ে কৰিলে ঘোষণা ৷\n৫. গুৱাহাটী প্ৰেছ ক্লাৱত এই মাহৰ অতিথি ৰূপে অংশ গ্ৰহণ কৰিলে মেঘালয়ৰ প্ৰাক্তন ৰাজ্যপাল ৰঞ্জিত শেখৰ মুছাহাৰীয়েঃ তেখেতে ক’লে-"দেশৰ ৰাজনীতিত এতিয়া ধনবলেই একমাত্ৰ অস্ত্ৰ" ৷\n৬. শীঘ্ৰেই কেন্দ্ৰীয় বন আৰু পৰিৱেশ মন্ত্ৰণালয়ৰ পৰা সেউজ সংকেত পাব ১৫০০ মেগাৱাটৰ টিপাইমুখ প্ৰকল্পই ৷\n৭. সৱল আঞ্চলিক দলৰ পোষকতা কৰি শিল্পগ্ৰামত মিলিত হ’ল ৰাজ্যৰ একাংশ বুদ্ধিজীৱি তথা শিল্পী-সাহিত্যিকঃ অগপৰ নাম সলাই পেলাবলৈকো দিলে পৰামৰ্শ ৷\n৮. ফেৰেংগাদাও গ্ৰীষ্মকালীন গ্ৰন্থমেলা, সংগীত নাট কৰ্মশালাৰ আয়োজন বেতকুছিতঃ নাট্য সন্মিলনৰ উদ্যোগত ১০দিনীয়া কৰ্মশালা আৰু তিনিদিনীয়া গ্ৰন্থমেলাৰ আয়োজন বেতকুছি উচ্চ আৰু মধ্য ইংৰাজী বিদ্যালয় প্ৰাঙ্গণত ৷\n৯. অসম অলিম্পিক সন্থাৰ সভাপতি আৰু সম্পাদক ৰূপে পুনঃ নিৰ্বাচিত মুখ্যমন্ত্ৰী তৰুণ গগৈ আৰু বনমন্ত্ৰী ৰকিবুল হুছেইনঃ নগাঁৱত অনুষ্ঠিত হৈছেল বাৰ্ষিক সাধাৰণ সভা ৷\n১০. ধুবুৰীৰ উপায়ুক্তৰ কঠোৰ পদক্ষেপঃ ১৫জন খণ্ড উন্নয়ন বিষয়াক দিলে ১৫দিনৰ সময়সীমা, উন্নয়নমূলক কাম নহ’লে দৰমহা বন্ধৰ লগতে নিলম্বনৰ সকীয়নি দিলে উপায়ুক্তই ৷\n১১. অহা বৰ্ষৰ মাৰ্চমাহত ডিব্ৰুগড়ত অনুষ্ঠিত হব সৰ্ব-ভাৰতীয় মহিলা কবি সন্মিলনৰ চতুৰ্দশ সন্মিলনঃ সৰ্ব-ভাৰতীয় কাৰ্যনিৰ্বাহকৰ সিদ্ধান্ত মৰ্মে আৰম্ভ কৰিবলৈ লৈছে তাৰ ব্যাপক প্ৰস্তুতি ৷\n১২. ডিমৌত উদযাপিত হ’ল বেজবৰুৱাৰ ডেৰশ বছৰীয়া জয়ন্তীঃ অসম সাহিত্য সভাৰ সভাপতি ইমৰাণ শ্বাহে দিলে ৰাইজক ভৰসা, ক’লে-"ইংৰাজী বিদ্যালয় গঢ়ি উঠিলেই বিপদাপন্ন নহয় অসমীয়া ভাষা" ৷\n১৩. এইবাৰ নিখিল ভাৰত কংগ্ৰেছ কমিটিয়ে চলাব ছিণ্ডিকেট চলোৱা নেতা বিধায়কৰ বিৰুদ্ধে তদন্তঃ তথ্য সদৰি কৰিলে প্ৰদেশ কংগ্ৰেছৰ সাধাৰণ সম্পাদক মেহদী আলম বৰাই ৷\n১৪. গুৱাহাটী প্ৰেছ ক্লাৱত উন্মোচিত হ’ল উদীয়মান কবি ডিম্পী দাসৰ কাব্য সংকলন- "আমি যুগদ্ৰষ্টা অসমীৰ"- উন্মোচন কৰে শিশু সাহিত্যিক গগন চন্দ্ৰ অধিকাৰী দেৱে ৷\n১৫. ৰাজ্য গঠনৰ ন-বছৰতে ১৩নম্বৰ মুখ্যমন্ত্ৰী ৰূপে শপত ল’লে হেমন্ত চোৰেণেঃ ঝাৰখণ্ডত নতুন চৰকাৰ গঠনৰ লগে লগে অন্ত পৰিল ৰাষ্ট্ৰপতি শাসনৰো ৷\n১. কংগ্ৰেছত যোগ দিব দৈনিক অসম কাকতৰ প্ৰাক্তন সম্পাদক জ্যোতি প্ৰসাদ শইকীয়া আৰু অপূৰ্ব ভট্টাচাৰ্যইঃ অহা ১৬জুলাইত এসম ভ্ৰমণলৈ আহিব সঞ্জীৱ দীক্ষিত ৷\n২. হিমন্ত বিশ্ব শৰ্মাই কৰিলে মন্তব্যঃ অসমত আঞ্চলিক দলৰ ভৱিষ্যত নাই ৷\n৩. অসম চুক্তিৰ দৰেই ব্যৰ্থ হৈছে বড়ো চুক্তিঃ বড়ো সকলৰ আশা-আকাংক্ষা পূৰণত সম্পূৰ্ণ ব্যৰ্থ হোৱাৰ অভিযোগ তুলিলে এবছুৰ সভাপতি প্ৰমোদ বড়োৱে ৷\n৪. ৰাভা হাছং বন্ধৰ সময়ত দুধনৈত গাড়ীত অগ্নিসংযোগৰ ঘটনাক লৈ উত্তেজনা ৷\n৫. ৰাষ্ট্ৰভাষা প্ৰচাৰ সমিতিয়ে কৰিছে পঞ্জীয়ন আইন উলংঘাঃ অসম ৰাষ্ট্ৰভাষা প্ৰচাৰ সমিতিৰ বিৰুদ্ধে কঠোৰ স্থিতি গ্ৰহণ কৰিলে পঞ্জীয়কে ৷\n৬. ব্যক্তিগত খণ্ডৰ ছাত্ৰাৱাস আৰু ছাত্ৰীনিৱাসক নাকী লগাবলৈ দাবী তুলিলে ছাত্ৰ সন্থাইঃ উপায়ুক্তৰ নিৰ্দেশক জনালে আদৰণি ৷\n৭. মধ্যভোগীৰ বাবেই উচিত মূল্যৰ পৰা বঞ্চিত হৈছে উজনিৰ চাহ খেতিয়কঃ অসম টি-বৰ্ডৰ নিৰ্দেশনাক ভৰিৰে মোহাৰি নিশাটোৰ ভিতৰতে মূল্য হ্ৰাসৰ চিন্তনীয় খবৰ ৷\n৮. ধুবুৰীত প্ৰহসনত পৰিণত "আমাৰ দোকান", খাদ্য-অসামৰিক যোগান বিভাগ ৰহস্যজনক ভূমিকাঃ মূল্যবৃদ্ধিক লৈ প্ৰতিবেদন দাখিলৰ নিৰ্দেশ দিলে জিলা প্ৰশাসনে ৷\n৯. আইন হাতত তুলি লোৱাৰ বৰ্ধিত প্ৰৱণতাৰ অন্য এক উদাহৰণঃ ডিফুৰ পাছত এইবাৰ গুৱাহাটীৰ হাউকুছীত গণপ্ৰহাৰত প্ৰাণ হেৰুৱালে চোৰ বুলি সন্দেহ কৰা এজন ব্যক্তিৰ ৷\n১০. কাঁহ শিল্পৰ শিল্পী সকলক নিজৰ অধিকাৰ সাব্যস্ত কৰাৰ বাবে ঐক্যবদ্ধ সংগ্ৰাম কৰিবলৈ আহ্বান জনালে অখিল গগৈয়ে ৷\n১১. "BOSE" নামৰ স্পীকাৰ নিৰ্মাণেৰে বিশ্বত ভাৰতৰ নাম উজ্বলোৱা বিজ্ঞানী তথা উদ্যোগী অমৰ বসুৰ দেহাৱসানৰ দুখজনক খবৰ ৷


বিদেশত থকা পুত্ৰলৈ অসমৰ পৰা প্ৰেৰিত মাকৰ চিঠি (অঞ্জনা তামুলী) - সাহিত্য ডট অৰ্গ\nমৰম ল’বি। আমাৰ একপ্ৰকাৰ ভাল বুলিয়ে ধৰিবি। বাবলীও ভালেই আছে। এইখন তোলৈ মই নিজহাতে লিখা শেষ চিঠি বুলি ধৰিবি। কিছুমান ঘৰুৱা কথা আছে যিবোৰ আনৰ হতুৱাই লিখি মই আমাৰ ঘৰৰ ভিতৰখন আনক দেখুৱাবলৈ নিবিছাৰিলোঁ। বোৱাৰী আৰু পোনাহঁতৰ বাবে মোৰ আৰ্শীবাদ থাকিল।\nবৰ দীঘলীয়া চিঠি লিখাৰ ইচ্ছা নাই সেয়ে এতিয়া মূল কথালৈ আহোঁ। আজি মই তোক তোৰ শৈশৱৰ পৰা যৌৱনলৈকে লৈ যাম য’ত তই উমলি ডাঙৰ হৈছিলি। আমাৰ পিছফালে থকা বাউনিটোৰ কথা তোৰ নিশ্চয় মনত আছে য’ত তহঁতি সদায় বিভিন্ন খেলা-ধূলা কৰিছিলি। তাত আমি ইমান দিনে শালি খেতি কৰি আহিছিলোঁ। পিছে এইবাৰ তাত শালি খেতি কৰা ন‘হব কাৰণ বাউনিটো দেউতাৰে বেচি দিলে দেউতাৰৰ পেঞ্চনৰ পইছা অতদিনে নোপোৱাৰ বাবে। বাবলীৰ পইছা দেউতাৰে কোনো কাৰণতে খৰছ নকৰে। কাৰণ দেউতাৰৰ বোলে আত্মসন্মানত আঘাত লাগে। তাই ইমানদিনে প্ৰতিমাহে তই পইছা পঠিওৱা বুলি তাইত ভাগৰ পইছাখিনি খৰচ কৰা কথাটো দেউতাৰে ইতিমধ্যে জানিব পাৰিছে আৰু দুখত ভাগি পৰিছে।\nবাবু, তোৰ লগত স্কুলত পঢ়া সৰুপোনা দাইটিহঁতৰ বংশীয়ে সিদিনা আহি তোৰ কথা সুধিছিল। আমি আসৈ মাতি ক’লোঁ তই দুই-তিনিবাৰ টিকট কাটিও অফিচৰ ছুটী মঞ্জুৰ নোহোৱা বাবে আহিব নোৱাৰা বুলি। মই ঠিকেই বুজোঁ তহঁতৰ সমাজখনৰ ব্যস্ততাৰ কথা কিন্তু আমাৰ ইয়াত কোনে বুজিব ? বংশীৰ ভনীয়েক ববিতাৰ সিদিনা বিয়া হৈ গ‘ল। তাই বিয়া হৈ যোৱাতহে আমাৰ ঘৰখনো উদং হৈ পৰা যেন লাগিল। বৰ আশাৰে তাই তোলৈ প্ৰথম কেইবছৰমান বাট চাইছিল। তই তাত বিয়া কৰোৱা কথাটো আমি সকলোৱে মানি লৈছিলোঁ যদিও তাই কোনো কাৰণে মানিব পৰা নাছিল। বিশ্বাস হোৱা নাছিল তাইৰ, তোৰ দৰে ইমান শান্ত-শিষ্ট ল’ৰা এটাই বিদেশত পঢ়িবলৈ গৈ সৰুৰ পৰা খেলি একেলগে ডাঙৰ হোৱা, একেলগে নাটক কৰি প্ৰেমত পৰা ছোৱালীজনীক পাহৰি যাবি বুলি। যেতিয়া তই আমালৈ পঠিওৱা বোৱাৰী আৰু পোণাকণৰ ফটোখন তাই দেখিছিল সেইদিনাহে তাই আমাৰ ঘৰৰ মজিয়াতে হিয়া ঢাকুৰি কান্দিছিল। মোৰ আৰু বাবলীৰ তাইক বুজোৱাৰ সাহস হোৱা নাছিল। আমি তাইক কান্দিবলৈ দিছিলোঁ হেঁপাহ পলুৱাই। প্ৰায় চাৰি ঘন্টামান সময় কান্দি তাই ভাগৰি পৰিছিল। বাবলীয়ে তাইক তাইৰ কোঠালৈ নি শুবলৈ দিছিল আৰু বুজাইছিল– “চা ববিতা বাইদেউ, জীৱনত মানুহে জানো সকলো বস্তু বিচৰা মতে পাই? মই জানো কিবা পাইছোঁ? তই দুখ নকৰিবি। পাহৰি যা তই যে এদিন আমাৰ ককাইদেউক মন দি থৈছিলি”। কিছু সময়ৰ পিছত তাই শান্ত হৈ লাহে লাহে আমাৰ ঘৰৰ পৰা বিদায় মাগিছিল।\nতাৰ প্ৰায় এমাহ মানৰ পিছত তাই আমাৰ ঘৰলৈ আহিছিল আৰু কৈছিল তাই হেনো বংশীৰ তালৈ যাবলৈ ওলাইছে, তাকো একেবাৰে। দেউতাৰে হিয়া উজাৰি আৰ্শীবাদ দিলে তাই যেন তাতে এখন সুখৰ সংসাৰ পাতি ল‘ব পাৰে। সেই ববিতাকে ককায়েক বংশীয়ে বিদেশলৈ নি নিজৰ লগত দুবছৰ ৰাখি তহঁতৰেই লগৰ সুনীলৰ লগত সংসাৰখন পাতি দিলে তাকো আহি নিজৰ ঘৰত , নিজৰ সমাজখনত । যি নহওক বিদেশত থকা তোৰ দৰে একেই ইঞ্জিনিয়াৰ এজনৰ ঘৰুৱা দায়িত্ব আৰু কৰ্তব্য দেখি আমি সকলো ধন্য মানিছোঁ। সেয়া বংশীৰ মাক-দেউতাকৰ কপাল যে বংশীৰ দৰে ল’ৰাক তেওঁলোকে নিজৰ সন্তানৰূপে পাইছে। আৰু আমি? আমিও গৌৰৱত কেতিয়াবা ওফন্দি উঠোঁ আমাৰ সন্তানে বিদেশত থাকি ডাঙৰ চাকৰি কৰে বুলি। পিছে সেই গৌৰৱ আৰু বংশীৰ মাক-দেউতাকৰ গৌৰৱৰ মাজত আকাশ-পাতাল প্ৰভেদ আছে।\nঅলপ ৰ, মই মাটি-মাহৰ চোকোৰাখিনি গুচাই সিজিবলৈ দি আহোঁ। দেউতাৰৰ কি হৈছে নাজানো আজি পুৱাৰে পৰা তই ভাল পোৱা বস্তুবোৰকে ৰান্ধিবলৈ কৈ আছে। মাটি-মাহৰ লগত কলাখাৰ দি ৰান্ধিবলৈ কৈছে। বাবলীকো পঠিয়াইছে বাৰীৰ পৰা ঢেঁকীয়া শাক কেইডালমান চিঙি আনিবলৈ। চেপাত মোৱা-খলিহনা দুটামান লাগিছিল তাৰে লগতে খাব হেনো। পুৱাই উঠি গুৰুসেৱা কৰি আহি নিজেই জুই ধৰি আলু পুৰি কোমল চাউলৰ লগত নিজেও খালে আমাৰ দুইজনীকো দিলেচোন। আজিকালি খৰলীয়াকৈ ৰান্ধিলে একো নাখায়, ভাতৰ পাতৰ পৰা লাহেকে উঠিহে যায়।\nহেৰি নহয় বাবু, দেউতাৰে ঘৰৰ সম্পত্তিখিনি যিখিনি আছে তাৰ বিষয়ে তোৰ লগত আলোচনা কৰিবলৈ বিচাৰিছে। বংশীয়ে বাবলীৰ বাবেও ল’ৰা এটাৰ প্ৰস্তাৱ আনিছে। ল’ৰাটো তই চিনি পাবি কিজানি। পহুমৰাৰ মিহিৰ মাষ্টৰৰ পুতেক। দুলীয়াজানৰ অইল কোম্পানীত চাকৰি কৰে হেনো। আমাৰ বাবলীৰ লগত ধুনীয়াকৈ মিলিব বুলিয়ে কৈছে। এতিয়া কথা হ‘ল আমি এইবাৰ সকলো সিদ্ধান্ত নিজেই ল’ম বুলি ভাবিছো। তোকনো আৰু কি আমনি কৰিম। বিদেশত থকা আপোন মানুহৰ লগত থাকি নিজ ভনীয়েৰজনীৰ কথা পাহৰা ল‘ৰাটোক তাৰ দায়িত্বৰ কথা মনত পেলাই দি আঘাট নকৰোঁ বুলিয়ে ভাবিছোঁ। মাথোঁ খবৰটোহে দিছোঁ যাতে তই আমাক দুষিব নোৱাৰ আমি তোক একো নাই জনোৱা বুলি। দেউতাৰে কৈছে বংশীয়ে দেখুওৱা ল’ৰা, তাতে অইলত চাকৰি কৰে। ছোৱালীৰ ককায়েকে বিদেশত থাকি ভাৰতীয় মূল্যৰ কোটিপতি হোৱা বুলি ল’ৰাৰ ঘৰৰ সকলোৱে জানে। সেয়েহে আমি সিদ্ধান্ত কৰিছোঁ ঘৰৰ ভেটিটো আৰু ওচৰৰ মাটিখিনিৰ বাহিৰে সকলো মাটি বিক্ৰি কৰি দি ছোৱালীজনীক সামাজিক ভাৱে সুন্দৰকৈ বিয়া দিয়াৰ কথা। আমি যিমান ভালকৈ বিয়া দিব পাৰোঁ সেয়া তোৰেই গৌৰৱ হ’ব । আজি তই বৰ মানুহ নোহোৱা হ’লে আমি মাটি বেছি একমাত্ৰ ছোৱালীজনীৰ বিয়াৰ কথা ভাবিব লগা ন’হলহেঁতেন।\nলিখি গৈ থাকিলে কিজানি কোনোদিন শেষ ন‘হব । বাবলীৰ বিয়াৰ কথা তাই তোক নিশ্চয় জনাব। তই তাইক কোনো কাৰণে আমি মাটি বেচিম বুলি কোৱা কথা নক’বি। তাই অন্তৰত বহুত আঘাট পাব। আজি কেইদিন মানৰ পৰা তোলৈ সদায় ৰাতি বাট চাই থাকে কিজানি তই তাইলৈ ফোন এটা কৰই। পিছত পুৱতি নিশা শুই পৰে। তই চিন্তা নকৰিবি আমি তাইক এজন চহকী ককায়েকে ভনীয়েকক যেনেদৰে হিয়া-উজাৰি বিদায় দিয়ে আমিও তেনেকৈয়ে দিবলৈ যত্ন কৰিম। বাবু, মনে নামানিলে বাবে কথা এটা সোধোঁ, সোনকালে ফোন এটা কৰি উত্তৰটো দিবি। তই বাৰু তাইৰ বিয়াত পাক এটা মাৰিব পাৰিবি নেকি ? আমাক একো দিব নালাগে, আমি সকলো কৰিম তই মাথোঁ দেখা দিবলৈ আহিলে আমাৰ সন্মানটো ৰ‘ব আৰু ঘৰৰ একমাত্ৰ ছোৱালীজনীয়ে হাঁহিমুখে শহুৰৰ ঘৰলৈ যাব পাৰিব। আজি তোক সপোনত বৰ ধুনীয়া দেখিছিলোঁ, সদায় দেখাৰ দৰে নহয় । তই এটা বেঙেনাবুলীয়া চোলা পিন্ধি মোৰ কোলাত মূৰ থৈ শুই আছিলি আৰু মই তোক মূৰ পিটিকি আছিলোঁ। তোক দেখিবলৈ বগা বগা চাহাব যেন লাগিছিল। তই সঁচাই চাহাবৰ দৰে দেখিবলৈ হৈছ নেকি বাৰু? ইচ্ ৰাম; বহুত দেৰী হ‘লচোন। দেউতাৰে চিঞৰিলেই ভাত খাবৰ হ‘ল। মই আজি ভাত নাখাওঁ দে। যি ৰান্ধিছোঁ সেয়া তোৰ হে প্ৰিয় খাদ্য। চকুৰ আগত ভাত বাঢ়িলৈ বহি চকুৰ পানী নিগৰাই থকাতকৈ নোখোৱাকৈ থাকিলে শান্তি পাম। দেউতাৰে পোণাকণৰ ফটোখন চাই চাই কৈ আছে– সি অহা হ’লে টঙিজাল খন মাৰি মাছ ধৰি ভাত খুৱালোঁহেঁতেন। তাক মোৰ মৰমৰ চুমা দিবি। বোৱাৰীকো মোৰ আৰ্শীবাদ জনাবি। তই ভালে থাকিবি। মনত পৰিলে অকণমান সময় উলিয়াই বাবলীলৈ ফোন এটা কৰিবি। তাই বৰ ভাল পাব।\n← অসমত থকা মাকলৈ বিদেশত থকা পুত্ৰৰ চিঠি (ধীৰাজ কলিতা)\nমোৰ দেউতা এজন কংগ্ৰেছী : বিতোপন দাস →


শাৰীৰিক নিৰ্যাতন! খোদ ৰাম জন্মভূমিতে নাবালকৰ যৌনাংগ কটাৰ অপচেষ্টা ৰামসেৱক সাধুবাবাৰ|sadhu-attempts-to-rape-minor-boy-in-ayodhya-tries-to-chop-off-his-private-part-for-resisting-sexual-assault– News18 Assam\nশাৰীৰিক নিৰ্যাতন! খোদ ৰাম জন্মভূমিতে নাবালকৰ যৌনাংগ কাটি দিয়াৰ অপচেষ্টা ৰামসেৱক সাধুবাবাৰ\nUpdated:August 20, 2020, 8:12 PM IST\nৰামসেৱক দাস নামৰ এজন সাধুবাবাই অযোধ্যাত নিজৰ আশ্ৰম নিৰ্মাণ কৰিছিল। সেই আশ্ৰমতে ভজন আৰু সংস্কৃতিৰ শিক্ষা দিছিল বাবাই।\nLast Updated: August 20, 2020, 8:12 PM IST\nপূণ্যভূমিতে মানৱতাৰ শক্ৰ! ৰামমন্দিৰৰ ভূমি পূজনৰ দিনৰ পৰাই সকলোৱে পূণ্যভূমি বুলি অভিহিত কৰিছে অযোধ্যাক। কিন্তু এইবাৰ অযোধ্যাতে এজন সাধুবাবাৰ কু-কীৰ্তি পোহৰলৈ আহিছে। ধৰ্মীয় শিক্ষাৰ নামত অসাধু কাৰ্যকালাপত লিপ্ত হৈছে বাবা।\nৰামসেৱক দাস নামৰ এজন সাধুবাবাই অযোধ্যাত নিৰ্মাণ কৰিছিল নিজৰ এখন আশ্ৰম। আশ্ৰমত দিয়া হয় ভজন আৰু সংস্কৃতৰ শিক্ষা। কিন্তু আশ্ৰমখনত শিক্ষাগ্ৰহণৰ বাবে অহা এজন নাবালকক যৌন উত্‍পীড়ন চলোৱাৰ অপচেষ্টা কৰে সাধুবাবাই। ১৪ বছৰীয়া নাবালকজনৰ অভিযোগ, প্ৰতিদিনাই যৌন উত্‍পীড়ন চলোৱাৰ চেষ্টা কৰে ভণ্ড বাবাই। আৰু বাবাক বাধা দিয়াৰ চেষ্টা কৰিলেই যৌনাংগ কাটি দিয়াৰ ভাবুকি দিয়ে।\nএদিন ছেগ বুলি আশ্ৰমৰ পৰা পলাই আহি নাবালক জনে অভিভাৱকৰ আগত উদঙাই দিয়ে ভণ্ডবাবাৰ কু-কীৰ্তি। পিছত অভিভাৱকে আৰক্ষী চকীত বাবাৰ বিৰুদ্ধে অভিযোগ দাখিল কৰে। এতিয়া আৰক্ষীয়ে গ্ৰেপ্তাৰ কৰিছে ৰামদাস নামৰ সাধুবাবাক। আৰক্ষীৰ ফালৰ পৰা জনোৱা মতে, বহু সৰু সৰু ল’ৰাক আশ্ৰমত ধৰ্মীয় শিক্ষা দিয়াৰ নামত যৌন নিৰ্যাতন চলাই আহিছে ভণ্ড ৰামসেৱক দাসে।\nFirst published: August 20, 2020, 8:12 PM IST


(ვიკიპედიაৰ পৰা পুনঃনিৰ্দেশিত)\nৱিকিপিডিয়াৰ প্ৰতীক, বিভিন্ন লিখন প্ৰণালীৰ গ্লিফ্ সম্বলিত এটা গোলক।\n২৭৫টা সক্ৰিয় সংস্কৰণ (মুঠ ২৮৫ টা)\nৱিকিপিডিয়া (ইংৰাজী: Wikipedia) ( i/ˌwɪkɨˈpiːdiə/ or i/ˌwɪkiˈpiːdiə/ হৈছে অব্যৱসায়িক ৱিকিমিডিয়া ফাউণ্ডেছন সমৰ্থিত এখন মুক্ত, ৱেব-ভিত্তিক, সহযোগিতামূলক, বহুভাষিক বিশ্বকোষ। বিশ্বৰ প্ৰায় ৪.১ নিযুত স্বেচ্ছাসেৱকে সহযোগিতাৰে ইংৰাজী ৱিকিপিডিয়া প্ৰায় ৪.৩ মিলিয়ন প্ৰবন্ধ লিখি উলিয়াইছে। যিকোনো মানুহে প্ৰায় সকলো প্ৰবন্ধই সম্পাদনা কৰিব পাৰে আৰু ইয়াৰ প্ৰায় ১ লাখ সক্ৰিয় ব্যৱহাৰকাৰী আছে। পৃথিৱীৰ কিছুমান ঠাইত ৱিকিপিডিয়া নিষেধ কৰা হৈছে।। জানুৱাৰী ২০১৩ লৈকে ২৮৫টা ভাষাত ৱিকিপিডিয়াৰ সংস্কৰণ আছে। বিশ্বজুৰি ৩৬৫ নিযুত পঢ়ুৱৈৰে আৰু এলেক্সাত সকলো ৱেবছাইটৰ ভিতৰত ষষ্ঠ স্থানেৰে ই বিশ্বৰ সৰ্ববৃহৎ আৰু ইণ্টাৰনেটৰ সৰ্বাধিক জনপ্ৰিয় সাধাৰণ প্ৰসংগ কৰ্ম।\nList of Wikipedias[সম্পাদনা কৰক]\n1,000,000+ articles[সম্পাদনা কৰক]\n100,000+ articles[সম্পাদনা কৰক]\n10,000+ articles[সম্পাদনা কৰক]\nAcèh / بهسا اچيه • Alemannisch • አማርኛ • Aragonés • Kreyòl Ayisyen • বাংলা • Banyumasan • Башҡортса • Беларуская (Тарашкевіца) • भोजपुरी • Bikol Central • Boarisch • Bosanski • Brezhoneg • Буряад • Чӑвашла • Chavacano de Zamboanga • Corsu • Diné Bizaad • Emigliàn–Rumagnòl • Fiji Hindi / फ़िजी बात • Føroyskt • Frysk • Gaeilge • Gàidhlig • ગુજરાતી • Hak-kâ-fa / 客家話 • Hmoob • Hornjoserbsce • Ido • Ilokano • ইমাৰ ঠাৰ/বিষ্ণুপ্ৰিয়া মণিপুৰী • Interlingua • Иронау • Íslenska • Jawa / ꦧꦱꦗꦮ • Kapampangan • ಕನ್ನಡ • Kurdî / كوردی • • کوردیی ناوەندی Кыргызча / qırğızça / اوزبیکچه • Мары • Kotava • Lëtzebuergesch • Limburgs • Malti • मैथिली • 古文 / 文言文 • മലയാളം • मराठी • مصرى • / Mäzeruni مازِرونی • მარგალური • Mìng-dĕ̤ng-ngṳ̄ / 閩東語 • Монгол • Молдовеняскэ • Nāhuatlahtōlli • नेपाल भाषा • नेपाली • Nordfriisk • Марий • ଓଡି଼ଆ • ਪੰਜਾਬੀ (ਗੁਰਮੁਖੀ) • پښتو • Piemontèis • Plattdüütsch • Ripoarisch • Runa Simi • संस्कृतम् • Саха Тыла • شاہ مکھی پنجابی (شاہ مکھی) • Scots • Sesotho sa Leboa • Сибирской говор • Sicilianu • سنڌي / सिनधि • Melayu sareng Buku / ᮘᮞ ᮞᮥᮔ᮪ᮓ • Kiswahili • Tarandíne • བོད་ཡིག • తెలుగు • Türkmençe / түркмен / تۆرکمنچه • ᨅᨔ ᨕᨙᨁᨗ / Basa Ugi • Vèneto • Walon • 吳語 • ייִדיש • Yorùbá • Žemaitėška • 粵語 / 粤语 • ភាសាខ្មែរ • සිංහල\n1,000+ articles[সম্পাদনা কৰক]\n100+ articles[সম্পাদনা কৰক]\n10+ or above articles[সম্পাদনা কৰক]\n২০০১ চনত জিম্মী ৱেলছ আৰু লেৰী ছেংগাৰএ ৱিকিপিডিয়া মুকলি কৰে। চেংগাৰে wiki (সহযোগিতামূলক ৱেবছাইট সৃষ্টি কৰিব পৰা এটা প্ৰযুক্তি, হাৱাইয়ান শব্দ wikiৰ পৰা যাৰ অৰ্থ হৈছে "ক্ষিপ্ৰ") আৰু encyclopedia শব্দ দুটা মিলাই Wikipedia শব্দটোৰ উদ্ভাৱন কৰে। and encyclopedia ৱিকিপিডিয়া বিশেষজ্ঞৰদ্বাৰা লিখা নহয় আৰু ইয়াত থকা বহুতো অবিদ্যায়তনিক বস্তুৰবাবে ই লক্ষণীয় হৈ উঠিছে। 'টাইম' আলোচনীয়ে 'আপোনাক' (you) '২০০৬ চনৰ ব্যক্তি' (Person of the year) হিচাপে নিৰ্বাচন কৰিছিল। এই নিৰ্বাচনৰ ভিত্তি আছিল 'ৱেব-২'-ৰ ভিত্তিত নিযুত ব্যক্তিৰ সংযোগী অৱদানেৰে গঠিত কেবাটও ৱেবছাইটৰ সাফল্য। 'ৱিকিপিডিয়া'কে ধৰি এই 'ৱেব-২'ৰ ভিত্তিত গঢ়ি উঠা ইউটিউব, মাইস্পেছ, ফে'চবুক ইত্যাদি ৱেবস্থান প্ৰায় একে ধাৰণাৰে গঠিত। বিশ্বকোষ সুলভ তথ্যভাণ্ডাৰ হোৱাৰ উপৰিও ৱিকিপিডিয়া এতিয়া খবৰৰ বাবেও জনপ্ৰিয়, যিকোনো খবৰ খুব সোনকালেই ৱিকিপিডিয়াত আপডে'ট কৰা হয়। ছাত্ৰসকলক কোনো বিষয়ৰ ওপৰত প্ৰকল্প হিচাপেও প্ৰবন্ধ লিখিবলৈ দিয়া হৈছে।\nডিফল্ট নিয়ম অনুসৰি প্ৰবন্ধত কৰা সম্পাদনা কোনো পৰ্যালোচনা নোহোৱাকৈ সাঁচি ৰাখিব পাৰি। তেনে হোৱা বাবে আন সম্পাদকে শুধৰণি নকৰালৈকে প্ৰবন্ধ এটাত অশুদ্ধ তথ্য, পক্ষপাতিত্ব, বা অৰ্থহীন কথা থাকিব পাৰে। বেলেগ বেলেগ প্ৰশাসনিক নিয়ন্ত্ৰণত থকা বেলেগ বেলেগ ৱিকিপিডিয়াই এই নীতিৰ সালসলনি কৰিব পাৰে। যেনে- জাৰ্মান ৱিকিপিডিয়াই কেইবাবাৰো পৰ্যালোচনা হৈ যোৱা প্ৰবন্ধবোৰৰ এটা স্থায়ী ৰূপ সংৰক্ষণ কৰি ৰাখে। তেনেদৰে ইংৰাজী ৱিকিপিডিয়াত ডিচেম্বৰ ২০১২ত "pending changes" প্ৰক্ৰিয়া ৰূপায়ণ কৰা হৈছে এই প্ৰক্ৰিয়া অনুসৰি নতুন ব্যৱহাৰকাৰীয়ে কিছুমান বিতৰ্কিত বিষয়ৰ বা ধ্বংসাত্মক কাৰ্যৰ সম্ভাৱনা থকা প্ৰবন্ধ সম্পাদনা কৰিলে সেয়া কোনো "প্ৰতিষ্ঠিত ৱিকিপিডিয়া সম্পাদকে পৰীক্ষা কৰাৰ পিছতহে প্ৰকাশ হ'ব"।\nপঞ্জীয়ন কৰা বা নকৰা অৱদানকৰীয়ে ৱিকিপিডিয়া পৰিচালনা কৰা ছফ্টৱেৰটোৰ সুবিধা গ্ৰহণ কৰিব পাৰে। প্ৰত্যেক প্ৰবন্ধৰে "ইতিহাস" পৃষ্ঠাখনত প্ৰবন্ধটোৰ সকলো পূৰ্ব সংশোধন লিপিবদ্ধ হৈ থাকে। কিন্তু অৰ্থহীন সমল থকা, ভাবুকিপূৰ্ণ বা কপিৰাইট উলঙ্ঘন থকা সংশোধন আঁতৰাই দিয়া হ'ব পাৰে। সম্পাদকে এই পৃষ্ঠাখন ভুল সম্পাদনা আঁতৰাবলৈ বা হেৰাই যোৱা সমল ঘূৰাই আনিবলৈ ব্যৱহাৰ কৰিব পাৰে। প্ৰতিটো প্ৰবন্ধতে থকা "আলোচনা" পৃষ্ঠাই সম্পাদকসকলক সমন্বয় ৰক্ষাত সহায় কৰে। তদুপৰি সম্পাদকসকলে ঐকমত্য প্ৰতিষ্ঠাৰ বাবে "আলোচনা" পৃষ্ঠা ব্যৱহাৰ কৰিব পাৰে।\n↑ "Wikipedia signpost: Abuse Filter is enabled". English Wikipedia. March 23, 2009. https://en.wikipedia.org/wiki/Wikipedia:Wikipedia_Signpost/2009-03-23/Abuse_Filter। আহৰণ কৰা হৈছে: July 13, 2010.\n"https://as.wikipedia.org/w/index.php?title=ৱিকিপিডিয়া&oldid=233125"ৰ পৰা সংকলিত\nএই পৃষ্ঠাখন ৩১ মে’, ২০২০ তাৰিখে ১৪:৩৩ বজাত অন্তিম সংশোধন কৰা হৈছিল।


Niketan Class 8 Science Chapter3কৃত্ৰিম আঁহ আৰু প্লাষ্টিক » Dev Library\nNiketan Class 8 Science Chapter3কৃত্ৰিম আঁহ আৰু প্লাষ্টিক is the answer to each chapter is provided in the list so that you can easily browse throughout different chapters Shankardev Shishu Niketan Class 8 Science Chapter3কৃত্ৰিম আঁহ আৰু প্লাষ্টিক and select need one.\nAlso, you can read the Assam Board book online in these sections Solutions by Expert Teachers as per SCERT (CBSE) Book guidelines. These solutions are part of Shankardev Sishu Niketan All Subject Solutions. Here we have given Assam Board Shankardev Vidya Niketan Class 8 Science Chapter3কৃত্ৰিম আঁহ আৰু প্লাষ্টিক Solutions for All Subjects, You can practice these here…\nকৃত্ৰিম আঁহ আৰু প্লাষ্টিক\nপাঠ : ৩\n১। উত্তৰ দিয়া –\n(ক) কৃত্রিম আঁহ বুলিলে কি বুজা ?\nউত্তৰঃ কিছুমান আঁহ কৃত্রিমভাৱে মানুহে প্ৰস্তুত কৰে আৰু এনে আঁহক সাংশ্লেষিক, কৃত্রিম অথবা মানৱ-সৃষ্ট আঁহ বোলা হয়। প্রাকৃতিক আঁহৰ নিচিনা কৃত্রিম আঁহ হৈছে বহু সংখ্যক গোটেৰে গঠিত পদাৰ্থ যিবোৰক পলিমাৰ বা বহুযোগী বোলা হয়। কৃত্রিম আঁহসমূহ ৰাসায়নিক প্ৰক্ৰিয়াৰে পেট্ৰ’ৰায়াসনিকৰ পৰা পোৱা যায়। এই আঁহবোৰেদি প্রাকৃতিক আঁহৰ দৰে কাপোৰ বব পাৰি।\n(খ) প্লাষ্টিকৰ ভাগ কেইটা আৰু কি কি ?\nউত্তৰ: প্লাষ্টিক সাধাৰণতে দুই ভাগত ভগাব পাৰি –\nথার্ম’প্লাষ্টিক বা তাপ নমনীয় প্লাষ্টিক আৰু থাৰ্মছেটিং প্লাষ্টিক বা তাপ দৃঢ় প্লাষ্টিক।\n(গ) কাঠ পচিবৰ কাৰণে কিমান সময়ৰ প্ৰয়োজন ?\nউত্তৰ: কাঠ পঁচিবৰ বাবে 10 বছৰৰ পৰা 15 বছৰ সময়ৰ প্ৰয়োজন।\n(ঘ) 4R নীতি কি ?\nউত্তৰঃ 4R নীতি হৈছে – হ্রাসকৰা, পুন ব্যৱহাৰ কৰা, পুনৰাবৰ্তন কৰা আৰু পুনৰুদ্ধাৰ কৰা। পৰিবেশ হিতৈষী হ’বৰ বাবে 4R নীতি মানিব লাগে। এই নীতিত যিহেতুকে চাৰিওটা শব্দৰ আৰম্ভণি R আখৰৰ দ্বাৰা হৈছে সেই বাবে এই নীতিক 4R নীতি বোলা হয়।\n২। তলত দিয়া সামগ্ৰী সমূহৰ পদাৰ্থবোৰক ‘পুনৰাবৰ্তন কৰিব পৰা’ আৰু ‘পুনৰাবৰ্তন কৰিব নোৱাৰা ’হিচাপে শ্রেণী ভূক্ত কৰা।\nপ্লাষ্টিকৰ খেলনা, কুকাৰৰ নাল, প্লাষ্টিকৰ বাতি, বৈদ্যুতিক ছুইচ, কেৰিবেগ, বৈদ্যুতিক তাৰৰ প্লাষ্টিক আৱৰণ, প্লাষ্টিক চকী।\nপুনৰাবৰ্তন কৰিব পৰা পুনৰাবৰ্তন কৰিব নোৱৰা\n(ক) প্লাষ্টিকৰ খেলনা (ক) কুকাৰৰ নাল\n(খ) প্লাষ্টিকৰ বাতি (খ) বৈদ্যুতিক ছুইচ্\n(গ) কেৰি বেগ (গ) বৈদ্যুতিক তাৰৰ প্লাষ্টিক আবৰণ\n(ঘ) প্লাষ্টিকৰ চকী\n৩। তলত দিয়াবোৰ কিয় তাপ দৃঢ় প্লাষ্টিকেৰে বনোৱা হয়। ব্যাখ্যা কৰা –\n(ক) বিদ্যুতৰ প্লাগ, ছুইচ্ / প্লাগ\n(খ) চছপেনৰ নাল\n(গ) অগ্নি প্ৰতিৰোধী কাপোৰ\nউত্তৰ : (ক) বিদ্যুতৰ প্লাগ, ছুইচ্, প্লাগ বৰ্ড তাপ দৃঢ় প্লাষ্টিকৰ দ্বাৰা বনোৱা হয়। এইবোৰ বেকেলাইট নামৰ প্লাষ্টিকেৰে বনোৱা হয়। এই বিধ প্লাষ্টিক তাপ আৰু বিদ্যুতৰ কু-পৰিবাহী ৷ সেয়ে বিদ্যুতৰ প্লাগ, ছুইচ্, প্লাগ বৰ্ডত বিদ্যুত পৰিবাহীত নহ’বৰ বাবে এই বিধ প্লাষ্টিক ব্যৱহাৰ কৰা হয়।।\n(খ) ছছপেনৰ নালসমুহ প্লাষ্টিকৰ দ্বাৰা বনোৱা হয় ৷ কৰাণ এই প্লাষ্টিকসমূহ তাপৰ কু-পৰিবাহী সেই বাবে চছপেনত খাদ্যসমূহ বনাওতে দিয়া তাপৰ ফলত ছছপেনটো গৰম হ’লেও ইয়াৰ নাল ডাল তাপ কুপৰিবাহী প্লাষ্টিকৰ দ্বাৰা বনোৱা বাবে গৰম নহয় ৷ ফলত নাল ডাল ধৰিবলৈ সুচল হয়।\n(গ) অগ্নি প্ৰতিৰোধী কাপোৰ মেলামাইন নামৰ এবিধ তাপ দৃঢ় প্লাষ্টিকৰ দ্বাৰা প্ৰস্তুত কৰা হয়। মেলামাইন এবিধ বহুতো গুণ থকা পদার্থ। অগ্নিৰোধ কৰে আৰু আন প্লাষ্টিকতকৈ ই অধিক ভালদৰে তাপ সহ্য কৰিব পাৰে ৷ সেইবাবে জুই নুমুৱাবলৈ যোৱা মানুহে এই বিধ কাপোৰ পৰিধান কৰাৰ ফলত তেওঁ লোকৰ দেহত জুই নালাগে।\n৪। তাপ নমনীয় আৰু তাপ দৃঢ় প্লাষ্টিকৰ মাজত থকা পার্থক্য উল্লেখ কৰা ৷\nউত্তৰঃ তাপ নমনীয় প্লাষ্টিক সমুহ তাপ পালে সহজে বিকৃত হয় আৰু সহজে ভাঁজ কৰিব পাৰি। কিন্তু ভাঙিব নোৱাৰি। যেনে – PVC আৰু পলিথিন।\nআনহাতে তাপ দৃঢ় প্লাষ্টিক সমূহ এবাৰ আকৃতি দিয়াৰ পাছত পুনৰ তপতালেও আকাৰ দিব নোৱাৰি ৷ এইবিধ প্লাষ্টিক ভাঙিব পাৰি। যেনে – বেকেলাইট আৰু মেনামাইন।\n৫। “পৰা পক্ষত প্লাষ্টিক বৰ্জন কৰা উচিত’ – কাৰণ দৰ্শাই ব্যাখ্যা কৰা।\nউত্তৰ: পৰা পক্ষত প্লাষ্টিক বৰ্জন কৰা উচিত। কাৰণ – প্লাষ্টিক জৈৱ অপচনশীল পদার্থ। প্লাষ্টিক পচিবলৈ যিহেতু বহু বছৰ লাগে, সেয়ে ই পৰিবেশৰ বাবে উপযোগী নহয়। ই পৰিবেশত প্ৰদূষণ ঘটায়। ইয়াৰ উপৰিও এইবোৰ পদাৰ্থৰ দহন প্ৰক্ৰিয়া অতি লেহেম আৰু ই সম্পূৰ্ণ ৰূপে পুৰি নাযায়। দহন প্রক্রিয়াত প্লাষ্টিকে বায়ুমণ্ডললৈ বহুতো বিষাক্ত ধোঁৱা এৰি দি বায়ুৰ প্ৰদূষণ ঘটায়। সেই বাবে যিমান দূৰ সম্ভৱ প্লাষ্টিকৰ ব্যৱহাৰ এৰাই চলিবৰ বাবে যত্ন কৰা উচিত। সেইকাৰণে, দেশৰ এগৰাকী দায়িত্বশীল নাগৰিক হিচাপে 4R নীতি মানি চলা উচিত। এই নীতি হ’ল – হ্ৰাস কৰা, পুনৰ ব্যৱহাৰ কৰা, পুনৰাবৰ্তন কৰা আৰু পুনৰুদ্ধাৰ কৰা। পৰিবেশ হিতৈষী হ’বলৈ যত্ন কৰা উচিত।\n৬। কৃত্ৰিম আঁহৰ বিশেষত্ব সমূহ কি কি ?\nউত্তৰঃ কৃত্ৰিম আঁহ সমূহৰ বিশেষত্ব সমূহ হ’ল – এই আঁহবোৰৰ পৰা তৈয়াৰী পোছকবোৰ ধুলে সোনকালে শুকায়, বহু দিনটিকে, কম দামী, সহজে পোৱা যায় আৰু সহজে যত নাই ৰাখিব পাৰি। সেই বাবে কৃত্রিম আঁহৰ দ্বাৰা তৈয়াৰী পোছাকবোৰ অতিজন প্রিয়।\n৭। ৰান্ধনী শালত কাম কৰোতে কৃত্রিম আঁহৰ দ্বাৰা তৈয়াৰী পোচাক কিয় পৰিধান কৰিব নালাগে ?\nউত্তৰ : কৃত্রিম আঁহসমূহক সাধাৰণতে পেট্ৰ’কেমিকেল বুলি কোৱা হয়। পেট্ৰ’লিয়াম উৎসৰ কেঁচামাল ব্যৱহাৰ কৰি নানান প্ৰক্ৰিয়াৰ দ্বাৰা কৃত্রিম আঁহ সমূহ প্ৰস্তুত কৰা হয়। এই আঁহসমূহত পতালে গলি যায়। এইটো আচলতে কৃত্রিম আঁহসমূহৰ এটা অসুবিধা ৷ গতিকে এনে কাপোৰত জুই লাগিলে বিপজ্জনক, কাৰণ কাপোৰ গলি গৈ পিন্ধি থকা মানুহজনৰ শৰীৰত লাগি ধৰে। সেইবাবে, ৰান্ধনী শালত কাম কৰোঁতে কৃত্রিম আঁহৰ দ্বাৰা তৈয়াৰী পোচাক পৰিধান কৰিব নালাগে।\n৮। প্লাষ্টিকৰ লগত পৰিবেশৰ সম্পৰ্ক কি বুজাই লিখা।\nউত্তৰ : প্লাষ্টিক হ’ল জৈৱ অপচনশীল পদার্থ। প্লাষ্টিক সৃষ্টি কৰা আবৰ্জনাবোৰ পৰিবেশ হিতৈশী নহয়। প্লাষ্টিক পচিবলৈ যিহেতু বহু বছৰ লাগে, সেয়েই পৰিবেশৰ বাবে উপযোগী নহয় ৷ এইবোৰে পৰিবেশত প্ৰদূষণ ঘটায়। প্লাষ্টিকৰ দহন প্ৰক্ৰিয়া অতি লেহেম আৰু ই সহজতে সম্পূৰ্ণৰূপে পুৰি নাযায়। দহন প্রক্রিয়াত প্লাষ্টিকে বায়ু মণ্ডললৈ বহুতো বিষাক্ত গেছ নিৰ্গত কৰি বায়ুৰ প্ৰদূষণ ঘটায়। মাটিত দ’ম কৰিথ’লৈ প্লাষ্টিক পচন হ’বলৈ বহু বছৰ সময় লয় ৷ ফলত এই ধৰণৰ জৈৱ অপচনশীল প্লাষ্টিকৰ কাৰণে মাটি প্ৰদূষিত হয়। আনহাতে, পলিথিনৰ মোনা বোৰ য’তে ত’তে অর্থাৎ জলাশয় বা আলিবাটত দলিওৱাৰ বাবে নলা নৰ্দমাবোৰ বন্ধ হয়। গৰু বা অন্য প্ৰাণীয়ে পেলনীয়া আবৰ্জনাৰ খাদ্য খাওঁতে, সিহঁতে, পলিথিনৰ মোনাও গিলি থয়। এই প্লাষ্টিকৰ পদাৰ্থবোৰে সিহঁতৰ শ্বাস-প্রশ্বাসত বাধা দিয়ে বা সিহঁতৰ পাকস্থলীত এটা তৰপৰ সৃষ্টি কৰে ৷ ইয়েই প্রাণীবোৰৰ মৃত্যুৰ কাৰণ হ’ব পাৰে।\n৯। শুদ্ধ উত্তৰটো বাছি উলিওৱা।\nকৃত্ৰিম আঁহসমূহৰ পৰা ৰেয়ন বেলেগ, কিয়নো ?\n(ক) প্রাকৃতিক আঁহবোৰৰ দৰে ইয়াৰ আঁহবোৰ বব পাৰি।\n(খ) ইয়াক কাঠৰ মণ্ডৰ পৰা পোৱা যায়।\n(গ) ইয়াৰ এটা ৰেচম সদৃশ ৰূপ আছে।\nউত্তৰঃ (খ) ইয়াক কাঠৰ মণ্ডৰ পৰা পোৱা যায়।\n১০। ‘ক’ স্তম্ভত দিয়া শব্দবোৰক ‘খ’স্তম্ভৰ খণ্ড বাক্যৰ লগত শুদ্ধকৈ মিলোৱা –\n(ক) পলিয়েষ্টাৰ (ক) কাঠৰ মণ্ড ব্যৱহাৰ কৰি প্ৰস্তুত কৰা হয়।\n(খ) টেফলন (খ) মোজা আৰু পেৰাছুট বনাবলৈ ব্যৱহাৰ কৰা হয়।\n(গ) ৰেয়ন (গ) আট খাই অথবা লাগি নধৰা ৰন্ধন সৰঞ্জাম বনাবলৈ ব্যৱহাৰ কৰা হয়।\n(ঘ) নাইলন (ঘ) সহজে শোটোৰা নপৰা কাপোৰ\n(ক) পলিয়েষ্টাৰ (ঘ) সহজে শোটোৰা নপৰা কাপোৰ\n(খ) টেফলন (গ) আট খাই অথবা লাগি নধৰা ৰন্ধন সৰঞ্জাম বনাবলৈ ব্যৱহাৰ কৰা হয়।\n(গ) ৰেয়ন (ক) কাঠৰ মণ্ড ব্যৱহাৰ কৰি প্ৰস্তুত কৰা হয়।\n(ঘ) নাইলন (খ) মোজা আৰু পেৰাছুট বনাবলৈ ব্যৱহাৰ কৰা হয়।\n১। খালী ঠাঁই পূৰ কৰা\n(ক) সাংশ্লেধিক আঁহবোৰক —– বা —– বুলিও কোৱা হয় ৷\nউত্তৰঃ কৃত্রিম, মানব সৃষ্ট,\n(খ) সাংশ্লেধিক আঁহবোৰক —– নামৰ কেঁচা মালৰ পৰা সংশ্লেষণ\nউত্তৰঃ পেট্ৰ ৰাসায়নিক\n(গ) সাংশ্লেধিক আঁহবোৰৰ দৰে প্লাষ্টিকো এবিধ —–।\nউত্তৰঃ কৃত্রিম উৎস।\n২। আঁহৰ শ্ৰেণী বিভাজনৰ তালিকা প্ৰস্তুত কৰা ।\n৩। সাধাৰণতে ব্যৱহাৰ হোৱা আঁহৰ প্ৰকাৰ, আঁঠুৰ নাম আৰু উৎসৰ এখন তালিকা প্ৰস্তুত কৰা।\nআঁহৰ প্ৰকাৰ আঁহৰ নাম উৎস\nপ্রাকৃতিক আঁহউদ্ভিদ (ছেলুল’জ) কপাহী (Cotton)লাইনিন (Linen) কপাহ\nপ্রাণী (প্র’টিন) ঊণপাট ভেড়া, ছাগলী, উট, য়াক আদিৰ নোম, পাট পলু\nকৃত্রিম /মানৱ-সৃষ্ট আঁহপুনৰুৎপন্ন কৰা (Regererated) ৰেয়ন কাঠৰ মণ্ড + ৰাসায়নিক দ্ৰৱ\nসাংশ্লেষিক / কৃত্রিম (Synthetic) নাইলনপলিয়েষ্টাৰএক্রাইলিক ৰাসায়নিকৰাসায়নিকৰাসায়নিক\nতালিকা : সাধাৰণতে ব্যৱহাৰ হোৱা প্রাকৃতিক আৰু কৃত্রিম আঁহ\n৪। কৃত্রিম আঁহকেই প্ৰকাৰৰ আৰু এইবোৰৰ নাম লিখি কি কি কার্যত ব্যৱহাৰ কৰা হয় উল্লেখ কৰা।\nউত্তৰঃ কৃত্ৰিম আঁহ সাধাৰণতে ৰেয়ন, নাইলন, পলিয়েটাৰ আৰু এক্রাইলিক এই কেইটামূল ভাগত ভাগ কৰা হয়।\nৰেয়ন – ৰেয়ন কপাট সুতাৰ দৰে বব পাৰি। ৰেয়নৰ লগত কপাহ মিশ্ৰিত কৰি বিচনা চাদৰ আৰু ঊণ মিশ্ৰিত কৰি কার্পেট বনোৱা হয়।\nনাইলন – সাজ-পোচাক, মোজা, ৰছী, পর্দা, শিপিংবেগ, তম্বু, টুথব্ৰাছ,পৰ্বতা ৰোহনৰ বাবে ব্যৱহৃত ৰছী, পেৰাচুট আদি বনোৱাত ব্যৱহাৰ কৰা হয়।\nপলিয়েষ্টাৰ – পিন্ধন সামগ্ৰী বনাবলৈ ব্যৱহাৰ কৰা হয়। PET নামৰ পলিয়েষ্টাৰ বিধেৰে বটল, বাচন বৰ্তন, ফিল্ম আৰু বহুতো চৰকাৰী সামগ্ৰী বনাবৰ বাবে ব্যৱহাৰ কৰা হয়।\nএক্রাইলিক – শীতকালত ব্যৱহাৰ কৰা সামগ্ৰী যেনে, চুৱেটাৰ শ্বল, বা কম্বল আদি তৈয়াৰ কৰোতে ব্যৱহাৰ কৰা হয়।\n৫। কৃত্রিম আঁহসমূহক কিয় পেট্রকেমিকেল বুলি কোৱা হয় ?\nউত্তৰঃ পেট্ৰলিয়াম উৎসৰ কেঁচামাল ব্যৱহাৰ কৰি নানান প্ৰক্ৰিয়াৰ দ্বাৰা কৃত্রিম আঁহসমূহ প্ৰস্তুত কৰা হয় বাবে কৃত্রিম আঁহসমূহক পেট্রকেমিকেল বুলি কোৱা হয় ৷


নতুন বছৰ নতুন জীৱন – Jeevan Britta\nPublished June 22, 202011:56 am\nUpdatedJuly 5, 20205:45 am\nPosted by BIKASH KALITA on June 22, 2020. Updated: July 5, 20205:45 am\nনতুন ইংৰাজী বছৰ এটা আহিছে৷ নতুন বছৰটোৰ লগে লগে আমাৰ মনলৈ আহিছে নতুন আশা, চিন্তা, সপোন৷ এই নতুন বছৰটোৰ লগতে আমাৰ মনলৈ যি এক নতুন ভাব আহিছে, আশাই দেখা দিছে তাৰ সহায়ত আমি নিজৰ এক নতুন জীৱন আৰম্ভ কৰিব পাৰোঁ৷ বর্তমানৰ জীৱনটো যদি ভাল নালাগে তাক সম্পূর্ণৰূপে সলাই পেলাব পাৰোঁ, যদি ই ভালে আছে মাত্ৰ অলপ সৰু সৰু অসুবিধা বা অশান্তি আছে তাক নোহোৱা কৰিব পাৰোঁ৷ সেয়া মানুহৰ ক্ষমতাৰ ভিতৰতৰ কথা৷\nনতুন বছৰটোত নতুন জীৱন এটাৰ আৰম্ভণি হ’ব আপোনাৰ চিন্তাত আৰু সপোনত৷ যদি আপুনি নিজে বিচাৰে তেতিয়াহে জীৱনটো বেলেগে হ’ব, আগতকৈ ভাল হ’ব, নহ’লে নহয়৷ আৰু আজি আপোনাৰ জীৱনটো যেনেকুৱাই নহওক ই সদায় আগতকৈ ভাল হ’ব পাৰে৷ অলেখ অযুত সম্ভাৱনাৰে ই সদায় ভৰপূৰ৷\nকিন্তু নতুন বছৰত জীৱন এটাৰ সৃষ্টি আমি কেনেদৰে কৰিব পাৰিম? নানা ধৰণৰ সংকট, সমস্যা, বর্তমানৰ ভয়ক আওকাণ কৰি আমি কিদৰে নিজৰ জীৱনটো ভাল কৰিব পাৰোঁ আৰু তাৰ জৰিয়তে সমাজক, দেশক নিজৰ অৱদান আগবঢ়াব পাৰোঁ?\nনতুন বছৰত নিজৰ নতুন ভার্চন এটা তৈয়াৰ কৰোঁ আহক৷ এই ভার্চন বা সংস্কৰণটো আগতকৈ ভাল হ’ব৷ আগৰ যিটো সংস্কৰণে আপোনাক এইখিনি পোৱাইছে আহি সেই সংস্কৰণটোৱে আপোনাক আপুনি যলৈ যাব খুজিছে তালৈ যোৱাত সহায় কৰিব নোৱাৰে৷ গতিকে এইবছৰত আপুনি যলৈ যাব বিচাৰিছে বা গৈ পাবলৈ বিচাৰিছে তালৈ যাবলৈ হ’লে আপুনি নিজকে আৰু ভাল কৰি তুলিব লাগিব, নতুন নতুন স্কিল কিছুমান শিকিব লাগিব, নিজৰ আত্মবিশ্বাস বঢ়াব লাগিব, নিজৰ বিশ্বাসবোৰ চালিজাৰি চাই বেয়াবোৰ গুচাই নতুন কিছুমান গঢ় দিব লাগিব, চিন্তা কৰাৰ পদ্ধতি দৰকাৰ হ‘লে সলাব লাগিব, নিজৰ এটিটিউড প্ৰয়োজন অনুসৰি ঠিক থাক কৰি ল’ব লাগিব, কিছুমান নতুন অভ্যাস প্ৰয়োজনীয় হ’লে গঢ়িব লাগিব৷ এই কামবোৰেই নিজৰ এক নতুন আৰু আগতকৈ ভাল সংস্কৰণ গঢ়াত আপোনাক সহায় কৰিব৷\nএই নতুন সংস্কৰণটোৰ প্ৰয়োজন হ’ব আগতকৈ সকলোফালেই ভাল কৰিবলৈ৷ অফিচত, নিজৰ বিজনেচত, ঘৰত, সমাজত সকলো ফালেই ভাল কৰিবলৈ হ’লে আপোনাৰ বর্তমানৰ মানুহজন সলনি হ’ব লাগিব৷ আপুনি নিবিচাৰিলেও ই নিজে নিজে সলনি হ’ব, কিন্তু তেনে সালসলনি আপুনি ভাল নাপাবও পাৰে৷ তাতোকৈ বেছি ভাল হ’ব যদি আপুনি বিচৰা ধৰণে ইয়াক আপুনি সলনি কৰি লয়৷ ইয়াৰ লাভৰ এটা সৰু উদাহৰণ দিছোঁ৷ নিজৰ নতুন সংস্কৰণ এটা গঢ়ি নিজকে উন্নীত বা আপগ্ৰেড কৰা মানুহ এজনে কেতিয়াও ৰাস্তাত জাবৰ দলিয়াই নেপেলায়৷ আনকি ৰাতি বা কোনেও চাই নাথাকিলেও তেওঁ সেই কাম নকৰে৷ আইন কানুনলৈ ভয় কৰি নহয়, তেওঁ সেয়া নকৰে কাৰণ সেয়া ভাল কাম নহয়৷ তেওঁ নিজকে ইমান সন্মান কৰে যে তেওঁ কেতিয়াও তেনে কাম নকৰে৷ তেনে আপগ্ৰেডেড মানুহ এজনে দেশৰ বা জাতিৰ প্ৰতি অৱদান আগবঢ়াবলৈ দ্বিতীয়বাৰ চিন্তা নকৰে ৷ নিজৰ কামৰ লগতে দেশ আৰু জাতিৰ প্ৰতি কাম কৰিবলৈ তেওঁৰ সময় ওলায়৷\nনিজৰ দ্বায়িত্ব নিজে লওক\nএই বছৰটোত এই কথাটো বুজি লওক যে নিজে নিজৰ জীৱনৰ দ্বায়িত্ব নল’লে আন কোনেও নলয়৷ কিবা ভুল কৰিলে এশ শতাংশ তাৰ দ্বায়িত্ব লও আহক৷ জীৱনত যি হৈ আছে তাৰ যদি এশ শতাংশ দ্বায়িত্ব আমি ল’বলৈ আৰম্ভ কৰো তেতিয়া আমি বিচৰা ফলাফলবোৰ, সপোনবোৰ আমি লাভ কৰিবলৈ আৰম্ভ কৰা যাত্ৰাৰ ই প্ৰথম খোজ হ’ব৷ আৰু আপুনি নিজৰ দ্বায়িত্ব লোৱাৰ লগে লগে লাহে লাহে ই আগতকৈ ভাল হ’বলৈ আৰম্ভ কৰিব৷ ই হোৱাৰ কাৰণ হ’ল নিজৰ জীৱনটোৰ বাবে আনক দোষ দি বা আন কিবা অজুহাত উলিয়াই কাম নকৰাকৈ থকাৰ সলনি সকলো দোষ আৰু দ্বায়িত্ব মূৰ পাতি লৈ আপুনি সেয়া সলনি কৰি প্ৰয়োজনীয় কাম কৰা আৰম্ভ কৰে৷ কাম যদি আপুনি কৰে তেন্তে তাৰ ফলাফল আপুনি লাভ কৰিবই৷\nযদি আপুনি আজি যি অৱস্থাত আছে সেই অৱস্থা আপুনি ভাল পায় তেন্তে তাক আপুনি নসলালেও হ’ব৷ কিন্তু যদি এয়া আপুনি ভাল নাপায় তেন্তে তাক সলনি কৰাৰ দ্বায়িত্ব আপোনাৰ নিজৰ৷ আন কোনেও সেয়া নকৰে, বা কৰিবলৈ চেষ্টা কৰিলেও কৰিব নোৱাৰিব৷ আৰু মাক বাদ দি আপোনাতকৈ আন কোনে আপোনাক ভাল পাব বাৰু? গতিকে নিজৰ আটাইতকৈ ডাঙৰ শুভচিন্তক হিচাপে, আটাইতকৈ ডাঙৰ বন্ধু হিচাপে আপুনি নিজৰ দ্বায়িত্ব ল’লেহে আপোনাৰ জীৱনটো যিমান ভাল হ’ব পাৰি সিমান ভাল হোৱাৰ সম্ভাৱনা আছে৷\nনিজৰ দ্বায়িত্ব লোৱা মানে নিজৰ সকলো কামৰ ফলাফল, নিজৰ দোষ, নিজৰ গুণ সকলো কথাৰে দ্বায়িত্ব লোৱা৷ তেনে এজন মানুহে নিজকে আৰু ভাল কৰিবলৈ, নিজৰ জীৱনটো আৰু ভাল কৰিবলৈ যিমান যি কৰিব লাগে সিমান কাম কৰিব, যিমান সময় লাগে দিব, যিমান কষ্ট কৰিব ালগে সিমান কষ্ট কৰিব৷ সেই কাম আনে আপোনাৰ বাবে নকৰে আৰু নিজৰ দ্বায়িত্ব নোলোৱা মানুহ এজনেও নিজৰ বাবে সেয়া নকৰে৷ গতিকে নিজৰ দ্বায়িত্ব লোৱা আজিৰ দিনটোৰ পৰাই আৰম্ভ কৰোঁ আহক৷\nকাম কৰা আৰম্ভ কৰক৷ ষ্টাষ্র্ট টেকিং এক্সন৷ কাম নকৰিলে তাৰ পৰা একো ফলাফল নাপাব, নাহিব৷ আপুনি যিমানে চিন্তা নকৰক কিয়, যিমানে প্লেন নবনাওক কিয়, তাৰ পৰা একো লাভ নহয়, যদিহে আপুনি তাৰ ওপৰত কাম কৰা আৰম্ভ নকৰে৷ নতুন বছৰত আমি নানা কাম কৰিম বুলি নানা ৰিজ’লুচন লও ৷ আমাৰ বহুতৰে নতুন বছৰৰ ৰিজ’লুচনবোৰে কিয় কাম নকৰে বাৰু? কাৰণ আমি তাৰ ওপৰত কাম কৰা আৰম্ভ নকৰোঁ৷ কেতিয়াবা আৰম্ভ কৰিলেও এসপ্তাহ বা এমাহ পিছত সেই কাম কৰা কমাই আনো আৰু লাহে লাহে বাদ দিও৷ যদি কামেই নকৰোঁ তেন্তে তাৰপৰা কি ফল লাভ কৰিব পাৰিম বাৰু?\nআপুনি যদি নিজৰ নতুন এটা ভার্চন তৈয়াৰ কৰিব বিচাৰিছে, নিজৰ জীৱনটো সলাব বিচাৰিছে, আগতকৈ ভাল কৰিব বিচাৰিছে, তেন্তে তাৰবাবে কিছুমান কাম কৰিব লাগিব৷ সেই কামবোৰৰ এখন লিষ্ট কৰি লৈ, কামবোৰ কৰা আৰম্ভ কৰিলেহে আপুনি সেই দিশত কিছুমান ফল দেখা আৰম্ভ হ’ব৷ আৰু এইবোৰ কৰি গৈ থাকিলে ক্ৰমান্বয়ে জীৱনটো ভাল হৈ গৈ থাকিব৷ ইয়াৰ বাবে সময় লাগিব, কষ্ট লাগিব, ই এদিনতে নহ’ব, কিন্তু কৰি গৈ থাকিলে প্ৰতিদিনে ই অলপ অলপকৈ ভাল হৈ গৈ থাকিব৷\nআৰম্ভ কৰোঁ আহক৷\nওম, সর্বে ভৱন্তু সুখিনাহ ৷\nনতুন বছৰটো সকলোৰে ভাল হওক৷\nনতুন বছৰটো সফল হ’বলৈ এই কামটো কৰক\nনতুন বছৰৰ ৰিজ’লুচন\nঅপোনাৰ ল’ৰা-ছোৱালীয়ে কি পঢ়িব\nআপুনি ভবাতকৈ আপুনি বেছি শক্তিশালী\nPrevious Post মই কেনেদৰে নিজকে আৰু বেছি ভাল কৰিব পাৰোঁ-Ask Bikash\nNext Postনিজৰ কাম কৰাৰ এটা সহজ উপায়


ঘৰখনত কিবা নহয় কিবা এটা খুট্-খাট লাগিয়ে থকা হ’ল সদায়৷ এইবোৰ দেখি -শুনি প্ৰতীমে ঘৰলৈ অলপ দেৰিকৈয়ে অহা কৰিছিল\nড্ৰইং ৰূমটো এটা সৰু-সুৰা চিনেমা হলৰ দৰেই\nহৈ উঠিছে তাৰ বাবে এতিয়া৷ এতিয়া সি তাৰ অফিচৰ সময়খিনিৰ বাহিৰে, দিনটোৰ বাকীখিনি সময় এই একুৰিয়ামটোৰ ওচৰতেই কটায়৷\nএঞ্জেল, গাপ্পী, নিয়ন টেট্ৰা, ফাইটাৰ, ব্লু গ’ৰামি, বটিয়া, টাইগাৰ বাৰ্ব, ব্লেক মলী, ক্ৰক’ডাইল ফিছ, গল্ড ফিছকে আদি কৰি ধুনীয়া ধুনীয়া\nৰঙ-বিৰঙী কেইটামান দেশী-বিদেশী মাছ আৰু\nসৰু সৰু জলজ উদ্ভিদেৰে তাৰ এই একুৰিয়ামটো, সাগৰতলিৰ মোহময় পৃথিৱীখনৰ দৰেই লাগে!\nমুঠতে ঘৰখনত মানসীৰ কাৰ্য্যকলাপ আৰু হূলস্থুলৰ পৰা পৰিত্ৰাণ পাবলৈ, এই একুৰিয়ামটো প্ৰতীমৰ বাবে যথেষ্ট সহায়ক হৈছে বুলিয়ে ভাবে সি৷\nএকুৰিয়ামটো বনাই লোৱাৰ আগতে, ঘৰলৈ অলপ দেৰিকৈয়ে সোমোৱা কৰিছিল প্ৰতীমে৷ তাতো মানসীৰ হাজাৰটা প্ৰশ্ন! টিভিটোৰ\nওচৰতো বেছি সময় বহি থাকিব নোৱাৰি৷ কোনোমতে নিউজটোহে চায় সি৷ মানসীয়ে চিৰিয়েলবোৰ চাবলৈ নাপালে, তাৰ ফালে\nশেষেই! সেয়েহে সি আজি-কালি টিভি চোৱাও কমাইছে৷ একান্তমনে একুৰিয়ামটোৰ ওচৰতে\nবহি সময়বোৰ কটায়৷\nকেইদিনমান আগতে কাম কৰা সৰু ছোৱালী এজনীও আনি ৰাখিছিল প্ৰতীমে৷ কিন্তুু মানসীৰ দাবি -ধমকি আৰু মাৰৰ কোবত ছোৱালীজনী ঘৰলৈ যাওঁ যাওঁ লগালত, প্ৰতীমে\nছোৱালীজনীক ঘৰলৈ পঠিয়াই দিলে৷ আজি-কালি সৰু সৰু ল’ৰা-ছোৱালী মানুহৰ ঘৰত কাম কৰিবলৈ ৰখাটো অপৰাধ৷ তথাপিও প্ৰতীমে লগৰ এজনক কোৱাই-মেলি, মানসীৰ সহায় হ’ব বুলিয়েই আনিছিল ছোৱালীজনী৷ কিন্তুু অৱশেষত মানসীৰ কাৰণে হ’ব পৰা ভয়ংকৰ বিপদৰ কথা ভাবিয়েই প্ৰতীমে ছোৱালীজনী ঘৰলৈ পঠিয়াই দিয়াটোৱেই মঙ্গল হ’ব বুলি ভাবিলে৷\nপ্ৰতীমহঁতৰ ঘৰৰ লগতে লাগি থকা ওচৰৰে ৰঞ্জন বৰুৱাৰ মানুহজনীৰ লগত মানসীৰ সৈতে হোৱা ঘটনাটোৰ কথা ভাবিলে প্ৰতীমৰ বৰ লাজ\nলাগে৷ প্ৰতীম আৰু ৰঞ্জন বৰুৱাহঁতৰ ঘৰৰ মাজত থকা দেৱালখনৰ গাতে লাগি থকা ৰঞ্জন বৰুৱাহঁতৰ কঁঠালৰ গছজোপাৰ কেইটামান ডাল, দেৱালৰ ইটো পাৰে থকা প্ৰতীমহঁতৰ ঘৰৰ ফালে অলপ আগবাঢ়ি আহিছে৷ গছজোপাৰ পৰা\nডাল -পাত দুটামান কেতিয়াবা বতাহে সৰুৱাই আনি প্ৰতীমহঁতৰ ঘৰৰ চোতালত পেলায়হি৷ তাকে লৈ মানসীৰ সদায় অশান্তি৷ ইয়াকে লৈ ৰঞ্জনৰ পত্নী দিপালীৰ লগত ভালকৈয়ে এখুন্দা লাগি লৈ প্ৰতীমকো কথাটো কাণ চোৱালেহি\n“ হেৰা, মই সদায় সদায় এই জাবৰবোৰ চাফা\nকৰি থাকিব নোৱাৰোঁ কিন্তুু! বৰুৱাক গছজোপা কাটি পেলাবলৈ ক’বা৷ চোতাল আমাৰহে\nলেতেৰা হয়! তেওঁলোকৰতো নহয়! নহ’লে আমাৰ ফালে অহা ডালকেইটা কাটি দিবলৈ ক’বা বৰুৱাক!”\n“ ডাল-পাতকেইটা পৰোঁতে চোতালখন সাৰিবলৈ ইমান টান পালা! কিন্তুু আমাৰ পিনে অহা কঁঠালকেইটাচোন হাঁকুটি লৈ পাৰোঁতে সৰি পৰা পাতবোৰ মনে মনে সাৰি চাফা কৰি পেলোৱা!”\n“ তেওঁলোকৰ ঘৰলৈ গৈ চুৰ কৰি আনি খোৱা নাই নহয় কঁঠালকেইটা! আমাৰ ফালে অহাকেইটাহে খাওঁ!”\n“ কথা একেটাই! এনেকৈ খালেও, চুৰ কৰাটোকেই বুজায়৷ ডালকেইটা কাটি দিলে আৰু কঁঠাল কিন্তুু খাবলৈ নাপাবা!”–প্ৰতীমে হাঁহে৷\nমানসী মনে মনে থকা হ’ল তাৰ পিছৰ পৰা৷\nমিছাকৈয়ে লাগি ল’লে মানসীয়ে দিপালীৰ লগত৷ ৰঞ্জনহঁতে কেতিয়াও প্ৰতীমহঁতৰ ফালে যোৱা কঠালকেইটা পাৰি লৈ নাযায়৷ কঠাল পাৰিলে, সিহঁতকো দুটা কঠাল সদায় দি থৈ যায়৷ অথচ, মানসীয়ে আগ-পিছ নাভাবি-নিচিন্তি লাগি ল’লে মানুহঘৰৰ লগত!\nমানসীক বহুত বুজায় সি৷ কিন্তুু তাৰ কথা শুনিবলৈ, তাইৰ সেইখিনি ধৈৰ্য নাই! দিনটোত মানসী আৰু প্ৰতীমৰ মাজত কিবা নহয় কিবা\nএটা কথাত লাগেই৷\n“হেৰা, এই পানীৰ টেংকীটো ইয়াত থ’লেহে হয় নেকি? ড্ৰইং ৰূমটোত কিমান ঠাই লৈছে এইটোৱে, দেখিছানে? এইটো আন ক’ৰবাত থ’বা!”\n“ এই পানীৰ টেংকীটোৱেহে মোক ৰক্ষা কৰি আছে বুজিছা!”\n“ মানে?” –মানসীৰ প্ৰশ্ন৷\n“ মানে তুমি নুবুজিবা!”\n“ কি নুবুজিবা? ক’লেহে বুজিম!”\n“ হ’ব, হ’ব৷ মুঠতে এইটো ড্ৰইং ৰূমৰ পৰা আঁতৰাবা! বাৰাণ্ডাত থ’বা!”\n“ ইয়াতেই থাকিব এইটো! এইটো ড্ৰইং ৰূমতেই থয়! এদিন বহি চাবা একুৰিয়ামটোৰ মাছবোৰ, বুজিছা! শান্তি পাবা অলপ মনটোত!”\n“ নালাগে, নাচাওঁ! মই শান্তিতে আছোঁ!”\n“ ওঁ, তুমিহে আছা! বাকীবোৰতো নাই!”\n“ মানে সব কথা বুজাই ক’ব নোৱাৰি! নিজেই বুজিবলৈ চেষ্টা কৰাচোন!”\nপ্ৰতীম অফিচলৈ ওলাই যোৱাৰ পিছত মানসীয়ে কেতিয়াবা একুৰিয়ামটোৰ ওচৰত বহি মাছবোৰ চায়গৈ৷ ৰঙ-বিৰঙ্গী দেশী-বিদেশী মাছবোৰ দেখি তাইৰো মনটো ভাল লাগে৷ কিন্তুু সেই কথা প্ৰতীমক তাই কেতিয়াও জানিবলৈ দিয়া নাই৷\nএইকেইদিন প্ৰতীমে দুদিনমানৰ আগতে অনা\nমাছ কেইটামানৰ লগত খুব ব্যস্ত হৈ পৰিছে৷ মাছকেইটাৰ কাৰণে প্ৰতীমে বেলেগ এটা একুৰিয়ামৰ ব্যৱস্থা কৰিছে৷ এইটো একুৰিয়ামো প্ৰতীমে ড্ৰইং ৰূমতে ৰাখিছে৷ ড্ৰইং ৰূমটোত এতিয়া একুৰিয়াম হ’ল দুটা৷ আগতকৈ সি এতিয়া বেছিকৈহে ব্যস্ত হৈ পৰিছে এই একুৰিয়াম দুটাৰ লগত৷ একুৰিয়াম দুটাৰ ওচৰত বহি থাকিলে\nতাৰ নিজকে সাগৰৰ তলৰ পৃথিৱীখনত বিচৰণ কৰি ফুৰা যেন লাগে …৷ মানসীয়েও কথাটো লক্ষ্য নকৰাকৈ থকা নাই৷ কি ভাল পায় বাৰু প্ৰতীমে এই একুৰিয়াম দুটাৰ ওচৰত ঘণ্টাৰ পিছত ঘণ্টা বহি? কিন্তুু এটা কথা ঠিক যে, প্ৰতীমে একুৰিয়াম দুটাত থোৱা মাছকেইটা সঁচাই বহুত ধুনীয়া! প্ৰতীমে এনেয়ে ইয়াত বহি নাথাকেহি! –মানসীয়ে ভাবে৷\n“ হেৰা, এই পানী টেংকী দুটাৰ ওচৰত বহি বহি তোমাৰ অলপো আমনি নালাগেনে? কি চাই থাকা এইকেইটাৰ পিনে ইমানকৈ একান্তমনে?”\n“ মাছবোৰ চাই থাকিলে মনটো ভাল লাগে৷ ইমানেই!”\n“ মাছ চাই মন ভাল লগাবৰ কিটো আছে?”\n“ আছে৷ তুমি নুবুজিবা!”\n“ কোৱাচোন! কিজানিবা বুজোঁৱেই!”\n“ ওঁ, ইয়াত তুমিও থাকা যে! সেয়ে ভাল লাগে!” —\nপ্ৰতীমৰ এই কথাকেইটাত মানসীৰ কিবা এটা\nভাল লাগি গ’ল৷ প্ৰতীমে সেই ধুনীয়া ধুনীয়া মাছকেইটাৰ লগত তাইক তুলনা কৰিছে! সঁচাকৈয়ে তাই প্ৰতীমৰ চকুত ধুনীয়াই চাগৈ! মানুহটোৱে মুখ ফুটাই নক’লে কি হ’ব! নিজৰ মানুহটোৰ চকুত কেৱল তায়েই নহয়, প্ৰত্যেকজনী পত্নীয়েই ধুনীয়া! — মানসীয়ে ভাবিবলৈ ধৰিলে৷\n“ আহাঁচোন, চোৱাহি এবাৰ! তোমাৰো ভাল\nলাগিব!”–প্ৰতীমে তাইক একুৰিয়াম দুটাৰ\nমানসী ওচৰ চাপি আহিল প্ৰতীমৰ৷ প্ৰতীমে\nকেঁচুৰ সৰু সৰু পোৱালী কিছুমান বিভিন্ন\nপ্ৰজাতিৰ ভিন্নৰঙ্গী মাছ থকা একুৰিয়ামটোত পেলাই দি মাছবোৰক খুৱাবলৈ ধৰিলে৷ মানসীয়ে একান্তমনে চাই থাকিল৷ তেনেতে প্ৰতীমে এটুকুৰা সৰু তেজ লগা কেঁচা মাংসৰ টুকুৰা প্লাষ্টিকৰ ৰচী এডালত ভালকৈ বান্ধি লৈ, আনটো একুৰিয়ামৰ মাছকেইটাৰ ওচৰলৈ নি পানীত ধৰিলেগৈ৷ মাছকেইটাই মাংসৰ টুকুৰাটো যি ধৰণে চকুৰ পলকতে তীব্ৰ গতিত আহি আক্ৰমণাত্মকভাৱে টানি-আজুৰি খাই শেষ কৰি পেলালে, মানসীয়ে দেখি অবাক হৈ ৰ’ল কিছুসময়!\n“ এইকেইটা মাছ নে কি? ? ” –মানসীয়ে প্ৰতীমৰ পিনে চাই আচৰিত হৈ সুধিলে৷\n“ এইবোৰ পিৰানহা৷ ইহঁত খুব হিংস্ৰ আৰু ভয়ংকৰ মাছ! ইহঁতবোৰে এটা মানুহ বা আন\nজীৱ, কেইটামান মিনিটৰ ভিতৰতে খাই শেষ\nকৰি দিব পাৰে! ইহঁততকৈ ভয়ংকৰ আৰু হিংস্ৰ মাছ চাগৈ একোৱে নাই! সেয়েহে ইহঁতক বেলেগে থ’ব লগা হৈছে৷ তুমি কিন্তুু ভুলতো কেতিয়াও পানীত হাতখন সুমুৱাই নিদিবা দেই! ইহঁতে তোমাৰ হাতৰ আঙুলি চিঙি লৈ যাব!” — কথাটো কৈ প্ৰতীমে মানসীৰ পিনে চালে৷\nপিৰানহা! ! ! –এই শব্দটো তাই সিদিনা প্ৰতীমৰ মুখত তাৰ সৈতে কাজিয়া লাগোঁতে শুনিছিল! প্ৰতীমে কৈছিল তাইক–\n“হেৰা, তুমি পিৰানহাটোৰ নিচিনা কেলেই হ’লা হাঁ?”\n“ পিৰানহা? ? মানে? ” –তাই প্ৰতীমৰ ওচৰ পাইছিলহি৷\nতাই সঁচাকৈয়ে ইমান ভয়ংকৰ নে! তাই কেতিয়াও নিজৰ পিনে মূৰ তুলি চোৱাই নাছিল ইমানদিনে! আজি প্ৰতীমে তাইৰ স্বভাৱটোৰ\nকথা তাইক বুজাই দিলে! ভিতৰি ভিতৰি অনুশোচনাৰ একুৰা জ্বলা জুইত তাই দগ্ধ হ’ব ধৰিছে এই মুহূৰ্তত …! সঁচাকৈয়ে তাই এটা পিৰানহাৰ দৰেই হৈ পৰিছে সকলোৰে মনত! আক্ৰমণাত্মক! ভয়াবহ …! তাই কিছু সময় মৌন হৈ ৰ’ল …৷\nহঠাৎ মানসীৰ ভিতৰৰ মানুহজনীৰ যেন কিবা\nএটা সলনি হৈছে! –তাইলৈ চাই প্ৰতীমে বুজিব\nমানসীয়ে লাহে লাহে প্ৰতীমৰ ওচৰৰ পৰা\nআঁতৰি আহি, কিবা এটা চিন্তা কৰি কৰি ড্ৰইং ৰূমটোৰ পৰা ওলাই গ’ল …৷\nপ্ৰতীমে মানসী যোৱাৰ পিনে চালে –মানসীৰ বিবেকৰ কোনোবাখিনিত এটা প্ৰচণ্ড আঘাত লাগিছে! লাগক! ইয়াৰ বাহিৰে মানসীক তাইৰ স্বভাৱটোৰ কথা বুজাই দেখুৱাবলৈ তাৰ আন উপায় নাছিল …৷


এনেয়ে.... (উদ্দীপ তালুকদাৰ) - সাহিত্য ডট অৰ্গ\nভোজ-ভাতৰ সাহিত্য হ’ব বুলি ৰাইজে মৎস্য, কূৰ্ম্ম, বৰাহ-ক ধৰি কেৰাহীত বহুৱাই পেলালেই। আমিহে ইমান দিনে ডিউটি কৰি থাকোঁতেই গ’ল। আহিয়েই এইচব দেখা পাই মনতে ভাবিলোঁ– সুৰৰ এই মেলাত পখীয়ে গীত গালেও আমাৰ দৰে কাউৰীয়েও এটা দুটা কা-কা নমৰাকৈ থাকিলে নহ’ব। (স্বভাৱৰ দোষ হৈ গৈছে।)\nকাউৰীৰ কা বুলি কোৱা কাৰণে অলপ মৰমীয়াল মানুহ দুজনমানে নিচুকণি দুষাৰ মান শুনাব বুলি ভাবিছিল যদিও, নালাগে। আমাক নিচুকণি শুনাই লাভ নাই। কোনোপধ্যেই জুইৰ ওপৰৰ কেৰাহীৰপৰা লুপথুপীয়া মাংসই নে মাছেই ধৰিব নোৱৰা বিধৰ কিবা এখন উলিওৱাৰ বাহিৰে আন একো কৰিব পৰা নাই। আমি শিকাব পৰা ৰন্ধন প্ৰণালী বিলাক হ’ব অলপ বেলেগ ধৰণৰ। ছেম্পল হিচাপে কেইটামান নাম শুনাই থ’লো, (কেতিয়াবা মন -চন বেয়া লাগি থাকিলে লিখিও দিব পাৰোঁ, সাৱধানে থাকিব)\n১. মছলাৰ সাগৰত ককবকাই থকা মুৰ্গী নে পঠা নে গাহৰি নে সেয়া অমুকাৰ হেৰি\n২. মাছ ভজাৰ গুৰি (scrambled fish fry)\n৩. লেপথেপীয়া ভাত ৰন্ধন প্ৰণালী (কালবিশেষে চাউল টান হৈও থাকিব পাৰে)\n৪. ভাত-দালি একেলগে কৰা সিদ্ধ (খিচিৰি ৰান্ধিম বুলি এই ব্যঞ্জনৰ আৰম্ভণি কৰা হয়)\n৫. তেল নমৰা দালি\n৬. পানীৰে চৌ-চৌৱাই থকা কণীৰ দম\n৭. আলু পিটিকা\n৮. ষড়ভূজা-সপ্তভূজা-অষ্টভুজা ৰুটী\nআৰু আছে.. নিলিখোঁ। মানে লিখিবলৈ আমি কি কি ৰান্ধি খাওঁ, সেইটোৰ এটা নাম দিব পৰা চেহেৰাটো থাকিব লাগিব! তথাপি কিতাপ এখন উলিয়াম বুলি ভাবোঁ মাজে মাজে বাকী কাম নাথাকিলে: নামটো দিম–‘এবাৰ খাই চাওক – কিবা এবিধ যদি খাব পাৰে তেন্তে আপোনাৰ জিভাত সোৱাদ-কলি নায়েই’\nসেয়ে, ৰন্ধা-বঢ়াৰ কথা নিলিখোঁ। বৰং আমি দেখি থকা কেইটামান খোৱা-বস্তুৰ অদ্ভুত ইতিহাসহে কম। নেট খুচৰি খুচৰি বিচাৰি উলিয়াইছোঁ। কেইটামান মিছা মানে hoax যেনহে লাগিছে। যি নহওঁক, পঢ়ি যাওকচোন। অন্তত: কেবাটাও খাদ্য-ৰ প্ৰতি আপোনাৰ সন্মান বাঢ়ি যাব।\nপিয়াঁজক ইংৰাজীত বোলে অনিয়ন। অনিয়ন শব্দটো আহিছে মূল লেটিন ভাষাৰ পৰা। লেটিন ভাষাত অনিয়ন মানে ‘ডাঙৰ মুক্তা!!!’ এই ডাঙৰ মুক্তাক মিছৰত পূজা কৰাও হৈছিল। ফাৰাওৰ সমাধিত পিৰামিডৰ ভিতৰত পিয়াঁজো সুমুৱাই ৰখা হৈছিল। অৱশ্যে ভাৰতত যোৱা বছৰটোত পিয়াঁজে প্ৰায় একে সমাদৰ লাভ কৰিবলৈ সক্ষম হৈছে। এনেয়ে নকয় নহয়–হিষ্ট’ৰি ৰিপিটছ ইটছেল্ফ!\nইথিঅ’পিয়াৰ এটা প্ৰবাদ মতে ভেৰাৰখীয়া এটাই দেখিলে এটা ছাগলী বৰ চতবতীয়া। এঠাইত থাকিবই নোখোজে, ইফালে যায়, সিফালে যায়, বিপৰীত লিংগ দেখিলেই চোচা লয়। বিচাৰি বিচাৰি গৈ দেখে ছাগলীটোৱে মাজে মাজে এডাল গছৰ ফল খাই থাকে। সিও লগে লগে সোৱাদ ল’লে। তাৰো একে অৱস্থা হ’ল। ফলবিধ কি জানিবলৈ ব্যগ্ৰ হৈ আছে নহয়!! কফি! আজিও পিছে কফি আটাইতকৈ বেছিকৈ সৰবৰাহ হোৱা লাভজনক পণ্য। ইয়াৰ স্থান তেল (পেট্ৰল-ডিজেল আদিৰ কথা কৈছোঁ)-ৰ তলতে। তেল এক নম্বৰত আছে পিছে।\nমাছৰ লগত টেঙা! আমি অসমীয়াৰ খানা বুলি গৰ্ব কৰি থাকিলেও মধ্য যুগতে ইউৰোপৰ ৰাইজে মাছৰ ওপৰত নেমু চেপি খাবলৈ আৰম্ভ কৰিছিল। কিন্তু মধ্য যুগ যে! কিবা এটা ওলোটা নভবাকৈ কাম কৰিব জানো? সেয়ে তেওঁলোকে ভাবি ল’লে মাছৰ লগত টেঙা খালে টেঙাই পেটৰ ভিতৰলৈ যোৱা সৰু সৰু কাঁইটবিলাক গলাই দিয়ে!!\nকৃত্ৰিম কল কিহৰপৰা ‘বনাব’ পাৰি? উপায় নাই কাৰণে বনা-ধাতু প্ৰয়োগ কৰিবলগীয়া হোৱা বাবে দুঃখিত। কিন্তু কল বনোৱাৰ বাহিৰে আন কি কৰিব পাৰি মই কোনোপধ্যেই উলিয়াব পৰা নাই। দ্বিতীয় বিশ্বযুদ্ধৰ সময়ত ইংলেণ্ডৰ খোৱা-বস্তু ৰেচন হিচাপে ভগাই দিয়া হৈছিল। সেয়ে, বহু খাদ্য বাদ পৰিছিল। বাদ পৰা ভিতৰত আছিল কল। কিন্তু মানুহো কম বস্তু নে? সিজোৱা মিঠা আলু, চেনী আৰু কল-ৰ দৰে গোন্ধোৱা বস্তু দি বনাই দিলে কল! মানুহে ‘ৰেডীমেড কল’ খাই বেছ ভালেই পাইছিল বোলে!!\nসৰুতে যে বৰফ খাইছিলোঁ মনত আছে নে? মা-দেউতাই যে দেখিলেই হাহাকাৰ লগাই দিছিল। লাঠীডালত লাগি থকা মিঠা, টেঙা, আৰু গাখীৰ বৰফ! সেইবিধ বস্তু ডাঙৰে দেখিব নোৱাৰাৰ আচল কাৰণটো পাছে আজিহে পালো। সেই বৰফৰ আৱিষ্কাৰকৰ বয়সেই আছিল ১১ বছৰ। ১৯০৫ চনৰ কথা, ফ্ৰাংক এপাৰছন ১১ বছৰীয়া অঘাইতং এটা। মিঠা গাখীৰ খাবলৈ সি গ’ল বাহিৰলৈ। আচল ধাণ্ডা আছিল বেলেগ। মনে মনে পেলাই আহিব! কিন্তু চিলা উৰুৱাবলৈ গৈ পাহৰিয়েই থাকিল। ঠাণ্ডাৰ দিনৰ মিঠা গাখীৰৰ গিলাচ আৰু ঘুটিবলৈ দিয়া সৰু লাঠীডাল গিলাচতে এৰিলে। পাছদিনা মাকৰ ধমকি খাই গিলাচটো আনিবলৈ গৈ দেখে গাখীৰখিনি গোট মাৰি গৈছে আৰু লাঠীডালো বৰফত লাগি ধৰিছে। টান মাৰি দিওঁতে গোটেইখিনি উঠি আহিল। খাই চাই কিযে ভাল পালে! নাম দিলে epsicle! তাৰ পাছত প্ৰথম নিজৰ বন্ধুসকলক খুৱালে। ডাঙৰ হোৱাত নিজৰ ল’ৰা-ছোৱালীকো খুৱালে। দেউতাক episcle কাৰণে ল’ৰা-ছোৱালীহঁতে নাম দিছিল Popsicle। সেই নামেৰেই এদিন গৈ তেওঁ বস্তুটো পেটেণ্ট কৰি আহিল।\nআপেলৰ চৰা দামৰ মূল কাৰণটো চাগৈ চবে জানেই। An appleaday keeps the doctor away! কোনে কৈছিল সেইটো নাজানে চাগৈ। সেইজন মহান ব্যক্তিৰ নাম বেঞ্জামিন ফ্ৰেংকলিন। তেখেতে ইমানেই আপেল ভাল পাইছিল যে ঘৈণীয়েকলৈ চিঠি লিখাৰ মূল কাৰণেই আছিল আপেল পাচি একোটা পঠিয়াব লাগে।\nকোকেইন–নামটো শুনিলেই বহুতে ল’ৰা বেয়া হ’ব বুলি ভয় কৰে। কিন্তু ১৮৬৩ চনত কোকেইন আৰু মদ মিহলাই তৈয়াৰ কৰা Vin Marian আছিল সকলোৱে বিচৰা পানীয়। আনকি ত্ৰয়োদশ লিওৱেই সদায়ে হেনো এটা ফ্লাস্কত Vin Marian লৈ ফুৰিছিল। আনকি Vin Mariani-ৰ আৱিষ্কাৰকক এটা মেডেলো দিছিল তেওঁ। দেখাক দেখি আমেৰিকাত ডা. জন ষ্টিথ পেম্‌বাৰটনে কোকেইন, আফিং আৰু মদ মিহলাই উলিয়ালে Pemberton’s French Wine Coca. গাত ঘোঁৰাৰ দৰে শক্তি আনে বুলি বিজ্ঞাপনো উলিয়ালে। কিন্তু ব্যৱসায় উঠিবই নাপালে, চৰকাৰে নিষিদ্ধ কৰি দিলে! আপুনি ভাবিছে কোকেইন থকা কাৰণে বুলি! মুঠেই নহয়। নিষিদ্ধ কৰিছিল সুৰা থকা কাৰণেহে!!!\nপেম্বাৰটনো এলা ভকত নহয়, মদখিনিতহে, গতিকে কোকেইনক চেনী-পানীৰ লগত মিহলাই উলিয়াই দিলে কোকা-ক’লা! এতিয়া লগিছেনে ভয়টো? কিমান বা কোকেইন খালো আমি!! ভয় কৰিব নালাগে। ১৯২৯ চনৰপৰা কোকা-কোলা-ত কোকা ফল দিলেও তাৰ ecgonine alkaloid বোলা ৰাগীয়াল ৰসায়নবিধ উলিয়াই দিয়া হয়। সেয়ে এতিয়াও কোকা-কোলাত আচলতে কোকেইন নাথাকে।\nখাওক এতিয়া ভোগালী!\n(কথাখিনি ব্যাখ্যা কৰোঁতে কল্পনাৰ সহায় লোৱা হৈছে, মূল তথ্যখিনি শুদ্ধই হ’ব লাগে। অৱশ্যে ইণ্টাৰনেটৰ য’ৰ য’ৰপৰা লৈছিলো, সেইকেইটাৰ চবতে তথ্য-সূত্ৰ দিয়া নাছিল। সেয়ে, ময়ো নিদিলোঁ।)\n← অসমীয়া কল্পবিজ্ঞান সাহিত্য (দেৱ প্ৰতীম হাজৰিকা)\nদমন আৰু দিউ কেন্দ্রীয় শাসিত অঞ্চল (হিতেন্দ্র কুমাৰ শর্মা) →


এতিয়া বহুত ৰাতি — ঈশান জ্যোতি বৰা – ফটাঢোল\nJuly 1, 2019 গল্প\t10 Comments\nএতিয়া বহুত ৰাতি — ঈশান জ্যোতি বৰা\n-অকেই !! তেন্তে মেইন মেইন কাৰ্যসূচীকেইটা মই লাষ্ট এবাৰ মাতি দিওঁ ৷ তহঁতে শুনি যাবি ৷ ন বজাত জনপ্ৰিয় অভিনেতা-অভিনেত্ৰীসকলৰ দ্বাৰা বন্তি-প্ৰজ্বলন,দহ বজাত হাতী আৰু প্ৰখ্যাত ঢুলীয়া ৰামেশ্বৰ বৰকাকতীৰ সাংস্কৃতিক শোভাযাত্ৰা, এক বজাত বিশিষ্ট অতিথিৰ সৈতে অন্তৰংগ আলাপ, বিয়লি তিনি বজাত আধুনিক গীতৰ বাৰেৰহনীয়া অনুষ্ঠান,লগতে থাকিব কণ-কণ মইনাসকলৰ মাজত ৰাভা সংগীত প্ৰতিযোগিতা ৷ ঐ বিজন; ষ্টিলৰ গিলাচকেইটা বাবুৰ দোকানৰ পৰা আনিবি অ’৷ ৰাজুৱে পঠাইছে বুলি ক’লেই হ’ল ৷ ল’ছালিকেইটাক কিবা এটা দিব নালাগিব জানো ?\n-হ’ব ৷ তাৰপিছত পঢ়ি যা ৷\n-অ’ তাৰপিছত সন্ধ্যা ছয় বজাত মঞ্চ উদ্বোধন আৰু কণ-কণ মইনাহঁতৰ মাজত কবিতা আবৃত্তি প্ৰতিযোগিতা, আঠ বজাত স্থানীয় লোকশিল্পী মিহিৰাম শইকীয়াক ‘সুন্দৰৰ পূজাৰী’ বঁটা প্ৰদান আৰু দহ বজাত লব্ধপ্ৰতিষ্ঠ সংগীতশিল্পী ভৃগুৰাজৰ সাংস্কৃতিক সন্ধ্যা ৷ হ’বনে ?\n-মজা ! একদম ফালি পঠিয়াইছ !\n-ঐ ৰাজু ! গণ্ডগোল এটা হ’ল নেকি !\n-বিয়লি তিনি বজাত লিখিলি আধুনিক গীতৰ বাৰেৰহনীয়া অনুষ্ঠান৷ আকৌ সন্ধ্যা ছয় বজাত লিখিলি মঞ্চ উদ্বোধন ! উদ্বোধনটো আবেলিয়েই কৰি দিব লাগিছিল নেকি ! মঞ্চ উদ্বোধন কৰাৰ পাছতহে এই প্ৰগ্ৰামবোৰ হয় ৷ আকৌ দহ বজাত যে লিখিলি হাতী আৰু বৰকাকতী খুৰাৰ শোভাযাত্ৰা ! এই বাক্যটো কিবা ভাল নালাগিল দেখোন ! আৰু এটা কথা নহয় !\n-এই ভৃগুৰাজ বোলাটো কেতিয়াৰপৰা লব্ধপ্ৰতিষ্ঠ সংগীতশিল্পী হ’ল ? সি দেখোন গান গাবলৈ আৰম্ভ কৰা দুবছৰমানহে হৈছে !\n-চা ভাষাবিদ ! গিৰিপ গাৰাপ খোজকেইটা কাঢ়ি আমাৰ এমএলএ ছাৰ যেতিয়া মঞ্চ উদ্বোধন কৰিবলৈ আগবাঢ়ি আহিব, তেতিয়া আমি থ্ৰি-ডিৰ ষ্টাইলত মঞ্চৰ ভিতৰতে বিষ্ণু ৰাভাৰ লাইফটো দেখুৱাই যাম ৷ ইতিমধ্যেই আমি থ্ৰি-ডি ছানগ্লাছৰ অৰ্ডাৰ দিলোঁৱেই ন ৰাতুল৷ মানে এফালে এমএলএ ছাৰে মিহিমিহিকৈ মঞ্চ উদ্বোধন কৰি থাকিব, আৰু আনফালে বেকগ্ৰাউণ্ডত ৰাভাছাৰৰ লাইফ চলি থাকিব ৷ মুঠতে তামাম কাৰবাৰ এটা হ’ব৷ ৰাইজৰ মুখ দুইমিনিটমান যে মেল খাই থাকিব,সেইটো একদম চাফা কথা ৷ সিপিনে লাইটৰ ফকাচিং-চকাচিঙবোৰ আছেই৷ কিন্তু এই গোটেই কাৰবাৰটো ৰাতিহে বেছি ভাল লাগিব ! দিনত হ’লে ৰাইজে দেখায়েই নাপাব..\n-থ’ অ’ ৰাজু ! তয়ো ভাল জমাইছ ! এইডালক লৈ কোনে মাঠা মাৰি থাকে ! আমাৰ প্ৰগ্ৰামটো ভাল হৈছে ৷ ঝাক্কাছ হৈছে ৷ কথা সিমানেই ৷ আমাৰ নামবোৰ কাৰ্যসূচীৰ তলত ঠিকমতে লিখি দিবি ৷\n-ৰ’ মোৰ ফোন এটা আহিছে ৷\n-অ’ হেলৌ ! অ’ ভৃগু দা !\n-নাই ৷ নাই৷ আমি ৰেডি আছোঁ ! আপোনাৰ পেইমেণ্টটো কাইলৈ পাই যাব ৷\n-হয়, হয় ৷ পঞ্চাছ কাইলৈ৷ আৰু ‘ডেৰ’টো কাম হোৱাৰ পাছত ৷\n-একদম পাক্কা ৷ হয়, হয় ৷ কি ক’লে ?\n-ঐ কৌস্তভ, ই ভাষাবিদ গ’লগৈ নেকি ! ছেহ ! ‘কত জোৱানৰ মৃত্যু হ’ল গান’টো ৰাভাছাৰৰ হয় নে নহয় অ’ ! ভৃগুদাই সুধিছে ৷ জল্দি ক’চোন ৷\n-ধেইৎ তেৰি ! পাহৰি থাকিলোঁ নহয় ৷ কোনোবা আৰ্মীয়ে লিখা গান হ’ব বুইছ৷ জোৱান বুলি কৈছে যেতিয়া ৷ ৰাভাছাৰৰ গান নহয় বুলি ক’৷\n-ভৃগু দা ! অ’ হেলৌ ! অ’ ! এইটো গান ৰাভাছাৰৰ নহয় বোলে ৷ আপুনি ইউ টিউবত চাই লওকচোন ৷ হয়,হয়৷ ডাটাৰ খৰছটো লিখি থ’ব ৷ হয়,হয় ৷ ডি.এতে সুমুৱাই দিব ৷ হাইফেন এডাল দি ব্ৰেকেটত ‘ইণ্টাৰনেটৰ খৰছ’ বুলি লিখি দিব ৷ বাৰু,ৰাখিছোঁ ৷ থেংক ইউ দাদা !\n-ভৃগুদাকনো সেইটো গান কেলৈ ?\n-বিষ্ণুৰাভাৰ প্ৰগ্ৰাম পাতিছোঁ ৷ প্ৰথমটো গান সেয়ে ভৃগুদাই ৰাভাছাৰলৈ ‘ডেডিকেট’ কৰি গাব ৷\n-ৱাহ্ ! কি ভদ্ৰ মানুহ ! কি বিশুদ্ধ মন! ই আকৌ মক্কেলে ‘লক্ষপ্ৰতিষ্ঠ’ বুলি লিখা দেখি জ্বলিছে !\n-‘লক্ষ’ নহয় ৷ লব্ধপ্ৰতিষ্ঠ ৷\n-বাদ দে ! ক’লেই হ’ল কিবা এটা ৷ তোকো ভাষাবিদৰ ভূতে পালে নেকি ?\n-তেন্তে কথা ফাইনেল ! মোৰ শিল্পী ভাইটোৱে এইবাৰ “সুন্দৰৰ পূজাৰী” বঁটাটো পাব ৷\n-ৰ’বাহে ! আগ নাই,গুৰি নাই, কথা নাই,বতৰা নাই ৷ বঁটা পাব বুলি ক’লেই পাব নেকি ?\n-নহ’বলে কিতো আছে ! এমএলএ হৈ যদি এজন গুণী শিল্পীক বঁটা এটা দিব নোৱাৰা, তেন্তে কি কৰিবলৈ এমএলএডাল হৈছা ?\n-তুমি একো নাজানা ৷\n-জানিবলৈ আছে কিটো ! প্ৰগ্ৰামটোৰ আটাইবোৰ খৰছ তোমাৰ ৷ লাইট,ফেন,থ্ৰি-ডি,কণী,মাংস সব তোমাৰ ৷ সবেই তোমাৰ মূৰতে কঁঠালটো ভাঙিছেহি, তুমিও ভাঙা ৷\n-তুমি যে অথনিৰে পৰা শিল্পী-শিল্পী বুলি লেব্‌লেবাই আছা,সিনো কি ডাঙৰ শিল্পীটো ? সেই তাহানিতেই কিবা বাজে গান এটা গাইছিল, তাকো ৰাইজে ‘চুৰকাৰ’ বুলি গৰিহণা দিলে ! বিতৰ্কতো সোমাল ৷ মোৰো নাম ডুবালে ৷ এতিয়া চতুৰ্থ শ্ৰেণীৰ কিতাপ চাই চাই য’তে-ত’তে ফকটীয়া কবিতা কিছুমান লিখে৷ সেইবোৰ জাবৰকে লিখি পেপাৰত পাব্লিছ কৰোৱায় ৷ আং-বাং গান এসোপা লিখি মানুহৰ কাণ ঘোলা কৰে ৷ সিমানেইহে আৰু ! এনেকুৱা ফাল্টু শিল্পীক বঁটা দিলে মানুহে মোক গতা দিব বুইছা ৷\n-তুমি তাৰ টিক্‌টক‌্ ভিডিঅ’বোৰ, ফে’চবুকত কৰা লাইভ প্ৰগ্ৰামবোৰ নোচোৱা নেকি ? মানুহে ইমান মৰম দিছে ! জনপ্ৰিয় কবি এজনেও ‘অন্তৰ ছুই গৈছে’ বুলি জনাইছে ৷ সকলোৱ ইমান ‘লাভ’ ৰিয়েক্‌চন দিছে !\n-ৰিয়েক্‌চন দিলেও উপায় নাই ৷ ইতিমধ্যেই কাৰ্যসূচীত মিহিৰাম শইকীয়াৰ নাম লিখা হৈছে ৷\n-তেন্তে মোৰ ভাইটোৰ এইবাৰো বিয়াখন নহ’ব ৷\n-বঁটাৰ লগত আকৌ বিয়াৰ কি সম্বন্ধ ?\n-মায়ে পছন্দ কৰা ছোৱালীজনীক সি এইবাৰ বঁটা এটা পাম বুলি কৈছিল ৷ ছোৱালী পুৰা খুচ ! ফূৰ্তিতে ফ্ৰেইণ্ডবোৰক পাৰ্টি দিলে ৷ ফে’চবুক-চেচবুকে হাহাকাৰো হ’ল ৷ গান-তামাচা হ’ল ৷ ঘৰৰ মানুহেও গম পালে ৷ এতিয়া অতবোৰ ৰৌজাল-বৌজাল হোৱাৰ পাছত যদি সি বঁটাটো নাপায়, কম লাজৰ কথা হ’বনে ! তাক দেখোন মিছলীয়া বুলি কৈয়েই কইনাঘৰীয়া মানুহে ফালৰি কাটিব !\n-তাকনো কিহে পাইছিল বঁটা পোৱাৰ কথা ক’বলৈ ?\n-মই সেইবোৰ নাজানো ৷ মুঠতে বঁটাটো মোৰ ভাইটোৱেই পাব লাগিব৷ ফুলাম গামোচা তাৰ ডিঙিত ওলমিব লাগিব ৷ শৰাইখন তাৰ হাতত পৰিব লাগিব ৷ আৰু পঞ্চাছহাজাৰ টকা তাৰ পকেটত সোমাব লাগিব ৷ কথা সিমানেই ৷ নহ’লে..কথা বেয়া হ’ব ৷\n-কি বেয়া হ’ব ?\n-মই মাৰ ঘৰলৈ গুচি যাম ৷\n“শইকীয়াদেৱ, ৰাভা দিৱসৰ এই শুভক্ষণত ‘সুন্দৰৰ পূজাৰী’ৰ দৰে সন্মানীয় বঁটাটো পাই আপোনাৰ কেনে অনুভৱ হৈছে ?”\n“কি ক’ম অ’ বোপাইহঁত ! ভাওনাই-সবাহে খোলটো বজায়েই গোটেই জীৱন খেদালোঁ ৷ ভাৱৰীয়াৰ প্ৰৱেশৰ পৰা একে নাট সামৰালৈকে,কেতিয়াবা পুৱতি নিশালৈকে ৰাইজৰ সমুখত খোল বজাই বজাই দিন-ৰাতি একাকাৰ কৰিলোঁ ৷ খোল বজাওঁতে বজাওঁতে এই হাতখন দেখিছ,কেনেকৈ ৰঙা হৈ গৈছে ! কেতিয়াবা বজাই থাকোঁতেই বিষে ধৰে ৷ মাজতে দিল্লীতো গৈ এবাৰ খোল বজাই আহিলোঁ ৷ বৰ ভাল লাগিল দে ৷ সৌসিদিনাখনৰহে কথা, মাজবাটৰ বৰনামঘৰত একেৰাহে ওৰে দিনটো খোল বজাই আহিছোঁ ৷ এইটো দেহাৰেই বুইছ ৷ এতিয়া খোলটোৰ আয়ুস টুঁটি আহিছে ৷ লগতে মোৰো ৷ গাত আগৰদৰে জোৰ নাই ৷ জীৱনত কি ঘটিলোঁ,কি নঘটিলোঁ ঈশ্বৰে দেখি আছে ৷ কিন্তু কি জাননে বোপাইহঁত ! খোলটো বজায়েই যে গুৰুজনাৰ সেৱা কৰাৰ সুযোগকণ পাইছোঁ, ৰাইজৰ আশীষ পাইছোঁ-সেইয়াই মোৰ বাবে বহুত ৷ টকাকেইটা দিয়া কাৰণে মোৰ সুবিধা হৈছে ৷ থকা দিনকেইটা ভালকৈ খাই-বৈ থাকিব পাৰিম ৷ মানুহজনীক আজিলৈকে একো এটায়েই দি নাপালোঁ ৷ ভাবিছোঁ, দুটামান টকাৰে তেওঁক চাদৰ এখন দিম ৷\n“ধন্যবাদ শইকীয়া ডাঙৰীয়া৷ আপোনাৰ সুস্বাস্থ্য আৰু মংগল কামনা কৰিলোঁ ৷ এতিয়া আমি আপোনাৰ পত্নী মিনতি শইকীয়াৰ লগত অলপ কথা পাতিম৷”\n“অ’ তেওঁ আছে ৰ’বা এইখিনিতে৷ মিনতি..মিনতি..”\n“কি হ’ল হেৰি ! ইমানকৈ চিঞৰিছে কিয়?”\n“অ’ ল’ৰাকেইটা ক’লৈ গ’ল?”\n“এই সাংবাদিককেইটা ? আৰু মোৰ বঁটা ক’ত?”\n“দিন-দুপৰতে সপোন দেখিলে হ’বলা !”\n“হেহ্ ! সপোনহে আছিল নেকি ! বৰ বঢ়িয়া সপোন আছিলহে মিনতি ! তোমাকে-মোকে লগ পাবলৈ বোলে আটাইবোৰ সাংবাদিক আহিছে ৷ মোৰ সমুখত মাইকটো লৈ প্ৰশ্ন সুধিছে ৷ মই কথা কৈ কৈ একেবাৰে ব্যাকুল হৈ পৰিছোঁ ৷ চকুৰে পানী ওলাইছে ৷”\n“বাৰু থওক এতিয়া এইখন ! দুদিন পাছত দেখোন আচল বঁটায়েই পাব ৷ তেতিয়া শুনিম ৷ মই চাহ কৰোঁগে ৷”\n“হেহেহেঃ৷ যোৱা৷ যোৱা৷”\n“খুৰাদেউ ! ঘৰত আছেনে?”\n“কোন অ’ ! অঁ..তহঁত৷”\n“অ’ খুৰাদেউ ! কথা এটা ক’বলৈ আহিলোঁ ৷”\n“আমাৰ প্ৰগ্ৰামটো অলপ ছেঞ্জ হ’ল ৷”\n“মানে সলনি হ’ল ? হ’ব দে বোপাহঁত৷ পালেই হ’ল আৰু৷”\n“আৰু এটা কথা আছে ৷”\n“ক’চোন৷ কিনো চুচুক-চামাককৈ আছ?”\n“মানে এই যে এমএলএ ভীমকান্ত বৰ্মনৰ খুলশালিটো ৷”\n“অ’ কি হ’লনো তাৰ ?”\n“সিও গান-চান গাই নহয় ৷ ছ’ছিয়েল মিডিয়াত বৰ নাম কৰিছে৷”\n“ক’ত নাম কৰিছে বুলিলি?”\n“ছ’ছিয়েল মিডিয়া ৷ মানে ইণ্টাৰনেট মানে কম্পিউটাৰৰ জৰিয়তে অসমীয়া সংগীতক বিশ্বৰ দৰবাৰলৈ লৈ যোৱাত আগভাগ লৈছে ৷”\n“সেইটোতো বৰ ভাল কথা ৷”\n“একদম ঠিক কথা ক’লে৷ বৰ ভাল কথা ৷ এনেকুৱা এজন ডেকা মানুহক আমি ভালকৈ সন্মান জনোৱাটো অনুচিত কথা হ’ব নেকি খুৰাদেউ ?”\n“কিয় হ’ব ! নহয় ৷”\n“নহয়৷ ঠিক৷ সেয়ে খুৰাদেউ আমি ভাবিছোঁ..”\n“‘সুন্দৰৰ পূজাৰী’ সন্মানটো এইবাৰ তেখেতকে দিওঁ৷’ আপুনি বেয়া পাব নেকি?”\n“হা ? অ’?”\n“আপুনি বেয়া পাব নেকি?”\n“নাই ! নাপাওঁ৷ কিয় বেয়া পাম?”\n“খুৰাদেউ৷ আপোনাক সেইদিনা সাংস্কৃতিক সন্ধ্যালৈ অহা ভৃগুৰাজে গামোচা পিন্ধাব ৷ বৰ ডাঙৰ শিল্পী তেওঁ ৷ তেনেকুৱা এজন শিল্পীৰ দ্বাৰা সন্মান পোৱাটো বৰ ডাঙৰ কথা৷”\n“বাৰু হ’ব দে৷”\n“যাব দেই খুৰাদেউ৷ খুৰীকো ক’ব৷ আমি আহিলোঁ৷”\n“মিনতি ! শুনাচোন৷”\n“বিষ্ণুৰাভা এতিয়া কিমান ৰাতি\nতুমি সাৰে আছা,সাৰে আছো আমি\nআৰু সাৰে আছে প্ৰীতি ৷….”\n… বিষ্ণুৰাভা এতিয়া কিমান ৰাতি?\n“ধন্যবাদ ৷ অন্তিমগৰাকী প্ৰতিযোগী কল্পনা কলিতাৰ আমি উজ্জ্বল ভৱিষ্যত কামনা কৰিলোঁ ৷ ৰাইজ,ইমানতে আমাৰ কবিতা আবৃত্তিৰ প্ৰতিযোগিতাখনো অন্ত হ’ল ৷ অলপ পাছতেই ফলাফল ঘোষণা কৰা হ’ব ৷ প্ৰতিযোগীসকলক ৰভাঘৰ এৰি নাযাবলৈ অনুৰোধ জনালোঁ৷”\n“ৰাইজ,আপোনালোকে জানি সুখী হ’ব যে; আজিৰ সাংস্কৃতিক সন্ধ্যাৰ অন্যতম মুখ্য আকৰ্ষণ,অসমৰ জনপ্ৰিয় কণ্ঠশিল্পী, ‘তোমাৰ মন চেনি চেনি’ গীতেৰে অসমৰ আকাশ-বতাহত খলকনি তোলা, আমাৰ হিয়াৰ আমঠু, আদৰৰ, চেনেহৰ আৰু মৰমৰ শিল্পী শ্ৰীমান ভৃগুৰাজ হাজৰিকা ইতিমধ্যেই আহি আমাৰ মাজত উপস্থিত হৈছেহি ৷ খন্তেক পাছতেই তেওঁৰ সংগীতানুষ্ঠান আৰম্ভ হ’ব ৷ ৰাইজে অকণমান ধৈৰ্য ধৰিলেই তেওঁৰ সংগীত উপভোগ কৰিব পাৰিব ৷ সদ্যহতে আমি ‘সুন্দৰৰ পূজাৰী’ বঁটাৰে সন্মানীত হোৱা শ্ৰীমান চক্ৰপাণি বৰুৱাক মঞ্চলৈ আমন্ত্ৰণ জনাইছোঁ ৷ তেখেতক এটি গীত পৰিৱেশন কৰিবলৈ আমি টানি অনুৰোধ কৰিলোঁ৷”\n“ধন্যবাদ নিলোৎপল ৷ এসপ্তাহমানৰ আগতে মই ৰচা এটি গীত ‘মেংগো ফূৰ্তি,গেলা আম’ গীতটোকে গাবলৈ ওলাইছোঁ ৷ এইটো এটা ফিউজনৰ আৰ্হিত ৰচা গীত ৷ নিৰজ শ্ৰীধৰৰ ‘হৰেৰাম হৰেৰাম’ৰ সুৰ আৰু আমাৰ সকলোৰে মৰমৰ শিল্পী বিষ্ণু ৰাভাৰ ‘বিশ্বৰে ছন্দে ছন্দে’ৰ সুৰৰ ফিউজন কৰিছোঁ ৷ বাকী লিৰিক্স মোৰ নিজা ৷ ৰাইজে সহযোগ কৰিলে ভাল লাগিব ৷\n-ৰাজু বৰা ৷ ৰাজু বৰা৷ আপুনি য’তেই নাথাকক কিয়,সোনকালেই আহি আমাৰ মাজত উপস্থিত হ’বহি লাগে ৷ আপোনাক আমাৰ কাৰ্যালয়ত অতি সোনকালে বিচৰা হৈছে ৷ ৰাজু বৰা,ৰাজু বৰা..”\n-ক’ত মৰি আছিলি? বটল এটা দে ৷ ভৃগুদাই বিচাৰিছে ৷ আৰু ‘ডেৰ’টোও ৰেডি কৰিবলৈ কৈছে ৷”\n-হ’ব ৷ দি আছোঁ ৷ এই আমাৰ খুৰাদেউ ক’লৈ গ’ল?”\n-আছে ৷ সৌফালে বহি আছে ৷”\n-মানুহজনক দুআষাৰ কথা ক’বলৈ দিব লাগিব৷ মিডিয়াৰ আগত তেতিয়াহে আমাৰ নামটো ওলাব৷”\n-ঠিকে আছে ৷ বুঢ়াই ব’ৰ নকৰিলেই হ’ল আৰু ৷ ছেণ্টিমেণ্টেল মানুহটো ৷\n“মেংগো ফূৰ্তি,ফ্ৰেছ এণ্ড জুইছি..\nতোমাৰ মুখখনো যেন অ’ মাজনী\nগৰম গৰম লুচি !\nগৰম গৰম লুচি ৷”\n-মজ্জা লাগিছে চক্ৰপাণি দা ৷\n-ফালি দিছে ৷\n-জাষ্ট ঔছম ব্ৰ’৷ জাষ্ট ঔছম !!\n-ক’ত লাগিল অ’ জুই !\n-ধুৰ ! দাদাৰ গানটো জুই ! মানে সুন্দৰ !\n-ঐ দ্বীগেন ফে’চবুক লাইভ কৰিম দেই এতিয়া ! পাউট কৰিবি ! ঐ চম্পক নাচিবি !\n-অকে ব্ৰ’, ইয়ো মেন !!\n-ক’ৰ অসভ্য অ’ এইকেইটা ! বান্দৰৰ দৰে জঁপিয়াই মৰিছে চা ৷\n-বিমল নে কি সেইসোপা খাই গোটেইখন বগা হৈ আছে ৷ যাবয়েই নোৱাৰি সেইফালে !\n-লগত বিলাতীও পৰিছে যে !\n-ছেছ এইমখা ! ছেছ ! ৰাভাদিৱস চাবলৈ আহিছেনে মাল খাবলৈ আহিছে !\n-মৰক দে খাই৷\n“আহক খুৰাদেউ ৷ আহক ৷”\n“ৰাইজ ৷ এইয়া মঞ্চত আমাৰ সকলোৰে পৰিচিত শ্ৰীযুত মিহিৰাম শইকীয়া বায়ন ৷ তেওঁক এখনি ফুলাম গামোচাৰে আজি সম্বৰ্ধনা জনাব সাংস্কৃতিক সন্ধ্যাৰ মুখ্য আকৰ্ষণ ভৃগুৰাজ হাজৰিকাই৷ ভৃগুদা আহক৷ ভৃগুৰাজ হাজৰিকাক সহযোগ কৰিবলৈ আমাৰ আয়োজক সমিতিৰ সম্পাদক বিজন মহন্তই৷”\n“ধন্যবাদ ৷ ধন্যবাদ ৷”\n“সময় আমাৰ হাতত অতি তাকৰ ৷ তথাপিও আমি মিহিৰাম খুৰাক দুআষাৰ ক’বলৈ অনুৰোধ কৰিলোঁ৷”\n“খুৰাদেউ,মাইকটোৰ সমুখলৈ যাওক৷”\n“এইবোৰনো কি দৰকাৰ আছিল ! কিনো ক’ম !”\n“নহয়৷ কিবা এটা কওক৷ মিডিয়া ৰৈ আছেহি নহয় ৷ টিভিত উঠিব আপুনি ৷ ভালকে কওক৷”\n“অ’ হয় নেকি ?”\n“ৰাইজ নমস্কাৰ ৷ মোক ইহঁতে কথা ক’বলৈ দিছে ৷ হেহেহেঃ ! মোৰ পিছে হাঁহিহে উঠিছে ৷ কাৰণ,এনেকৈ অতবোৰ মানুহৰ মাজত,ইমান ডাঙৰ ঠাইত কথা কৈয়েই পোৱা নাই ৷ কথাতো বাদেই, উঠিয়েই পোৱা নাই ৷ গোটেই জীৱন মোৰ খোলটোৱেহে ৰাইজৰ লগত কথা পাতিলে, কথা ক’লে ৷ মইনো বাৰু এতিয়া কি কওঁ ! চক্ৰপাণিৰ গান শুনিলোঁ ৷ এনেকুৱা গান আগতে শুনা নাই ৷ শুনিমনো কেনেকৈ ! কাৰণ সি কম্পিউটাৰতহে গান গায় ৷ আৰু আমি হ’লোঁ হেবাং মানুহ ৷ গুৰুজনাৰ নামকেই ওৰেটো জীৱন শ্ৰৱণ-কীৰ্তন কৰিলোঁ ৷ কিন্তু অকল নামঘৰত খোল বজাই থাকিলেই হ’ব জানো ? নহয় ৷ আমি আমাৰ সম্পদবোৰক বিশ্বৰ দৰবাৰলৈ লৈ যাব লাগিব ৷ সেইদিনা ৰাজুৱেও কৈছিল ৷ দৰবাৰখনৰ কথা ৷ কিন্তু দুখৰ কথা ৷ সেই কামটো মই বুঢ়াই কৰিব নোৱাৰিলোঁ ৷ এইটো দেহাৰে বিশ্বৰ দৰবাৰলৈ যামনো কেনেকৈ ? সেয়ে চুকভেকুলী হৈ গাঁৱতেই বায়ন হৈ থাকিলোঁ ৷ হেহেহেঃ কিন্তু চক্ৰপাণিয়ে ভাল কাম কৰিছে ৷ নিজেতো গাইছেই ৷ লগতে অসমৰ গীত-মাতকো বিশ্বৰ দৰবাৰলৈ লৈ গৈছে ৷ চক্ৰ বোপা,তোমাক ধন্যবাদ ৷ তোমাৰ গান ভাল হৈছে ৷ কাৰণ সকলো ৰাইজে হিয়ালি-জিয়ালি হৈ নাচিছে ৷ একেবাৰে উলাহে নধৰে হিয়া৷ আশা কৰোঁ এইদৰেই ৰাইজে তোমাক আৰ্শীবাদ দি থাকিব ৷ তোমাৰ আৰু নাম হওক৷ তুমি ৰাইজৰ মৰম পোৱা ৷ তাকেই ঈশ্বৰৰ চৰণত প্ৰাৰ্থনা কৰিলোঁ৷”\n“অথনি ল’ছালিমখাই কবিতা গাইছিল ৷ বিষ্ণু ৰাভা এতিয়া কিমান ৰাতি ? আজি ৰাভা দিৱস ৷ সেয়ে আজি তেওঁক আমি স্মৰণ কৰিব লাগে ৷ ৰাজুহঁতে বিষ্ণুৰাভাক ‘ৰাভাছাৰ’ বুলি মাতে ৷ বৰ ভাল কথা ৷ আমিও ৰাভাক দেখিছিলোঁ ৷ আঁতৰৰ পৰা ৷ বৰ ওখ-পাখ,শকত-আৱত মানুহ আছিল ৷ খুউব ফুটবল খেলিছিল ৷ জ্যোতিপ্ৰসাদক ‘ককাইদেউ’ বুলি মাতিছিল ৷ তেওঁ আজি জীয়াই থকাহেঁতেন এই চক্ৰপাণি, এই ভৃগুহঁতক লগ পাই বৰ ভাল পালেহেঁতেন ৷ আনন্দতে দুপাকমান নাচিলেহেঁতেন৷ পিছে তেওঁ আজি আমাৰ মাজত নাই ৷”\n“বাৰু ৷ আৰু বেছি কথা নকওঁ ৷”\n“মোৰ নাতি-নাতিনীহঁত ৷ তোমালোকে অথনি সুধিছিলা বিষ্ণু ৰাভা এতিয়া কিমান ৰাতি ৷ হয়নে ?”\n“তেওঁ থকা হ’লে তোমালোকৰ কবিতাটোৰ কি উত্তৰ দিলেহেতেন জানানে?”\n“তেওঁ হাঁহি এটা মাৰি ক’লেহেঁতেন-‘এতিয়া বহুত ৰাতি, বহুত ৰাতি হ’ল ৷ দহটাই বাজিল ৷ তোমালোক সকলো ঘৰা-ঘৰি যোৱা ৷”\n« হিন্দী ভাষাৰ মহিমা – ৰঞ্জিত হাজৰিকা\nবাঘ আৰু হৰিণাৰ সাধু – অনুৰূপ মহন্ত »\nঈশানদা মানে ঈশানদা। সাংঘাটিক।\nসাংঘাতিক লিখিছা ঈশান। ক্ষুৰধাৰ ব্যংগ, এতিয়ালৈ পঢ়া অন্যতম প্ৰিয় লেখা\nজাষ্ট ঔছম ব্ৰ’৷ জাষ্ট ঔছম !!\nমানে জুই! জুই!!\nআৰু একো নকওঁ৷\nঅপূৰ্ব সুন্দৰ ব্যঙ্গ! বহুত ভাল লাগিল পঢ়ি।\nতোমাৰ লিখনি মানেই কিবা এটা অন্যন্য। এইবাৰো নতুনত্বৰ সোৱাদ পালোঁ। মানুহে এনেকুৱা গল্প পঢ়া উচিত। এক কথা অপূৰ্ব।\nহাঁহি উঠাৰ সলনি দুখে হেঁচা মাৰি ধৰিলে বুকুখনত । এইবোৰৰ পৰা আমি কেনেকৈ পৰিত্ৰাণ পাম বাৰু ??\nখুব ভাল লাগিল পঢ়ি ।\nক্ষুৰধাৰ৷ইশানৰলেখা পঢ়িবলৈয়ে ৰৈ থাকোঁ৷\nসাংঘাটিক। উচ্চস্তৰৰ ব্যংগ। ঈশান এয়াই বৈশিষ্ট।\nঅনন্য। এনে লেখা ঈশানৰ কলমৰ পৰাহে ওলাব পাৰে।


Tributes To Deendayal Upadhayaya: পণ্ডিত দীনদয়াল স্মৃতি থলীত জে পি নাড্ডা আৰু ১২ জন মুখ্যমন্ত্ৰী ! উপস্থিত থাকিল পত্নীসহ অসমৰ মুখ্যমন্ত্ৰী হিমন্ত বিশ্ব শৰ্মাও ...– News18 assam\nHome » photogallery » assam »Tributes To Deendayal Upadhayaya: পণ্ডিত দীনদয়াল স্মৃতি থলীত জে পি নাড্ডা আৰু ১২ জন মুখ্যমন্ত্ৰী ! উপস্থিত থাকিল পত্নীসহ অসমৰ মুখ্যমন্ত্ৰী হিমন্ত বিশ্ব শৰ্মাও ...\nTributes To Deendayal Upadhayaya: পণ্ডিত দীনদয়াল স্মৃতি থলীত জে পি নাড্ডা আৰু ১২ জন মুখ্যমন্ত্ৰী ! উপস্থিত থাকিল পত্নীসহ অসমৰ মুখ্যমন্ত্ৰী হিমন্ত বিশ্ব শৰ্মাও ...\nমঙলবাৰে উত্তৰ প্ৰদেশৰ চান্দৌলি জিলাৰ বাবে এটা বিশেষ দিন আছিল। পণ্ডিত দীনদয়াল উপাধ্যায় মাৰ্গত বিজেপি শাসিত ৰাজ্যসমূহৰ ১২ জন মুখ্যমন্ত্ৰী, উপ মুখ্যমন্ত্ৰী আৰু তেওঁলোকৰ পত্নী উপস্থিত হৈছিল। উপস্থিত আছিল অসমৰ মুখ্যমন্ত্ৰী হিমন্ত বিশ্ব শৰ্মা (Himanta Biswa Sarma) আৰু তেওঁৰ পত্নীও।\n| December 14, 2021, 23:54 IST\nমঙলবাৰে উত্তৰ প্ৰদেশৰ চান্দৌলি জিলাৰ বাবে এটা বিশেষ দিন আছিল। পণ্ডিত দীনদয়াল উপাধ্যায় মাৰ্গত বিজেপি শাসিত ৰাজ্যসমূহৰ ১২ জন মুখ্যমন্ত্ৰী, উপ মুখ্যমন্ত্ৰী আৰু তেওঁলোকৰ পত্নী উপস্থিত হৈছিল।\nউপস্থিত আছিল অসমৰ মুখ্যমন্ত্ৰী হিমন্ত বিশ্ব শৰ্মা (Himanta Biswa Sarma) আৰু তেওঁৰ পত্নীও। য'ত সকলোৱে পণ্ডিত দীনদয়াল উপাধ্যায়ৰ ৬৩ ফুট ওখ মূৰ্তিটোত পুষ্পাঞ্জলি জ্ঞাপন কৰিছিল। লগতে দেৱালত তেওঁৰ জীৱন চৰিত্ৰৰ দৰ্শন কৰিছিল।\nসংবাদ মাধ্যমৰ সৈতে বাৰ্তালাপ কৰি বিজেপিৰ ৰাষ্ট্ৰীয় সভাপতি জে পি নাড্ডাই কয় যে আজি আমি পণ্ডিত দীনদয়াল উপাধ্যায়ৰ মাৰ্গত অহাৰ সৌভাগ্য লাভ কৰিছো।\nতেওঁ লগতে কয় আমি সকলোৱে ইয়াৰ পৰা অনুপ্ৰেৰণা লওঁ। পণ্ডিত দীনদয়াল উপাধ্যায় আমাৰ আদৰ্শৰ এজন চিন্তাবিদ, সংগঠক আৰু ৰাজনীতিবিদ আছিল। এজন নেতাৰ তিনিওটা গুণ থকাটো সাধাৰণতে বিৰল।\nতেওঁ আৰু কয় যে দীনদয়াল উপাধ্যায়ে ভাৰতীয় জনসংঘক অখিল ভাৰতীয় পাৰ্টী হিচাপে গঢ়ি তুলিছিল। যাৰ মৃত্যু এতিয়াও চাচপেন্স হৈ আছে।


স্বাস্থ্য সাৱধানতা (ধনঞ্জয় ডেকা) - সাহিত্য ডট অৰ্গ\n(১) ম’বাইল ফোনৰ পৰা বিকিৰন হোৱা ৰঞ্জন ৰশ্মিৰ পৰা ৰেহাই পাবলৈ কেটামান কিটিপ\nবাৰ্ত্তালাপ কৰোতে বা মেছেজ পাঠাওঁতে ম’বাইল ফোনৰ পৰা ৰঞ্জন ৰশ্মি বিকিৰিত হয়. স্বাস্থ্যৰ প্ৰতি থকা ভাবুকি প্ৰতিপন্ন হোৱা নাই যদিও সঘনে ম’বাইল ফোন ব্যৱহাৰ কৰি থকা কিছুমান (সকলো বিলাক নহয়) ব্যক্তিৰ ক্ষেত্ৰত দেখা গৈছে যে ই মুখ আৰু মগজুৰ কেনচাৰৰ সম্ভাৱনা বৃদ্ধি কৰে আৰু সৰু লৰা-ছোৱালীৰ আচৰনৰ সমস্যা ঘটায়.\n1. কম ৰশ্মি নিৰ্গত কৰা ফোন কিনকঃ\nআপোনাৰ ফোনটোত থকা EWG’s buyer’s guide অনুসৰন কৰক (আপোনাৰ ফোনৰ মডেল নম্বৰ বেটাৰিত লিখা থাকিব পাৰে). কম পৰিমানে ৰঞ্জন ৰশ্মি বিকিৰন কৰিও আপোনাৰ প্ৰয়োজনীয়তা পূৰ কৰিব পৰা ম’বাইল ফোনৰ দ্বাৰা আপোনাৰ হাতত থকা ফোনটো সলনি কৰি লওঁক.\n2. স্পিকাৰ বা হেডৃছেট ব্যৱহাৰ কৰক\nহেডছেটে ফোনতকৈ কম পৰিমানে ৰঞ্জন ৰশ্মি বিকিৰন কৰে. চেলফুন গাইডৰ সহায়ত তাৰযুক্ত বা তাৰহীন (কোনটো উত্তম তাৰ ওপৰত বিশেষজ্ঞসকলৰ মাজত মতভেদ আছে) ব্যৱহাৰ কৰক. কিছুমান হেডছেটে অব্যাহত ভাবে নিন্ম পৰ্য্যায়ৰ বিকিৰণ কৰি থাকে, গতিকে ব্যৱহাৰৰ কৰাৰ পিছত ইয়াক কানৰ পৰা আঁতৰাই ৰাখক. আপোনাৰ ফোনটো স্পিকাৰ মুডত ব্যৱহাৰ কৰিলেও মূৰত বিকিৰনৰ প্ৰভাৱ কম হয়.\n3. অধিক শুনক আৰু কম কথা কওঁক:\nআপোনি যেতিয়া কথা কয় বা মেছেজ পঠায় তেতিয়া আপোনাৰ ফোনৰ পৰা ৰশ্মি নিৰ্গত হয় কিন্তু মেছেজ ৰিচিভ কৰোতে ৰশ্মি বিকিৰন নহয়. অধিক শুনা আৰু কমকৈ কথা কলে বিকিৰনৰ প্ৰভাৱ কম হয়.\n4. ফোনটো আপোনাৰ দেহৰ পৰা দূৰত ৰাখক\nকথা কৈ থাকোতে ফোনটো আপোনাৰ দেহাৰ পৰা দূৰৈত ৰাখক (হেডছেট বা স্পিকাৰৰ জৰিয়তে), আপোনাৰ কানৰ ওচৰত নহয়, পকেটত, বা আপোনাৰ বেল্টত ৰাখক য’ত দেহৰ কোমল কলা বিলাকে ৰশ্মিখিনি শুহি লয়.\n5. কথা কোৱাতকৈ মেছেজ হে পঠাওঁক\nফোনে কথা কোৱা অৱস্থাতকৈ মেছেজ পঠাওঁতে কম শক্তি (কম ৰশ্মি) ব্যৱহাৰ কৰে. আনহাতে, কানৰ ওচৰত ৰাখি কথা কোৱাৰ বিপৰীতে মেছেজ কৰোতে ফোনটো মূৰৰ পৰা দূৰত থাকি মূৰত ৰশ্মি বিকিৰনৰ প্ৰভান কম পেলায়.\n6. ছিগনেল কম থাকিলে? ফোনৰ পৰা দূৰৈত থাকক\nফোনত কম ছিগনেল বাৰ থাকিলে ই অধিক ৰশ্মি বিকিৰণ কৰি টাৱাৰৰ পৰা ছিগনেল পাবলৈ চেষ্টা কৰে. শক্তিশালী চিগনেল থাকিলেহে কল কৰিব বা কল গ্ৰহন কৰিব.\n7. সৰু লৰা-ছোৱালীয়ে ফোন ব্যৱহাৰ কৰাটো সীমিত কৰক\nসৰু লৰা-ছোৱালীৰ মগজুৱে প্ৰাপ্ত-বয়স্ক ব্যাক্তিসকলতকৈ দুগুনে ম’বাইল ফোনৰ ৰঞ্জন ৰশ্মি শুহন কৰি লয়. ই ডব্লিউ জি (EWG)য়ে অন্ততঃ ছখন দেশৰ স্বস্থ্যসন্থাৰ লগত লগ লাগি সৰু লৰা-ছোৱালীৱে জটিল কালিন অৱস্থাৰ বাহিৰে ম’বাইল ফোন ব্যৱহাৰ কৰাটো সীমিত কৰিছে.\n8. ৰেডিয়েচন শ্বিল্ড পৰিহাৰ কৰক\nৰেডিয়েচন শ্বিল্ড যেনে এনটেনাত থকা কেপ বা কি-পেডত থকা কভাৰে সংযোগৰ মানদণ্ড হ্ৰাস কৰে অৰু ফোনটোক অধিক শক্তিযুক্ত ৰশ্মি বিকিৰণ কৰিলৈ বাধ্য কৰে.\n(২) কম্পিউটাৰৰ ক্ষতিকৰ বিকিৰনৰ পৰা হাতসৰাৰ ৬ টা কিটিপঃ\nকম্পিউটাৰৰ ক্ষতিকৰ বিকিৰনৰ পৰা হাতসৰাত আপোনাক সহায় কৰিবলৈ ইয়াত কেইটামান কিটিপ দিয়া হলঃ\n← আবেলিৰ তিতা-কেঁহা অভিজ্ঞতা (নিতুল বৰা)\nশিক্ষকতা জীৱনৰ কিছু অনুভৱ—৮: নিবেদিতা বৰি →\nক’লা জামুৰ উপকাৰিতাৰ বিষয়ে জানিবলগীয়া- ডাঃ ভূপেন শইকীয়া\nপৰিষ্কাৰ−পৰিচ্ছন্নতা আৰু গ্ৰীষ্ম কালত লব লগা সতৰ্কতাৰ বিষয়ে দুআষাৰ- (ডা: ভূপেন শইকীয়া)\nNice Writing…… Keep it up….\nVery essential writing..


Search Result of Odd even\nপ্ৰায় নিশ্চিত হ'ল উড়িশাৰ কন্যা দ্রৌপদী মুর্মুৰ জয়,ঝাড়খণ্ডৰ শাসক দল ঝাড়খণ্ড মুক্তি মৰ্চায়ো দিলে সম্পূৰ্ণ সমৰ্থন\nবিজেডিৰ ২.৯ শতাংশ ভোটৰ সমর্থন লাভ কৰি আগবাঢ়ি অহাত এনডিএ প্রার্থী দ্রৌপদীৰ জয় এতিয়া নিশ্চিত হ'ল প্ৰায়।\nওড়িছাৰ পুৰীৰ আৰ্হিত এইবাৰ জগন্নাথদেৱৰ বিশাল মন্দিৰ নিৰ্মাণ কৰা হ’ব লণ্ডনত\n২০২২বৰ্ষৰ ভিতৰতে মন্দিৰ নিৰ্মাণৰ বাবে জগন্নাথ ছ’চাইটিয়ে ভূমি লাভ কৰিব আৰু ইয়াৰ পাছতে মন্দিৰ নিৰ্মাণৰ আনুষ্ঠানিক কাম-কাজ আৰম্ভ হ’ব।\nডিমাপুৰত যুগ্ম-অযুগ্ম বাহন চলাচলৰ নিয়ম ১১ জুনলৈ সম্প্ৰসাৰিত\nৰাজহুৱা সুৰক্ষাৰ স্বাৰ্থত যুগ্ম-অযুগ্ম নিয়ম সমূহ পালন কৰিবলৈ আৰক্ষীয়ে আহ্বান জনাইছে\nSaraswati Puja celebrated across Assam today\nSaraswati Puja is being celebrated with with great pomp and gaiety across Assam today. Devotees were seen thronging the pandals to seek the blessing of the Goddess of learning.\nৰাজ্যৰ প্ৰায় ১৮ খন জিলাৰ ৩৭ টা ৰাজহ চক্ৰৰ ৩১৭ খন গাঁও বানত হৈছে ক্ষতিগ্ৰস্ত\nবৃহস্পতিবাৰে পুৱা কপিলী নদীৰ বান্ধ খুলি দিয়া ফলত কপিলীৰ বান্ধৰ পানীয়ে অশনি সংকেত কঢ়িয়াই আনিছে হোজাই আৰু নগাঁও জিলালৈ।\nAll Rights Reserved 2022 © The Janambhumi | Total visits : 84192053


প্ৰয়োজন হ'লে আপুনি একাউণ্ট বেলেন্সৰ পৰা অধিক টকা উলিয়াব পাৰে !– News18 assam\nHome » photogallery » lifestyle »প্ৰয়োজন হ'লে আপুনি একাউণ্ট বেলেন্সৰ পৰা অধিক টকা উলিয়াব পাৰে ! এই সুবিধা কেনেদৰে প্ৰাপ্ত কৰিব লাগে জানি লওক...\nপ্ৰয়োজন হ'লে আপুনি একাউণ্ট বেলেন্সৰ পৰা অধিক টকা উলিয়াব পাৰে ! এই সুবিধা কেনেদৰে প্ৰাপ্ত কৰিব লাগে জানি লওক...\nভাৰতীয় ষ্টেট বেঙ্কে (SBI) ইয়াৰ গ্ৰাহকসকলক এক বিশেষ সুবিধা প্ৰদান কৰে যাৰ জৰিয়তে আপুনি আপোনাৰ বেঙ্ক একাউণ্টৰ (Bank Account) পৰা বেলেন্সতকৈ অধিক উলিয়াব পাৰে। বেঙ্কৰ এই সুবিধাটোক অভাৰড্ৰাফ্ট সুবিধা (Overdraft Facility) বুলি কোৱা হয়।\n| November 13, 2021, 14:09 IST\nভাৰতীয় ষ্টেট বেঙ্কে (SBI) ইয়াৰ গ্ৰাহকসকলক এক বিশেষ সুবিধা প্ৰদান কৰে যাৰ জৰিয়তে আপুনি আপোনাৰ বেঙ্ক একাউণ্টৰ (Bank Account) পৰা বেলেন্সতকৈ অধিক উলিয়াব পাৰে। বেঙ্কৰ এই সুবিধাটোক অভাৰড্ৰাফ্ট সুবিধা (Overdraft Facility) বুলি কোৱা হয়। অভাৰড্ৰাফ্ট সুবিধাটোৰ কি হয় আৰু আপুনি ইয়াৰ সুবিধা কেনেকৈ ল'ব পাৰে জানো আহক ...\nঅভাৰড্ৰাফ্ট হৈছে এক প্ৰকাৰৰ ঋণ। ই গ্ৰাহকসকলক তেওঁলোকৰ বেংক একাউণ্টৰ পৰা বিদ্যমান বেলেন্সতকৈ অধিক ধন উলিয়াবলৈ অনুমতি দিয়ে। এই অতিৰিক্ত ধন এটা নিৰ্দিষ্ট সময়ৰ ভিতৰত পৰিশোধ কৰিব লাগিব আৰু ই আগ্ৰহো আকৰ্ষণ কৰে। সুত দৈনিক ভিত্তিত গণনা কৰা হয়। অভাৰড্ৰাফ্ট সুবিধা যিকোনো বেঙ্ক বা অনা-বেঙ্কিং বিত্তীয় কোম্পানীয়ে আগবঢ়াব পাৰে। বেংক বা এনবিএফচিয়ে সিদ্ধান্ত লয় যে আপুনি লাভ কৰা অভাৰড্ৰাফ্টৰ সীমা কি হ'ব।\nবেংকবোৰে তেওঁলোকৰ কিছুমান গ্ৰাহকক পূৰ্ব অনুমোদিত অভাৰড্ৰাফ্ট সুবিধা আগবঢ়ায়। কিছুমান গ্ৰাহকে ইয়াৰ বাবে পৃথক অনুমোদন বিচাৰিব লাগিব। ইয়াৰ বাবে লিখিত ভাৱে বা ইণ্টাৰনেট বেঙ্কিঙৰ জৰিয়তে আবেদন কৰাৰ প্ৰয়োজন। কিছুমান বেংকে এই সুবিধাৰ বাবে প্ৰচেছিং মাচুলো লয়। দুটা প্ৰকাৰৰ অভাৰড্ৰাফ্ট আছে: এটা সুৰক্ষিত, আনটো অসুৰক্ষিত। সুৰক্ষিত অভাৰড্ৰাফ্ট হৈছে সেইটো যাৰ বাবে সুৰক্ষা হিচাপে কিবা প্ৰতিশ্ৰুতি দিয়া হয়।\nআপুনি এফ.ডি., শ্বেয়াৰ, ঘৰ, দৰমহা, বীমা আঁচনি, বণ্ড আদিৰ দৰে বস্তুৰ ওপৰত অভাৰড্ৰাফ্ট প্ৰাপ্ত কৰিব পাৰে। ইয়াক সহজ ভাষাত এফডি বা শ্বেয়াৰৰ ওপৰত ঋণ লোৱা বুলিও কোৱা হয়। এনে কৰোতে, এই বস্তুবোৰ এক প্ৰকাৰে বেঙ্ক বা এন.বি.এফ.চি.-ৰ ওচৰত বন্ধক ৰখা হয়। যদি আপোনাৰ সুৰক্ষা হিচাপে আগবঢ়াবলৈ একো নাই তেন্তে আপুনি অভাৰড্ৰাফ্ট সুবিধাও ল'ব পাৰে। ইয়াক অসুৰক্ষিত অভাৰড্ৰাফ্ট বুলি কোৱা হয়। উদাহৰণ স্বৰূপে, ক্ৰেডিট কাৰ্ড এখনৰ পৰা প্ৰত্যাহাৰ।\nযেতিয়া আপুনি ঋণ লয়, ইয়াক পৰিশোধ কৰাৰ এক ম্যাদ থাকে। যদি কোনোবাই ম্যাদৰ আগতে ঋণ পৰিশোধ কৰে, তেওঁ পূৰ্ব পৰিশোধ মাচুল পৰিশোধ কৰিব লাগিব, কিন্তু অভাৰড্ৰাফ্টৰ ক্ষেত্ৰত এনে নহয়। আপুনি নিৰ্ধাৰিত ম্যাদৰ আগতে চাৰ্জ নকৰাকৈপৰিশোধ কৰিব পাৰে। একে সময়তে, ইয়াৰ ওপৰত সুত কেৱল সেই সময়ৰ বাবে হয় যে অভাৰড্ৰাফ্ট কৰা পৰিমাণটো আপোনাৰ ওচৰত থাকে। আপুনি ইএমআইত পৰিশোধ কৰিবলৈও বাধ্য নহয়। আপুনি নিৰ্ধাৰিত ম্যাদৰ ভিতৰত যিকোনো সময়তে পৰিশোধ কৰিব পাৰে। এই বস্তুবোৰৰ বাবে, ই ঋণ লোৱাতকৈ সস্তা আৰু সহজ।\nএইটো মনত ৰাখিব যদি আপুনি অভাৰড্ৰাফ্ট পৰিশোধ কৰিব নোৱাৰে, আপুনি বন্ধকী ৰখাৰ দ্বাৰা ইয়াক ক্ষতিপূৰণ দিয়া হ'ব। কিন্তু যদি অভাৰড্ৰাফ্ট কৰা পৰিমাণ বন্ধকী সামগ্ৰীৰ মূল্যতকৈ অধিক হয়, আপুনি বাকীখিনি পৰিশোধ কৰিব লাগিব।